হিমালয়ে ৰিঙিয়ায় - অনুষ্কা শইকীয়া - সাহিত্য ডট অৰ্গ\n‘মা, পালোঁহি ভালে ভালে৷ Hadagood andasafe flight. Now waiting for Ashmita baa in the arrival. ৰ’বা তাই ফোন কৰিছে৷ তোমাৰ লগত পিছত কথা পাতি আছোঁ।’\nক’লা জেকেট, ক’লা পেণ্ট পিন্ধা, মুখত ডিম্পল পৰা ছোৱালীজনীক দিল্লীৰ ইন্দিৰা গান্ধী ইণ্টাৰনেচনেল এয়াৰপৰ্টত বিচাৰি থাকোঁতেই, মোৰ ফালে আগবাঢ়ি আহিল ৰঙা বগা ছালৰ অসমীয়া ঠগ থকা ছোৱালী এজনী – তাই পিন্ধি আছিল ক’লা জেকেট, ক’লা পেণ্ট, মুখত ডিম্পলবুলীয়া মিচিকিয়া হাঁহি৷\n‘আই অ’ দেহি পালিহি ভালে ভালে’ – অস্মিতা বায়ে মোক সাৱটি ধৰিছিল৷\nজীৱনত দ্বিতীয়বাৰলৈ মুখামুখি হৈছিলোঁ আমি দুয়ো৷ অস্মিতা বা মোৰ মাৰ সম্পৰ্কীয় বাইদেউৰ ডাঙৰ জীয়ৰী৷ আই আই টি দিল্লীত গৱেষণা কৰি থকা অস্মিতা বাক আগেয়ে অকল এবাৰহে লগ পাইছিলোঁ, কিন্তু ফোনৰে কথা-বতৰা হৈ থাকিছিল৷\nছেমিষ্টাৰ ব্ৰেকবোৰ বৰ দীঘলীয়া৷ সেই দেখি ভাবিলোঁ অলপ ফুৰি আহোঁ, কিন্তু অকলে?\nভাইটিৰ স্কুল, মাৰ চাকৰি, যাওঁনো ক’ত? তেনেকুৱাতেই এদিন অস্মিতা বাই ফোন কৰিলে আৰু দিল্লীলৈ খুব ইচ্ছা কৰি মাতিলে৷ মাক কথাখিনি ক’লো, কিছুপৰৰ পাছত মায়ে অনুমতি দিলে৷ মাৰ চিন্তা-চৰ্চাখিনিৰ প্ৰতি মোৰ যথেষ্ট শ্ৰদ্ধা আছে৷ মায়ে সদায় কয় – ‘জীৱনটো তোমাৰ নিজৰ; স্বাধীনতা দিম কিন্তু সেই স্বাধীনতাই যেন তোমাক তোমাৰ দায়িত্ববোৰৰ পৰা আঁতৰাই নিনিয়ে; বৰঞ্চ তোমাক অধিক সাহসীহে কৰি তোলে’৷ সকলোবোৰ ঠিক হোৱাৰ পাছত অস্মিতা বায়ে মোক ফ্লাইটৰ টিকট এটা কৰি দিলে ২০ ডিচেম্বৰ, ২০১৭ তাৰিখৰ বাবে৷\nডিচেম্বৰ মাহত দিল্লীৰ ঠাণ্ডাৰ কথা সকলোৱে জানো৷ ফোনটো উলিয়াই উষ্ণতা চাই দেখো ১১° চেলচিয়াছ৷ দুপৰীয়া ১২.৩০ বজাটো গা সিৰসিৰাই যোৱা ঠাণ্ডা এটাৰে আমি জিয়াসাৰাই গৈ পাওঁ৷ গলি নং ৪ বুলি ক’লা ৰঙেৰে লিখি থোৱা ডাঙৰ বেৰখনৰ সমুখত গৈ গাড়ীখন ৰখাইছিল৷ ধুনীয়াকৈ সজাই থোৱা অকণমানি ফ্লেটটোত সোমায়ে ভাল লাগিল৷ অস্মিতাবায়ে ৰাতিৰ ভিতৰতে অনলাইন টিকট কৰিলে ঋষিকেশলৈ বুলি৷\nপিছদিনা সেই মতেই ৰাতি ৮বজাত দুয়ো দুটা মস্ত ট্ৰেকিং বেগ লৈ ৰাওনা হ’লোঁ ঋষিকেশলৈ৷ কাহানিও আগেয়ে নোযোৱা ঠাই এখনলৈ গৈ আছোঁ বুলি হঠাতে অনুভৱ কৰি অলপ ভয়ো লাগিল৷\nঅস্মিতা বা আৰু মোৰ প্ৰায় ৬-৭ বছৰৰ বয়সৰ পাৰ্থক্য কিন্তু আমাৰ কথা-বতৰা, চিন্তা-চৰ্চাবোৰ সমবয়সীয়া দুজনী বান্ধৱীৰ দৰে বৰকৈ মিলিছিল৷\nদিল্লীৰ গা কঁপোৱা মৰ ঠাণ্ডা আৰু ধুৱলি-কুঁৱলীৰে আধা ৰাতি পাৰ কৰি প্ৰায় ২মান বজাত উত্তৰ প্ৰদেশৰ মিৰাটত বাছখন ৰখোৱাত দুয়ো নামি গলোঁ৷ হাতত মোজা, গা গধুৰ কৰি পিন্ধা কাপোৰ আৰু টুপীৰে ঠাণ্ডাখনত গৰম গৰম ব্ৰেড টোষ্ট খোৱাৰ কথা ভাবিলে মনটোৱে সকলো সময়তে উৰা মাৰি মিৰাট পায়গৈ৷\nপুৱা ৪ বজাত ঋষিকেশৰ বাছষ্টেণ্ড পাওঁতে চাৰিওফালে অন্ধকাৰ হৈয়ে আছিল৷ আমাৰ বাছখনত অহা মানুহবোৰ নিজৰ নিজৰ নিৰ্ধাৰিত ঠাইলৈ যোৱাত একেবাৰে নিজান হৈ পৰিছিল বাছষ্টেণ্ডটো৷ মাথোঁ দুই-এখন দোকান আছিল আৰু এজন বয়োজ্যেষ্ঠ চাহ বেপাৰী৷ গৰম চাহ দুকাপ হাতত লৈ কোনোমতে ৰৈ থাকিলোঁ ৰাতিটো পুৱাবলৈ৷ ৫.৩০মান বজালৈকে ৰৈ যেতিয়া পোহৰৰ ‘প’টোও নেদেখিলোঁ তেতিয়া সময় নষ্ট নকৰোঁ বুলি থিৰাং কৰি দুয়ো অটোৰিস্কা এখন লৈ লক্ষ্মণঝোলা অভিমুখে ৰাওনা হ’লোঁ৷\nপিছে লক্ষ্মণঝোলালৈ অটোৰিস্কাবোৰ তললৈ নামি নাযায় বুলি কৈ আমাক অচিনাকি ৰাস্তাটোতে ড্ৰাইভাৰে এৰিলে৷ ইফালে ৬ বাজিবৰ হ’ল যদিও সূৰ্য্য দেৱতাৰ ৰাতি পুৱাবলৈ হোৱাই নাছিল৷\nউত্তাল গংগা নদীৰ মাতটোকে শুনি শুনি অনুমান কৰি নিজেই ৰাস্তা বিচাৰি তললৈ নামি গৈ থাকিলোঁ৷ যিমানেই তললৈ নামি গৈ আছিলোঁ সিমানেই নৈপৰীয়া চেঁচা বতাহজাক অনুভৱ কৰিছিলোঁ৷ অৱশেষত লক্ষ্মণঝোলা পাইছিলোঁগৈ; হয়তো জীৱনত সেই চাক্ষুষ অভিজ্ঞতা দুৰ্লভ বুলিয়েই গণ্য কৰিম৷ ঝোলাখন বতাহত হালি আছিল৷ বিশাল গংগাৰ ওপৰেৰে খোজকাঢ়ি গৈ থাকোঁতে অনুভৱ কৰিছিলোঁ যান্ত্ৰিকতা আৰু ব্যস্ততাৰপৰা কিমান যে দূৰৈত এই ভাল লগাবোৰ৷ মুক্ত বিহংগৰ দৰে অনুভৱ হ’ল৷ আকাশখন ইতিমধ্যে মুকলি হৈছিল, ৰ’দ এধানিয়ে হাঁহি মাৰিছিল আৰু লগতে মোৰ মনটোৱেও…..৷\nৰাস্তাৰ কাষৰীয়া হোটেল এখনত ‘ছ’লে-ভাটোৰে’ খাই কোনোমতে পেটটো ভৰাই আমি পাব্লিক বাছ এখনেৰে ৰুদ্ৰপ্ৰয়াগলৈ বুলি আগুৱালোঁ৷ সময় প্ৰায় পুৱা ৯ বাজিছিল৷ অলকানন্দাৰ পাৰে পাৰে, হিমালয়ৰ বুকুৰে আমি যাত্ৰা কৰিলোঁ৷ কেদাৰনাথৰ পৰা বৈ অহা মন্দাকিনী নদীয়ে অলকানন্দা নদীত জাহ যাওঁতেই, আমি গৈ ৰুদ্ৰপ্ৰয়াগ পালোগৈ৷ তেতিয়া দুপৰীয়া ৩.৩০ মান বাজিছিল৷ ভাবিলোঁ এৰাতি তাতে থাকি পিছদিনা আমাৰ নিৰ্ধাৰিত উত্তৰাখণ্ডৰ ‘চপ্টা’ (chopta) বোলা ঠাইটুকুৰালৈ যাম৷ তেনেতে, এজন বঙালী মানুহ আহি ‘উক্ষিমথ’ (ukhimath) যাব নেকি সোধাত, সময় হাতত থকাৰ বাবে আগবাঢ়ি যোৱাৰ সিদ্ধান্ত ললোঁ৷ সেইদেখি আকৌ বলেৰ’ গাড়ী এখনেৰে আমি ডেৰঘণ্টীয়া পাহাৰীয়া, সাংঘাতিক ভয়ংকৰ ৰাস্তা এটাৰে উক্ষিমথ পালোঁগৈ৷ এন্ধাৰ নোহোৱা দেখি, দুই-এজন মানুহৰ লগত কথা পাতি জানিলোঁ যে চপ্টালৈ আৰু কেৱল দুঘণ্টাৰ ৰাস্তাহে আছিল৷ গতিকে মন উৰা মাৰিল যেতিয়া, সেইমতেই সিদ্ধান্তও লোৱা হ’ল৷ গাড়ী এখন ভাড়া কৰি চপ্টালৈ যাত্ৰা আৰম্ভ কৰোঁতে সন্ধিয়া ৫.৩০ মান বাজিছিল৷\nহেঙুলীয়া হৈছিল আকাশখন, দূৰৈৰ পাহাৰকেইখনক সূৰ্য্যৰ ৰশ্মিবোৰে সোণালী কৰি তুলিছিল৷ পাহাৰীয়া ঠাইত সূৰ্য্যোদয় আৰু সূৰ্যাস্ত আমাৰ ইয়াতকৈ অলপ পলমকৈ হয়৷ ইতিমধ্যে সোণালী বৰণ লোৱা পাহাৰকেইখনৰ একেবাৰে ওপৰৰ অংশবোৰ বৰফে ঢাকি ৰাখিছিল আৰু তলৰ অংশত শাৰী শাৰী পাইন গছ৷ সন্মুখৰ কোনো কোনোখন পাহাৰ সম্পূৰ্ণভাৱে বৰফেৰে আৱৰাও দেখিছিলোঁ৷ প্ৰায় মগ্ন হৈ গৈ থাকোঁতেই আমাৰ ড্ৰাইভাৰজনে সেই সম্পূৰ্ণ বৰফেৰে আৱৰা পাহাৰখনৰ ফালে আঙুলিয়াই কৈছিল – “মেম চাহিব, ৱহ ৰহা আপকা চপ্টা৷ হাম অভী ৱহী যা ৰহে হে৷”\nসপোন সপোন যেন লগা দিঠকটোক মানি লওঁ মানেই অস্মিতাবায়ে ড্ৰাইভাৰ জনক সুধিলে, “আপলোগ হ’ম ষ্টে কা কুছ ফেছিলিটি ৰাখতে হে ক্যা? হাম দোনো কৌ আপ আপকে গাঁও লেকে ছলিয়ে, হামে অচ্ছা লাগেগা৷”\nৰাস্তাতে এজন-দুজনক সোধাত গম পাইছিলোঁ যে চপ্টা বিদ্যুৎ আৰু ফোনৰ নেটৱৰ্ক বিচ্ছিন্ন এডোখৰ খুব ঘন বৰফাবৃত ঠাই৷ সেয়েহে আন্ধাৰ হোৱা দেখি চিন্তাতে অস্মিতাবায়ে ড্ৰাইভাৰজনৰ সহায় বিচাৰিলে৷ গাড়ীখন হঠাতে এটা তিনিআলিত ৰখাই ড্ৰাইভাৰজন নামি গ’ল৷ খুব কম কথা কোৱা গহীন গাড়ৱালী (garhwali) মানুহজনে ৰাস্তাৰ কাষতে থকা এখন দোকানৰপৰা পনীৰ, মটৰ আৰু বন্ধা কবি কিনা দেখা পালোঁ৷ খপ্জপ্কৈ বজাৰখিনি কৰি গাড়ীখন ষ্টাৰ্ট দি কলে, “আপ লোগো কো আজ মটৰ পনীৰ খিলাতা হু৷ হামাৰা চান্ত পৰিৱাৰ হ্যে, বিৱি অৰ দ’ বাচ্ছে৷ চলিয়ে তো ফিৰ আজ হামাৰে গাঁও জাগপোৰা (Jagpura) লে চলতে হো৷”\nআন্ধাৰ হৈছিল৷ উল্লেখনীয় যে উত্তৰাখণ্ডৰ ৰাস্তাবোৰ বৰ সুন্দৰকৈ নিৰ্মিত৷ জাগপোৰা ঋষিকেশৰপৰা ১৮৮.৮ কিলোমিটাৰ দূৰত থকা তেনেই এখন সৰু গাঁও, অথচ ৰাস্তাবোৰ পকী আৰু ধুনীয়া; মাথোঁ দুই-এটা অঞ্চলত অহৰহ ভূমিস্খলন হৈ থকাৰ বাবেহে ৰাস্তাৰ দুৰবস্থা দেখা পাইছিলোঁ৷ চৰকাৰৰ তেনে এক পদক্ষেপ সঁচায়ে প্ৰশংসাৰ যোগ্য৷ চিৰিংকৈ আমাৰ লক্ষ্মীমপুৰ টাউনৰপৰা তেনেই ওচৰতে অৱস্থিত গাঁৱৰ ঘৰলৈ যোৱা ৰাস্তাটো মনলৈ অহাত হাঁহি দিলোঁ৷\nযি কি নহওক, প্ৰায় ৪০ মিনিট ধৰি কাষেৰে এখনো গাড়ী পাৰ হৈ নোযোৱা অন্তহীন পাহাৰীয়া ৰাস্তাটোৰে গৈ থকাত অলপ ভয় লাগিব ধৰিছিল৷\nচৌহান উপাধিৰ গাড়ৱালি ড্ৰাইভাৰজনে যেন আমাৰ মন পঢ়িব পাৰিছিল৷ “দৰিয়ে মত, পহুচ হী গয়ে হাম” বুলি কৈ গাড়ীখন হঠাৎ ৰখায়৷ দুগৰাকী মৰমলগা তিৰোতা, লগতে দুটা ১০-১১ বছৰীয়া ল’ৰা-ছোৱালী দৌৰি আহি “নমস্তে দিদি” বুলি কৈ আমাৰ হাতৰপৰা বেগকেইটা লৈ ৰাস্তাটোৰপৰা তললৈ খটখটি কেইটামানেৰে নামি যায় আৰু কয়- “পিছে পিছে আতে ৰহিয়ে।”। ৫মিনিটমান খোজ কাঢ়ি তললৈ নামি দেখোঁ পৰিষ্কাৰকৈ ৰখা, লগতে লাগি থকা কৈ সজা ১০-১২টা মান ঘৰ, তেনেই এখন সৰু সেউজীয়া, পাহাৰীয়া, গাড়ৱালী গাঁও৷\n৩° উষ্ণতাত কঁপি কঁপি কোনোমতে মুখ হাত ধুই আমি জুইৰ সেক লওঁ৷ কেঁচা বেৰৰ পাকঘৰটোতে বহি বহি মটৰ পনীৰ, মণ্ডৱা কি ৰোটী আৰু চিলামৰ চাটনি খালোঁ৷ তেওঁলোকৰ পাহাৰীয়া জীৱনশৈলী, গাড়ৱালী আৰু নেপালী ভাষাৰ মিল-অমিল আদিকে ধৰি বহু পৰ আড্ডা দিলোঁ৷\nদুজনী ছোৱালী এনেদৰে ভ্ৰমণ কৰাৰ কাহিনী, ২৭-২৮ বছৰীয়া অস্মিতাবাক বিয়া নোহোৱা বুলি জানি শাহুৱেক-বোৱাৰীয়েক দুয়োগৰাকীয়ে বাৰে বাৰে ক’বলৈ ধৰিলে “হামকো ভি অসম লে চালিয়ে দিদি৷ ৱহা লড়কিয়া ইতনা স্বাধীন হে, জানকে আচ্চা লগা।” সঁচায়ে তেতিয়াহে অনুধাৱন কৰিলোঁ যে অসমকে ধৰি উত্তৰ-পূৰ্বাঞ্চলত আজিও মহিলাবোৰ বহুগুণেই স্বাধীন আৰু সুৰক্ষিত৷ বাল্যবিবাহ তথা যৌতুকৰদৰে কুপ্ৰথাৰপৰাও আমিবোৰ মুক্ত!\nৰাতিটো হাঁহি কিৰিলিৰ মাজেৰে, জুইৰ আমেজ লৈ জাৰৰ জথৰতা মাৰি পিছদিনা পুৱা প্ৰায় ৭মান বজাত জাগপোৰা ৰাইজক বিদায় দি আমি চপ্টালৈ বুলি যাত্ৰা আৰম্ভ কৰিলোঁ৷ প্ৰায় ডেৰঘণ্টীয়া বৰফৰ মাজেৰে ঠেক বাট এটা অতিক্ৰম কৰি হাতত এডাল এডাল ট্ৰেকিং পল লৈ খুপি খুপি চন্দ্ৰশিলা হ্ৰদ আৰু তুংগনাথ মন্দিৰ অভিমুখে ট্ৰেকিং আৰম্ভ কৰোঁ৷\nসাগৰ পৃষ্ঠৰপৰা প্ৰায় ১৩০০০ ফুট ওপৰত অৱস্থিত ‘মুন ৰক’ বুলি বিখ্যাত চন্দ্ৰশিলা হ্ৰদলৈ প্ৰায় ৩ঘণ্টা ট্ৰেক কৰিলোঁ৷ -৬° উষ্ণতাত বৰফেৰে আবৃত হৈ এবাৰ-দুবাৰ পিছলি নপৰাও নহয়, আকৌ ৩ঘণ্টীয়া ওভতনি ট্ৰেকিঙৰ অন্তত আমি চপ্টাত ৰাতিটো পাৰ কৰিলোঁ৷ দিনত হিমালয় যিমানেই ধুনীয়া, ৰাতি হিমালয়ৰ অসহ্যকৰ ঠাণ্ডা, সিমানেই কষ্টদায়ক৷ ৰাতিলৈ প্ৰায় -৭° উষ্ণতাত বৈদ্যুতিক সুবিধাৰ পৰা বঞ্চিত, ফোনৰ টাৱাৰৰ কোনো চিন-চাব নথকা অন্ধকাৰৰ মাজত কোনোমতে ৰাতিটো পাৰ কৰিলোঁ৷ পুৱা দুয়ো বৰফৰ শুকুলা চাদৰেৰে ঢকা পাহাৰ এৰি, ওভতনি যাত্ৰাৰে প্ৰথমে উক্ষিমথ, উক্ষিমথৰপৰা ৰুদ্ৰপ্ৰয়াগ আৰু ৰুদ্ৰপ্ৰয়াগ এৰি গঙ্গাৰ তীৰত অৱস্থিত ঋষিকেশত ৰাতিটো কটাম বুলি হোটেল এখনৰ ব্যৱস্থা কৰিলোঁ৷\nউত্তাল গংগাৰ ঢৌৰ শব্দই দুয়োকে ৰাতি নিচুকায়। তাৰপাছত পুৱা ত্ৰিবেণী ঘাট আৰু হৰিদ্বাৰ দৰ্শন কৰি আমি দুপৰীয়া দিল্লী অভিমুখী এখন বাছেৰে যাত্ৰা সামৰিলোঁ৷\nওভতনি যাত্ৰা সদায়ে কষ্টকৰ৷\nপ্ৰকৃতিৰ বিশালতাৰ আগত আমি তেনেই ক্ষুদ্ৰতম একো একোটা ধূলিকণাৰ তুল্য৷ আকাশ ঢুকি পোৱাৰ দৰে লগা বৃহৎ হিমালয় উপভোগ কৰি, গংগাৰ পবিত্ৰ বুকুত এৰাতি শুই, প্ৰকৃতিৰ ইমান নিভাঁজ সৌন্দৰ্য্য দেখি এইটোৱেই অনুভৱ কৰিলোঁ যে মানুহৰ ৰিপু এই বিশাল নৈসৰ্গৰ আগত নিৰস্ত্ৰ!\n← কামেং সীমান্ত দেখিলোঁ – জ্যোতিস্মিতা দেৱী\nদি আৰ্ট অৱ্ ট্ৰেভেল – নিশিজোৎস্না মহন →


Home MANOSHI GOSWAMI MONOR-KATHA মনৰ কথা মানসী গোস্বামী মনৰ কথা\nxukhdukh.com February 04, 2015 MANOSHI GOSWAMI, MONOR-KATHA, মনৰ কথা, মানসী গোস্বামী,\nসাহিত্য সভাঃ হতাশা আৰু প্ৰত্যাশা\nঅসম আৰু অসমীয়াৰ বাবে আজিৰ তাৰিখত একেসময়তে আটাইতকৈ হেঁপাহৰ আৰু আটাইতকৈ নিৰাশাজনক অনুষ্ঠানটো “অসম সাহিত্য সভা” বুলি ক’লে বঢ়াই কোৱা হয়তো নহয়। এফালেদি যিদৰে শতবৰ্ষত ভৰি দিয়া জাতীয় অনুষ্ঠানটোৰ সতে গোটেই জাতিটোৰ আৱেগ-আগ্ৰহ-আশা জড়িত, আনফালে যোৱা কিছুবছৰত সাহিত্য সভাৰ ভিতৰে-বাহিৰে হৈ থকা ঘটনাবোৰে ৰাইজক অতিষ্ঠ কৰি তুলিছে। এতিয়া এনেহেন অৱস্থা হৈছে যে যিসকল সৎ, প্ৰকৃতাৰ্থত জাতিৰ হকে চিন্তা কৰা লোক, তেওঁলোকেও অনুষ্ঠানটোৰ পৰা দূৰত অৱস্থান কৰাটোকে শ্ৰেয় বুলি জ্ঞান কৰি আঁতৰি আছে। অথচ, একে সময়তে এই কথাও সত্য যে অসম সাহিত্য সভাক আওকাণ কৰি থকাটোও জাতিটোক ভাল পোৱা মানুহখিনিৰ বাবে সম্ভৱ নহয়।\nএনে পৰস্পৰ বিপৰীতমুখী পৰিস্থিতিৰ পৰিপ্ৰেক্ষিতত অসম সাহিত্য সভাক লৈ আমাৰ প্ৰত্যাশা কি? কথাষাৰ চিন্তনীয়।ব্যক্তিগত ভাৱে আমি এটা কথা ভাৱোঁ যে এতিয়াও সমগ্ৰ জাতিটোক পুনৰ এক নতুন দিশে লৈ যাব পৰাকৈ সম্ভাৱনা সাহিত্য সভাৰ মাজত বিৰাজমান। কিন্তু সেয়া হৈ উঠিবলৈ হ’লে সমগ্ৰ সাহিত্য সভাৰ গাঁঠনিগত আৰু কৰ্মপদ্ধতিগত পৰিৱৰ্তন অনাটো দৰকাৰী । সাহিত্য সভাৰ অধিবেশন যোৱা কিছুবছৰত সাহিত্যিক চিন্তাতকৈ বাণিজ্য আৰু ৰাজনীতিৰ মেলালৈ ৰূপান্তৰিত হোৱাৰ কথাটো আমি অস্বীকাৰ কৰিব নোৱাৰোঁ। কেৱল মেলামুখী কৰাৰ পৰিৱৰ্তে অধিবেশনখনক বস্তুনিষ্ঠ সাহিত্য চৰ্চাৰ থলী কৰি তোলাৰ প্ৰয়োজন আছে।\nদেশ তথা বিশ্বৰ সাহিত্যজগতখনলৈ অহা পৰিৱৰ্তনক ভালদৰে ফঁহিয়াই চাই, তাক আলোচনা কৰি জাতিটোৰ সাহিত্যক আন্তৰ্জাতিক তথা মানুহমুখী কৰি তোলাৰ বাটটো সাহিত্য সভাই নিঃসন্দেহে কাটিব পাৰিব বুলি আমি আশা কৰোঁ। অন্যহাতে বিশ্বায়ন আৰু ইংৰাজী ভাষাৰ প্ৰচাৰ আৰু প্ৰসাৰে ক্ৰমান্বয়ে সংকুচিত কৰি অনা অসমীয়া তথা অসমৰ অন্যান্য স্থানীয় ভাষাক দৃঢ়ভাৱে পুনৰ প্ৰতিষ্ঠা কৰিবৰ বাবে সাহিত্যসভাই কাৰ্য্যকৰী পদক্ষেপ আগবঢ়াব লাগিব এই অধিবেশনৰ মঞ্চতে। অন্যহাতে অসমীয়া স্থানীয় সাহিত্য, লোক কথা, অসমৰ মানুহৰ মনৰ কথা এই সকলোবোৰ আন্তৰ্জাতিক ক্ষেত্ৰলৈ অসমীয়া ভাষাৰ জৰিয়তে লৈ যাব পৰাকৈ ইউনিকোডত অসমীয়া ভাষাৰ চৰ্চাক ব্যাপক কৰি তুলিবলৈও অসম সাহিত্য সভাই আৰু বহুখিনি কৰাৰ প্ৰয়োজন আছে । আনপিনে অসমীয়া ভাষা আৰু সাহিত্যক অধিক সমৃদ্ধ কৰি তুলিবলৈ সকলো জনগোষ্ঠীয় ভাষা আৰু সাহিত্যিক সমলক সামৰি লোৱাৰ প্ৰক্ৰিয়াটো অধিক ব্যাপক কৰি তোলাত সাহিত্য সভাই আগভাগ ল’ব বুলি আমি আশা কৰোঁ।\nআজিকোপতি অসমীয়া ভাষাৰ নানা শব্দৰ বানানৰ ক্ষেত্ৰত, ইংৰাজী ভাষা বা কাৰিকৰী শব্দৰ ক্ষেত্ৰত “নানা মুনিৰ নানা মত” সদৃশ অৱস্থা এটা চলি আছে। এই অৱস্থাটো নোহোৱা কৰি এক সৰ্বসন্মত আখৰ-জোঁটনিৰ প্ৰচলন, ব্যৱহাৰিক পৰিভাষাৰ প্ৰণয়ন আদিৰ কামো সাহিত্য সভাৰ জৰিয়তে উমৈহতীয়াভাৱে আৰম্ভ হোৱা দৰকাৰ। অৱশ্যে ইয়াকে কৰিবলৈ যাওঁতে ভাষাৰ সৰলীকৰণৰ নামত ভাষাটোৰ কালিকাখিনিক জাতে বিসৰ্জন দিয়া নহয়, সেই কথাটোতো সাহিত্য সভাই চকু দিব লাগিব।\nসাহিত্য সভা বা সভাৰ অধিবেশনক লৈ আমাৰ প্ৰত্যাশা এইখিনিয়েই। কিন্তু প্ৰশ্ন হয়, আজিৰ তাৰিখত আৰু বৰ্তমান চলি থকা প্ৰক্ৰিয়াত সাহিত্যসভাই আমাৰ দৰে অনেকৰ প্ৰত্যাশা পূৰণ কৰিব পাৰিব নে ? ৰাজনীতিকৰ অযথা হস্তক্ষেপ , ভিতৰচৰাৰ দুৰ্নীতি আৰু গোটবাজী, কেইজনমান মুষ্টিমেয় ব্যক্তিৰ মইমতালি আৰু একছত্ৰী নিয়ন্ত্ৰণৰ দৰে ঘূণবোৰ নিৰাময় কৰিব নোৱাৰিলে অসম সাহিত্য সভাই এই প্ৰত্যাশা পূৰণ কৰিব পাৰিব বুলি আশা কৰাও দূৰুহ । গতিকে অসম সাহিত্য সভাৰ অধিবেশন থলীতে এই ৰোগবোৰৰ চিকিৎসা প্ৰক্ৰিয়া আৰম্ভ হওক, তাকেই আশা কৰোঁ !\nTags # MANOSHI GOSWAMI # MONOR-KATHA # মনৰ কথা # মানসী গোস্বামী\nBy xukhdukh.com on February 04, 2015\nLabels: MANOSHI GOSWAMI, MONOR-KATHA, মনৰ কথা, মানসী গোস্বামী


শাৰদীয় চিন্তা: – Mahabahoo\nHome/Assam News & Articles/শাৰদীয় চিন্তা:\nহিমা দাস, ৰীমা দাস, ৰঞ্জন গগৈৰ সাফল্যৰ আনন্দ আৰু শাৰদীয় দূৰ্গা পূজাৰ মহানন্দ তথা আগন্তুক দিনৰ লক্ষ্মীপূজা-দেৱালী-ৰাসলীলা-চেনেহৰ উৰুকা-ভোগালী-আবতৰীয়া ৰঙালীকে ধৰি বিভিন্ন উৎসৱৰ বাবে অসমৰ খিলঞ্জীয়া অসমীয়াই কৰিবলগীয়া আনন্দৰ পটভূমিত মহাপুৰুষ ৰামকৃষ্ণ পৰমহংসৰ বিখ্যাত উক্তি -‘ জাহাজ যিপিনেই নাযাওক কিয়, জাহাজৰ কম্পাছৰ কাঁটা সদায় উত্তৰদিশেই থাকে বাবে জাহাজৰ ভুল নহয়; একেদৰে মানুহৰ মন যদি ঈশ্বৰৰ দিশে থাকে, মানুহৰো ভয় নাথাকে’- বাৰম্বাৰ মনলৈ আহিছে বাবে আই ভগৱতীক উদ্দেশ‍্যি আজি অসুৰবধৰ নৱমীপূজাৰ দিনা তথা আজিয়েই অসমীয়াৰ কঙালী বিহুৰ দিনা প্ৰাৰ্থনা কৰিছো যে খিলঞ্জীয়া অসমীয়াই যাতে পাহৰি নাযায় যে অসমখন হিন্দু-মুছলমান নিৰ্বিশেষে বঙ্গভাষী/পূৱ পাকিস্তানী/ বাংলাদেশী তথা গুজৰাটী/বিহাৰী/নেপালী কিম্বা তথাকথিত ‘ভাৰতীয়’ৰ পৈতৃক সম্পত্তি নহয়, আৰু যেন পাহৰি নাযায় যে ১৯৭৫ চনত ৬৩.৭৭% জনজাতি থকা ত্ৰিপুৰখত আজি খিলঞ্জীয়াৰ অস্তিত্ব নাই , ছয়/সাতলাখ কোচ-ৰাজবংশীৰ ৰাজ‍্য কোচবিহাৰক মাত্ৰ ৩০০০০ ভাটিয়া হিন্দু বাঙালীয়ে পশ্চিমবঙ্গৰ অঙ্গ কৰাত সফল হ’ল!!\nআজি একেই পৰিস্থিতি অসমত বিৰাজ কৰিছে বাবে সমূহ খিলঞ্জীয়া অসমীয়াৰ কম্পাছৰ কাঁটা সঠিক দিশত থকাৰ বাবে তথা খিলঞ্জীয়া অসমীয়াই ‘চিলাই কাণখন নিলে’ বুলি হায়ৈ-বিয়ৈ কৰি নাথাকি এক‍্যৱদ্ধভাৱে সাহসেৰে থিয় হৈ এক নতুন শক্তিশালী ৰাজনৈতিক মঞ্চ গঠন কৰি আগবাঢ়ে – আই ভগৱতীয়ে আজি কঙালী বিহুৰ দিনা অসুৰবধৰ ব‍্যস্ততাৰ মাজতে সামান্য সময় উলিয়াই কৃপা কৰক।\nসুবোধ বিশ্বাস, ৰামদেৱৰ চেলা, শিলাদিত‍্য, মমতাৰ আস্ফালন, হিন্দু বাংলাদেশীক আশ্ৰয়দানৰ সিদ্ধান্ত, সোণোৱালৰ অবাঞ্চিত নীৰৱতা, ইত্যাদি ইত্যাদি ঘটনাবোৰ আই ভগৱতীৰে কৃপা- খিলঞ্জীয়া অসমীয়াক শ্বক্ থেৰাপী দিবলৈ- যাতে জাগ্ৰত হয় আৰু বুজি পায়!!\nতোমাৰ লীলা আমি বুজিবই নোৱাৰো আই ভগৱতী! কৃপা কৰা আই, কৃপা কৰা।\nIF THE OCEAN WAS TRANSPARENT, THE SEE-THROUGH SEA


বুঢ়া তামোলৰ সোঁৱাদেৰে ঋতৃষা শৰ্মাৰ নতুন গীত "বুঢ়া তামোলৰ পাগ"- | Rupaliparda.com\n“বুঢ়া তামোলৰ পাগ”; শব্দটোৱে এক নতুন আলোড়ণ তথা ব্যতিক্ৰমী এক সোঁৱাদৰ সৃষ্টি কৰা নাইনে? শব্দটো শুনাৰ লগে লগে আইতা-কঁকাৰ ওঁঠৰ দুনয়নেৰে বাগৰি অহা ৰঙাকণলৈ মনত পৰা নাইনে? অথবা আমি একেই সহজেই দেখিবলৈ পোৱা একেবাৰে সুলভ দৃশ্যটো হৈছে চূণে-পানে লৈ তামোলখন খুন্দনিত খুন্দি আইতাই নিজৰ তামোলৰ এভাগ লাহেকৈ মুখত গুঁজি আধা ভাগ ককালৈ ঠেলি দিয়া। আস; এয়া পঢ়ি থকাৰ মাজতেই যে আপোনালোক সেই সময়কণলৈ ঘূৰি গৈ এটি হাঁহিৰে বৰ্তমানৰ সময়ভাগলৈ উভতি আহিছে, এই হাঁহিটোৱে অৱশ্যে ঋতৃষা শৰ্মা নতুন গীত “বুঢ়া তামোলৰ পাগ” ত অংকুৰিত কৰিছে সফলতা। গীতটিত প্ৰেম আছে, আদৰ আছে আৰু দুগৰাকী প্ৰেমাস্পদৰ মাজৰ সন্মান আছে; এই আটাইবোৰেৰে নিৰ্মিত গীতটিয়ে শ্ৰোতা-দৰ্শকক আকৰ্ষণ কৰিবলৈ সক্ষম হৈছে। “জুনুকা” ৰ পিছত ঋতৃষা শৰ্মাৰ সংগীত কেৰিয়াৰৰ দ্বিতীয়টো সফল গীত “বুঢ়া তোমালৰ পাগ” হ’ব বুলি গীতটিৰ মুক্তি অনুষ্ঠানত একেষাৰে কয় দিয়া জুবিন গাৰ্গৰ পত্নী গৰিমা শইকীয়া গাৰ্গৰ কথাটোক সঁচালৈ প্ৰতিফলিত কৰি ৰাইজেও এতিয়া নিজ নিজ প্লে-লিষ্টত ৰিপিড’ মোডত লগাইছে “বুঢ়া তোমালৰ পাগ”। বিগত বহু দিনৰ পৰা চচিয়েল মিডিয়াত একোখন পোষ্টাৰেৰে গীতটিক লৈ জনসাধাৰণৰ মাজত হেঁপাহৰ সৃষ্টি কৰি ৰখা ঋতৃষা শৰ্মাৰ এই গীতটিৰ কেৱল মাত্ৰ অডিঅ’ বুলিয়েই নহয়; গীতটিৰ ভিডিঅ’টিয়ো জনসাধাৰণক আকৰ্ষণ কৰিবলৈ সক্ষম হৈছে।\nগীতটিত কথা ৰাহুল গৌতম শৰ্মাৰ লগতে ইয়াত সুৰ আৰু সংগীতৰ দায়িত্বত আছে পল্লৱ-প্ৰণৱ (পল্লৱ তালুকদাৰ, প্ৰণৱ প্ৰিয়াংকুশ বৰুৱা)। আনহাতে, গীতটিত শব্দ সংমিশ্ৰণ কৌস্তভ শইকীয়াৰ আৰু গীতাৰ দিশাংকন বৰুৱাৰ তথা বাঁহী বজাইছে লক্ষীনন্দন লাহনে। গীতটিৰ ভিডিঅ’ত ঋতৃষাৰ সৈতে অভিনয় কৰিছে মিন্তু বৰুৱা, অপৰ্ণা দত্ত চৌধুৰী আৰু কৌশিক ভৰদ্বাজে। ৰুহুল বৰভূঞাৰ কাহিনী আৰু ভিডিঅ’ পৰিচালনাৰে দৃশ্যগ্ৰহণৰ দায়িত্বত আছে ৰিপুঞ্জয় নিৰ্মলা। চিনেমেটোগ্ৰাফী ভাস্বত ভূঞা আৰু সহঃ চিনেমেটোগ্ৰাফী সুপ্ৰান্ত হাজৰিকাৰ। সম্পাদনা, ৰং আৰু ভি.এফ.এক্স কুলজিৎ তালুকদাৰৰ, প্ৰডাকচন মেনেজমেন্ট ধৃতিৰাজ মোহনৰ লগতে প্ৰমো’চন অভিজিৎ লস্কৰৰ।\nআহিবলগীয়া সময়ত আকৌ কিছু এনে নতুন গীতৰ আশা কৰিছে ঋতৃষা শৰ্মাৰ অনুৰাগীয়ে। লগতে, তেওঁৰ এই নতুন গীতটিক লৈ ৰূপালীপৰ্দাৰ তৰফৰ পৰা জনাইছো শুভকামনা।\nassamese cinema Assamese Movie Assamese Music Assamese Song Assamese songs Ritrisha Sarma


ৰেড লেণ্ডস্কেপ - স্তূতি বন্দনা বৰকাকতী - সাহিত্য ডট অৰ্গ\nকেঁকুৰিয়ে কেঁকুৰিয়ে জীৱনে বাট সলায়৷ পিঠিৰ বেগটোত কেমেৰাটো কঢ়িয়াই প্ৰতিটো কেঁকুৰিৰ ভাঁজবোৰক লিপিট খুৱাই দেৱালত আঁৰি থ’ব পৰাকৈ বহু ছবি থাকে৷\nউৰি থকা লেন্স এখন আৱদ্ধ হোৱা এজাৰ-ৰঙৰ উপত্যকাখন কেতিয়াবা কল্পনাত অনুভৱ কৰিব পাৰি৷ উপত্যকাৰ মাজত ক’ত কাহিনী, ক’ত হাঁহি, ক’ত উচুপনি…এইখন কোনো দিন নিজম নপৰা উপত্যকা৷ মায়া লগা উপত্যকা, য’ত প্ৰেম ভ্ৰম৷ প্ৰেমৰ মৰিচীকা খেদি কাহানিও প্ৰেমত নপৰা প্ৰেমিকজন হাবাথুৰি খায়৷\nৰঙা ডাকঘৰ এটাৰ বাহিৰত এজন ডাকোৱাল বহি থাকে, গছে গছে হেঁপাহৰ ৰঙীণ ৰুমাল সিঁচিবলে৷ ডাকোৱালৰ মোনাত কাহানিও প্ৰেমৰ প্ৰস্তাৱ নোপোৱা গাভৰু অথবা ডেকাজনৰ বাবেও থাকে এখন গোপন চিঠি৷ প্ৰথম প্ৰেমৰ ধপধপনি৷\nডাকঘৰৰ ঠিক সন্মুখৰ লঠঙা শিমলুডালত জুইফুলে৷ ৰঙা ছাতিৰ আঁৰৰ ৰঙীণ দোপাট্টাখনে সাৰি যায় পদপথত পৰি থকা বহু কেইপাহ জুইফুল৷ কেমেৰাই সংগেপনে বন্দী কৰি থয় এখন লেণ্ডস্কেপ৷ জালুকবাৰীৰ মানেই সোঁৱৰণীৰ আমনিত এলবাম খুলি খুঁচৰি থাকিব পৰা স্মৃতিৰ ফটোগ্ৰাফ৷ কেমেৰাটোৱে বিচাৰি ফুৰে সৰু সৰু মুহূৰ্ত৷ আপুনি নেদেখাকৈ আপোনাক বন্দী কৰি থোৱাৰ আমেজ আপুনি বুজিব জানো?\nমেঘালীৰ একোণত লাজে লাজে বহিবলৈ যোৱা চকুবোৰ এসময়ত পূৰঠ হৈ নিৰ্ভীক হৈ যায়৷ “জালুকবাৰীৰ ময়ে প্ৰেমিক” বুলি শেষৰটো চেমিষ্টাৰত চিঞৰিব পৰা হয়গৈ৷ নোটছ বহীৰ পাছফালে ঘঁহাই ঘঁহাই লিখি থোৱা নামবোৰত সুবাস থাকে, বয়জ হেষ্টেলৰ ধোঁৱাই থকা ৰাতিবোৰত দেৱালৰো নিচা লাগে৷ ধোঁৱাৰ মাজত আকৌ এখন চিত্ৰই প্ৰাণ পাই উঠে৷\nউৎসৱৰ ৰাতিবোৰত ‘বিকেবি’ক ঘৰ বুলি ভাবি লোৱা ডেকাজনে পুৱা পাঁচ বজাত বিকেবিৰ চকীতে এঙামুৰি দি উঠি আহে চাহ একাপৰ সন্ধানত৷ গোপন কেমেৰাটোৱে কৰি উঠে ‘খিচিক’৷ আগৰ কবিয়ে কবিতা লিখা ‘মেঘালী’খন নাই অথচ প্ৰেমিকৰ অভাৱ নাই৷ পদপথৰে খোজকাঢ়ি যোৱা ইউনিভাৰ্ছিটিৰ ৰোমিঅ জনক পিছফালৰ পৰা লাহেকৈ মাতি গালত টোল পৰা ছোৱালীজনীয়ে নিৰ্ভীকভাৱে I love you বুলি কৈ বতাহতে চুমা দি গুছি যায় গ্ৰীষ্মৰ গৰমত ৰঙা ছিঙা পৰা ৰোমিঅক এজাক জুলিয়েটে চিঞৰি গুছি যায়-মাইনা তুমি জুই৷\nসান্ধ্যভ্ৰমণত আৰ চি চি ১ বয়জ পাৰহৈ সোণাৰুৰ দলিচা গচকি কত লাজ লাজ কথা৷ হালধীয়া আকাশখনে কোনাবাদিনা মেঘমল্লাৰত মাতাল হৈ থাকে৷ ধোৱাই থকা চিগাৰেটটো সেমেকা হৈ থাকোঁতেই হাত এখনে সাৱটি ধৰে৷ ফিজিক্সৰ সূত্ৰ আঁউল লাগে৷\nজালুকবাৰী আৰু বৰষুণৰ মাজত এক গোপন মিতিৰালি আছে৷ বৰষুণে জীপাল কৰে ৰং৷ ভাৰ্ছিটি উইকৰ নিশাবোৰত বৰষুণে ভিজাই পেলোৱা শৰীৰলৈ কাৰো খেয়াল নাথাকে৷ বিকেবিৰ ভিতৰত মনোৰঞ্জনৰ যুঁজখনলৈ বছৰজুৰি কিমান অপেক্ষা৷ গাৰ্লছ হোষ্টেললৈ প্ৰেমিকাক আগবঢ়াই দিবলৈ পুৱতি নিশা হাতত হাত থৈ ফাইনেল ইয়াৰৰ প্ৰেমিক যুগল গৈ থাকে, লগত এজাক চালনিৰে পিঠাগুৰি চলাৰ লেখিয়া বৰষুণ৷ কথা নাই, আছে বুকুৰ ধপধপনি…. কাহানিও ঘূৰি নহা ভাৰ্ছিটিৰ দিনবোৰৰ হুমুনিয়াহ, অনিশ্চিত প্ৰেমৰ বিষাদ৷\nপুৱতি নিশা জালুকবাৰীৰ ৰজা হৈ পিয়াপি দিয়ে হাজাৰ প্ৰেমিক, প্ৰেমিকাবোৰ তেতিয়া টোপনিত৷ কিমান ৰোমাঞ্চকৰ ঘটনা ঘটে জালুকবাৰীৰ অভাৰব্ৰীজৰ থিক তলতে৷ সাক্ষী থাকে এটি নোশোৱা ৰাতি৷ জালুকবাৰীত দিন-ৰাতিৰ হিচাপ নাথাকে৷\nলাহে লাহে চামে চামে মানুহবোৰে বিদায় লয়, লগতে লৈ যায় অজুহাতত উভতি অহাৰ অলিক্ষিত চুক্তি৷ মুখত ভালপোৱাৰ গান৷ বুকুত এচটা শিল৷ উভতি যোৱাৰ পথতো গোপন কেমেৰাই আৱদ্ধ কৰে আন এটি কাহিনী৷\nকেতিয়াও নিজম নপৰা জালুকবাৰী যোৱা দুমাহে শুই আছে৷ ৰঙাবোৰ উপচি আছে অথচ মুঠি মাৰি ল’বলৈ কোনো নাই৷ ৰং আছে অথচ জীৱন নাই৷ এঙামুৰি দিয়ালৈ বাট চাইছে জালুকবাৰীৰ প্ৰত্যেক প্ৰেমিকে৷ শূন্য চহৰখনত কোলাহলৰ গান বাজিবলৈ পৃথিৱীয়ে বা আকৌ কেতিয়া হাঁহে!\n← সংগী ঈশ্বৰ – ধৰিত্ৰী লাহন\nভোজ – গায়ত্ৰী প্ৰান্তিক শৰ্মা →\nবিহু আৰু বৰ্তমান অসমীয়া (টিকেন্দ্ৰজিৎ কোঁ‌চ ৰাজবংশী)\nপিকনিক (আব্দুচ ছাজিদ)\nন টকাৰ ইনষ্টলমেণ্ট


ৰঙিয়া - অসমৰ নগৰ-মহানগৰ Info. About. What's This?\n★ ৰঙিয়া - অসমৰ নগৰ-মহানগৰ ..\nৰঙিয়া ভাৰতৰ অসম ৰাজ্যৰ কামৰূপ জিলাৰ অন্তৰ্গত এখন নগৰ। ই ৰঙিয়া মহকুমাৰ সদৰ তথা উত্তৰ-পূব সীমান্ত ৰেলৱেৰ ডিভিজনেল হেড কোৱাৰ্টাৰ। নগৰখনৰ মাত্ৰ তিনি কিলোমিটাৰ দূৰত আছে ভাৰতীয় স্থলসেনাৰ ৰেডহৰ্ণ ডিভিজন। গুৱাহাটীৰ পৰা নগৰখনলৈ দূৰত্ব ৫২ কিঃমিঃ। ৰঙিয়া এটা গুৰুত্বপূৰ্ণ ৰেল জংচন। এই ৰেল জংচনক কেন্দ্ৰ কৰিয়ে নগৰখন গঢ়ি উঠিছে।\nৰণ আৰু দিয়া এই দুটা শব্দৰ সংযোগত ৰঙিয়া শব্দৰ উদ্ভৱ হৈছিল। ৰঙিয়া ইতিহাসৰ নীৰৱ সাক্ষী। ইতিহাসৰ বিভিন্ন সময়ত এই অঞ্চলত বিভিন্ন আহোম, কোঁচ, মোগল, গৌড়ৰ শাসক আদি বিভিন্ন ৰাজশক্তিয়ে নিজৰ শক্তি পৰীক্ষা কৰিছিল। ৰণ দিয়া ঠাই বুলিয়ে ইয়াৰ নাম হৈছিল ৰঙিয়া। গৌড়ৰ সেনাপতি তুবৰ্কে আৰিমত্ত ৰাজ্য আক্ৰমণ কৰিবলৈ আহি ৰঙিয়া নগৰৰ পাঁচ কিঃমিঃ আঁতৰত কোঠ সাজিছিল। সেই কোঠ সজা ঠাইখন গৰীয়াকোঠ গাঁও নামেৰে জনাজাত হল। নগৰখনৰ মাত্ৰ তিনি কিঃমিঃ দূৰত আছিল ৰজা আৰিমত্তৰ ৰাজধানী। চাৰিওদিশে এটা প্ৰকাণ্ড গড় সাজি ৰজা আৰিমত্তই তেওঁৰ ৰাজধানীখন সুৰক্ষিত কৰিছিল। গড়টোক বোলা হৈছিল বৈদ্যৰ গড়। এই বৈদ্যৰ গড় আজিও বিৰাজমান। কিংবদন্তী মতে গড়টো সাজিবলৈ লওঁতে অসংখ্য গুৰি পৰুৱাই হেনো গড়ৰ নিৰ্মাণ-কাৰ্য বাধাগ্ৰস্থ কৰি তুলিছিল। তেতিয়া এজন নিঃসন্তান বৈদ্যই মন্ত্ৰবলেৰে গুৰি পৰুৱাবোৰ আঁতৰ কৰি নিৰ্মাণ-কাৰ্য সুচল কৰি তুলিছিল। কিছুমান ইতিহাসবিদৰ মতে ৰজা আৰিমত্তৰে আন এটা নাম বৈদ্যদেৱ। কিছুমানৰ মতে বৈদ্যদেৱ আছিল বংগৰ সেনাপতি। এই সেনাপতিজনে গড়টো নিৰ্মাণ কৰিছিল, আৰিমত্তই মাথোঁ ইয়াৰ পুনৰ্নিমাণ কৰিছিল। ইতিহাসৰ এক ট্ৰেজিক চৰিত্ৰ ৰজা আৰিমত্তৰ সৈতে জড়িত বিভিন্ন কিংবদন্তীৰে ৰঙিয়াৰ বুকু চপচপীয়া হৈ আছে।\nৰঙিয়াৰ মাজেৰে ৩১ নং ৰাষ্ট্ৰীয় ঘাইপথ পাৰ হৈ গৈছে। নগৰখনৰ পৰা আন এটা প্ৰধান ঘাইপথ গৈছে ভাৰত-ভূটান সীমান্তৰ দৰঙালৈ। এই পথটোৱে ভূটানৰ ছামড্ৰুপ-জংখাৰ নগৰক সংযোগ কৰিছে। ৰঙিয়া এটা গুৰুত্বপূৰ্ণ ৰে’ল জংছন। এই জংছনৰ পৰা দিল্লী, মুম্বাই, কলকাতা, চেন্নাই, বাংগালুৰু, থিৰুঅনন্তপুৰম আদি ভাৰতৰ প্ৰায় আটাইবোৰ প্ৰধান মহানগৰৰ সৈতে পোনপটীয়া ৰে’ল সংযোগ আছে। ৰঙিয়াৰ পৰা আন এটা মিটাৰগজ শাখা ৰে’লপথ গৈছে মুৰ্কংচেলেকলৈ। ২০১১ চনৰ ১ চেপ্তেম্বৰৰ পৰা গজ পৰিবৰ্তনৰ কাম চলাৰ বাবে এই পথছোৱাত যাত্ৰীবাহী ৰেলৰ চলাচল বন্ধ কৰি দিয়া হয়। ২০১৪ চনৰ ৪ জানুৱাৰীৰ পৰা ব্ৰডগজলৈ পৰিৱৰ্তন হোৱা ৰঙিয়া-ৰাঙাপৰা-ডেকাৰগাঁও ৰেলপথত যাত্ৰীবাহী ৰেলৰ চলাচলৰ আৰম্ভণি হয়। ডিব্ৰুগড় জিলাৰ বগীবিলত ব্ৰহ্মপুত্ৰৰ ওপৰত নিৰ্মাণ কৰি থকা দলংখন সম্পূৰ্ণ হোৱাৰ পাছত এই ৰে’লপথটো ডিব্ৰুগড়ৰ সৈতে সংযোজিত হ’ব।\n3. উল্লেখযোগ্য শিক্ষানুষ্ঠান\nৰঙিয়া মহাবিদ্যালয়: অঞ্চলটোৰে নহয়, সমগ্ৰ মহকুমাটোৰ অগ্ৰণী উচ্চ শিক্ষাৰ অনুষ্ঠান। অসমৰ ৰাজনীতিৰ চানক্যস্বৰূপ স্বাধীনতা যুঁজাৰু সিদ্ধিনাথ শৰ্মাৰ নেতৃত্বত ১৯৬৩ চনৰ ৫ আগষ্টত এই মহাবিদ্যালয়ৰ শুভাৰম্ভণী হয়। কলা শাখাৰে আৰম্ভ কৰা ৰঙিয়া মহাবিদ্যালয়ত ১৯৮৫ চনত বিজ্ঞান শাখা আৰু ১৯৯৬ চনত বাণিজ্য শাখা মুকলি কৰা হয়। ২০০৪ চনত NAAC-এ B++ গ্ৰেড প্ৰদান কৰে।.\nমানৱেন্দ্ৰ শৰ্মা ছোৱালী মহাবিদ্যালয়.\nৰঙিয়া আৰবী মহাবিদ্যালয়: অসমৰ প্ৰথম আৰবী মহাবিদ্যালয়। মিচৰৰ কাইৰোত অৱস্থিত আল আজহাৰ বিশ্ববিদ্যালয়ৰ পৰা ইচলামিক বিষয়ত উচ্চশিক্ষা গ্ৰহণ কৰা ইচলামুদ্দিন নামৰ এগৰাকী শিক্ষাবিদৰ প্ৰচেষ্টাত ১৯৫৫ চনত এই মহাবিদ্যালয়খন প্ৰতিষ্ঠা হৈছিল।.\nৰঙিয়া আইন মহাবিদ্যালয়.\nৰঙিয়া শিক্ষক প্ৰশিক্ষণ মহাবিদ্যালয়.\nৰঙিয়া ছোৱালী উচ্চতৰ মাধ্যমিক বিদ্যালয়.\nৰঙিয়া উচ্চতৰ মাধ্যমিক বিদ্যালয়.\nৰেলৱে উচ্চ মাধ্যমিক বিদ্যালয় বঙালী মাধ্যম.\nৰঙিয়া মাদ্ৰাচা উচ্চতৰ মাধ্যমিক বিদ্যালয়.\nবংশীধৰ চৌধুৰী উচ্চ মাধ্যমিক বিদ্যালয় বড়ো মাধ্যম.\nৰঙিয়া হিন্দী উচ্চ মাধ্যমিক বিদ্যালয় হিন্দী মাধ্যম.\nআৰিমত্ত বিদ্যাপীঠ উচ্চতৰ মাধ্যমিক বিদ্যালয়.\nদেৰাজুদ্দিন আহমেদ মেমৰিয়েল একাডেমী কনিষ্ঠ মহাবিদ্যালয়.\nকনকলতা বিদ্যামন্দিৰ অসমীয়া মাধ্যম.\nবুনিয়াদী প্ৰশিক্ষণ কেন্দ্ৰ.\nচাৰ্চ পাবলিক স্কুল ইংৰাজী মাধ্যম.\nহলিচাইল্ড ইংলিছ স্কুলইংৰাজী মাধ্যম.\nলিটিল এঞ্জেল স্কুল ইংৰাজী মাধ্যম.\nফাতেমা কনভেণ্ট স্কুল ইংৰাজী মাধ্যম.\nমডাৰ্ণ ইংলিচ স্কুল ইংৰাজী মাধ্যম.\nৰঙিয়া জাতীয় বিদ্যালয়, তিনিআলি অসমীয়া মাধ্যম.\nআম্বেদকাৰ লোটাচ ইংলিচ স্কুল ইংৰাজী মাধ্যম.\nপ্ৰাগমেটিক একাডেমী কনিষ্ঠ মহাবিদ্যালয়.\nফেকাল্টি একাডেমী কনিষ্ঠ মহাবিদ্যালয়.\nশংকৰদেৱ শিশু নিকেতন, ৰঙিয়া.\nচিমবিঅচিচ একাডেমী কনিষ্ঠ মহাবিদ্যালয়.\n4. সামাজিক অনুষ্ঠান\nস্বৰগোষ্ঠী: সাংস্কৃতিক অনুষ্ঠান।.\nপ্ৰগতি সংঘ: সাহিত্যক-সাংস্কৃতিক কাৰ্য-কলাপৰ সৈতে জড়িত ৰঙিয়াৰ আটাইতকৈ পুৰণি অনুষ্ঠান। প্ৰগতি সংঘৰ উদ্যোগত বহুকেইখন নাটকো মঞ্চস্থ হৈ গৈছে।.\nৰঙিয়া আলোচনী সভা অসম সাহিত্য সভাৰ অন্তৰ্গত শাখা সভা.\nনৱসূৰুয পুথিভঁৰাল: ৰঙিয়া তিনিআলিৰ এই অনুষ্ঠানটো সাহিত্যক-সাংস্কৃতিক কাৰ্য-কলাপেৰে জড়িত। তথ্য জনাৰ অধিকাৰ আইন জনপ্ৰিয় কৰাত এই অনুষ্ঠানটোৱে প্ৰশংসনীয় ভূমিকা গ্ৰহণ কৰিছে।.\nৰঙ য জ চন হ ছ ব ৰ উন - গ ৱ হ ট ৰ লপথৰ ন উ বঙ ইগ ও - গ ৱ হ ট শ খ ত আৰ ৰঙ য - ৰঙ প ৰ - ড ক ৰগ ও ম ৰ ক চ ল ক পথত থক এট জ চন ৰ লৱ ষ ট চন ই ক মৰ প\nন ক তন, ৰঙ য ক মৰ প জ ল ৰ অন তৰ গত ৰঙ য মহক ম ৰ ৰঙ য চহৰত অৱস থ ত এখন আগশ ৰ ৰ অসম য ম ধ যমৰ ব দ য লয চনৰ ফ ব ৰ ৱ ৰ ত ৰ খ ৰঙ য চহৰৰ\nৰঙ য ৰ ইজম ল ই ৰ জ Rangia Raijmel ৰঙ য তহচ লৰ ক ষকসকল ব ৰ ট ছৰ বৰ দ ধ ত ভ ম কৰৰ ব ৰ দ ধ গঢ ত ল এট ক ষক ব দ ৰ হ এই ব দ ৰ হ স ঘট ত হ ছ ল\nৰঙ য উচ চতৰ ম ধ যম ক ব দ য লয ই ৰ জ Rangia Higher Secondary School ৰঙ য ত অৱস থ ত এখন উচ চতৰ ম ধ যম ক ব দ য লয এই ব দ য লয খন চনত স থ প ত\nহয আৰ অন যখনৰ ন ম আগৰ ক মৰ প ই থ ক ল চনত ক মৰ প জ ল ৰ অন তৰ গত ৰঙ য মহক ম ৰ এট অ শ নৱগঠ ত ব ক স জ ল ত অন তৰ ভ ক ত হয ব ভ জনৰ প ছত ক মৰ পৰ\nখ ত ন হ ইস ক ল য শ ক ষ ৰঙ য হ ই ম দ ৰ ছ প ছল ৰঙ য ম দ ৰ ছ উচ চতৰ ম ধ যম ক ব দ য লয আৰ কল জ য শ ক ষ ৰঙ য মহ ব দ য লয ত গ ৰহণ কৰ ত ৰপ ছত\nহয আৰ অন যখনৰ ন ম আগৰ ক মৰ প ই থ ক ল চনত ক মৰ প জ ল ৰ অন তৰ গত ৰঙ য মহক ম ৰ এট অ শ নবগঠ ত ব ক স জ ল ত অন তৰ ভ ক ত হয ব ভ জনৰ প ছত ক মৰ পৰ\nন আছ ল গ ৱ হ ট ৰ স ত স য গ কৰ ছ এক ট ঘ ইপথ ইয ক পশ চ ম দ শ ৰঙ য নলব ৰ বৰপ ট আদ ঠ ইসম হৰ স ত স য গ কৰ ছ এইখ ন অ শ প ৰ ব ন ঘ ইপথত\nভ তৰত হ চ ম ৰ - আল প ৰ দ ৱ ৰ, গ ত লদহ - ব মনহ ট, গ ল কগঞ জ - ধ বৰ - আম নগ ও, ৰঙ য - ৰঙ প ৰ ৰ লপথক ইট ন ৰ ম ণ কৰ হ ছ ল অসমৰ বৰ ক উপত য ক ৰ ৰ লপথ সম প ৰস ৰণৰ\n10 - 10 - 2019. নৰ ন দ ৰ শৰ ম 2016 সমব য আন দ লন আৰ ৰঙ য বল লভ প ৰৱ হ, স ম ত গ ৰন থ ৰঙ য আল চন সভ হ ত শ ড ক ৰ আজ ৰ ম ন হ উপন য স আৰ ইয ৰ\nসমষ ট ত তলত উল ল খ ত ব ধ ন সভ সমষ ট সম হ আছ কমলপ ৰ ব ধ নসভ সমষ ট ৰঙ য ব ধ নসভ সমষ ট নলব ৰ ব ধ নসভ সমষ ট প ন ৰ ব ধ নসভ সমষ ট কল ইগ ও ব ধ নসভ\nউল ল খয গ য এই ষ ট চনত ম ত ৰ ব ৰহ মপ ত ৰ ম ইল, ক মৰ প এক সপ ৰ ছ, ড ব ৰ গড - ৰঙ য এক সপ ৰ ছ আৰ ল ড - গ ৱ হ ট ইণ ট ৰচ ট এক সপ ৰ ছ ৰ লহ ৰয ড ব ৰ গড জ ল ৰ\nপৰ উভত আহ প ৰম দ বড য ৰঙ য মহ ব দ য লয ত ব জ ঞ ন শ খ ত ন মভৰ ত কৰ গ ৱ হ ট ব শ বব দ য লয ৰ অন তৰ ভ ক ত ৰঙ য মহ ব দ য লয ৰ পৰ ই ত ও\nবৰম ত ম লপ ৰ, গ ৰ শ বৰ, ব গ নপ ৰ ঘগ ৰ প ৰ, বৰনগৰ, বজ ল জলহ, পথৰ ঘ ট, ৰঙ য সৰ প ট আৰ ট হ ব ক স জ ল ৰ বৰ তম ন উপ য ক ত ৰন জন শৰ ম চন\nঘ ইপথ প ৰ হ গ ছ ই স থলপথ ৰ গ ৱ লপ ৰ আৰ গ ৱ হ ট ৰ লগত স য জ ত ইয ত ৰঙ য ৰ ল স মণ ডলৰ অন তৰ গত দ ধন ৰ ল ষ ট চন আছ ল কপ ৰ য গ প ন থ বৰদল আন ত ৰ ষ ট ৰ য\nগৰ গৰ ম বৰ ৱ সদৰ ম নৰ দ য ত বত থক ৰ সময ত এট আচৰ ত ঘটন ঘট ছ ল বৰ তম নৰ ৰঙ য নগৰৰ স ম ত অৱস থ ত জ ক ৰ য ন মৰ এখন গ ৱৰ ক ষত সন ধ য ঝ ৰ ন মৰ এখন অটব য\nকৰ ব হস পত ব ৰ ন শ ত আহ গ ৱ হ ট ত উপস থ ত হয উক ত ট ৰ ইন খন ৰঙ য ক চব হ ৰ, দ ৰ গ প ৰ, আছ নছল, ব ল চ ৰ হ প ৰ ল য য ক ম খ য - প ৰ এক সপ ৰ ছ\nধ ম জ ৰ ম জ ৰ প ৰ হ বগ ব ল দলঙ ৰ ড ব ৰ গড ৰ ল হ ৱ লল গ ছ ধ ম জ চহৰত ৰঙ য ৰ ল স মণ ডলৰ অধ নৰ ধ ম জ ৰ ল ষ ট চন অৱস থ ত ইয ৰ দ ব ৰ ধ ম জ গ ৱ হ ট\nসম পবৰ ত ৰ লষ ট চনট হ ল মৰ ণহ ট এই ষ ট চনত ৰ জধ ন যশৱন ত প ৰ এক সপ ৰ ছ আৰ ৰঙ য - ড ব ৰ গড এক সপ ৰ ছ ৰয আট ইতক ওচৰত থক ব ম নবন দৰট ম হনব ৰ ব ম নবন দৰ\nদ ৰত ব প ৰ য ক ল ম ট ৰ চ ৰ ওদ শৰ ব জ ৰ দ উদ ৱ ৰ, গ প শ বৰ, কমলপ ৰ, ৰঙ য ব হদ য ম ক ত প ৰ আদ ন কটৱৰ ত ঠ ইসম হৰ পৰ মহ ব দ য লয ল ট ম প ম জ ক\nঅ শৰ দ ৰ ঘ য হ ছ ক ম আই নদ য উত তৰ - প ৱ স ম ন ত ৰ লৰ গ ৱ হ ট - ৰঙ য - ন উ বঙ ইগ ও অ শট ব জন আৰ বঙ ইগ ওৰ ম জ ৰ অত ক ৰম কৰ চনত ই গত পথ\nল ফ ট ন ণ ট গবৰ ণৰ হয এও ৰ সময ত ই আম নগ ও - কল কত ৰ লপথ ত য ৰ কৰ হয আৰ ৰঙ য - ট ল ৰ লপথ খ ল হয এও ৰ সময ত আবৰব ল কৰ লগত ব ৰ ট ছৰ য দ ধ হয আৰ ফলস বৰ প\nশ ণ তপ ৰ আৰ য ৰহ ট এই ছয খন জ ল আৰ ব শ বন থ চ ৰ আল গ স ইগ ও, ৰঙ য ম নক চৰ, দক ষ ণ শলম ৰ ওদ লগ ৰ চৰ ইদ উ, হ জ ই এই আঠট মহক ম গঠন কৰ\nৰ লপথ ৰ ষ ট ৰ য ঘ ই পথৰ প ৰ য সম ন তৰ ল ভ ৱ উত তৰ - প ব স ম ন ত ৰ লৱ ৰ ৰঙ য ড ভ জনৰ অন তৰ গত উত তৰ ৰঙ প ৰ - ম ৰ ক চ ল ক ব ৰড গজ শ খ ৰ এক এক ক ৰ লপথ\nহ ছ ল প ছল এই ম ট ৰগ জ পথট ব ৰডগ জল সলন কৰ হ ছ ল ন উ বঙ ইগ ওৰ পৰ ৰঙ য হ ক ম খ য ল দ ব ত ৰ লপথ ন ৰ ম ণৰ ব ব - বৰ ষৰ ৰ ল ব জ টত ধন অন ম দন\nম ধ যম ক ব দ য লয উত তৰ গ ৱ হ ট ৰ এক ইনট উটত সহ শ ক ষক হ চ প আৰ ৰঙ য মধ ক ছ ৰ কছ ৰ মহল হ ইস ক লৰ প ৰধ ন শ ক ষক হ চ প ক ৰ যন ৰ ব হ কৰ ৷\nহ ইল ক ন দ ক ৰ ব আ ল ড ম হ ছ ও, কল য বৰ, ত ত বৰ, ম ৰ ঘ ৰ ট ব ক খ ট, ৰঙ য ওদ লগ ৰ ক কৰ ঝ ৰ, লখ মপ ৰ, হ জ ই, বজ ল উত তৰ শ লম ৰ ব ল স প ৰ নলব ৰ\nজ ত য ব দ য লয ৰ আৰ হ ত ন ৰ ম ত ব দ য লয ৰ পৰ ক ষ সম হ অষ টম শ ৰ ণ ল ক ৰঙ য জ ল জ ত য ব দ য লয পৰ ক ষ পৰ ষদৰ অধ নত আৰ নৱম - দশম শ ৰ ণ অসম ম ধ যম ক\nউদ দ শ য বৰ তম ন প ৰচ ষ ট ত ট শ খ ক ৰ য লয আছ - গ ৱহ ট শ খ ৰহ শ খ ৰঙ য শ খ ব ল প ৰ শ খ গ ৰ শ বৰ শ খ ধ পধৰ শ খ আৰ ল হ ৱ ল শ খ প ৰচ ষ ট ক\nৰঙয, ৰঙিয়া, অসমৰ নগৰ-মহানগৰ. ৰঙিয়া,\nৰঙয অসমৰ নগৰ-মহানগৰ. ৰঙিয়া ৰঙিয়া\nৰঙিয়াত তীব্ৰ চাঞ্চল্য Dainik Agradoot.\nব্যক্তিসকলো।আজি ৰঙিয়া মহকুমা ন্যায়িক দণ্ডাধীশ আদালতৰ অধিবক্তা তথা কৰ্মচাৰীসকলে সংবাদমাধ্যমৰ আগত তেওঁলোকে লকডাউনৰ ফলত হোৱা দুৰ্দশাৰ বিষয়ে অৱগত কৰে ।. ৰঙিয়া ৰেল ষ্টেচনত Asomiya Pratidin. ইফালে ধেপাৰগাওঁ, ৰঙিয়া, গোৰেশ্বৰ পথৰ ওপৰেদি পানী বাগৰাৰ ফলত এই পথেৰে যাতায়ত ব্যাহত হৈছে। উল্লেখযোগ্য যে, যোৱা ১১ জুলাইত পুঠিমাৰী নৈৰ মথাউৰি চিগাৰ ফলত ৰঙিয়া. ৰঙিয়াত ড্ৰাগছ ক্ৰয় কৰিবলৈ টকা. নিয়মীয়া বার্তা, ২ ফেব্রুৱাৰীঃ ৰঙিয়া শিক্ষা খণ্ডৰ অন্তর্গত বিভিন্ন বিদ্যালয়ৰ পৰা শুকুৰবাৰে অৱসৰ গ্রহণ কৰা ৩১গৰাকী শিক্ষকক শনিবাৰে পেন্সন প্রদান কৰাৰ.\nনিৰ্বাচনী প্ৰক্ৰিয়াত মাস্ক.\n১ এপ্ৰিল, বৃহস্পতিবাৰে ৰাজ্য়ৰ ৩৯ টা সমষ্টিত অনুষ্ঠিত হৈছে ভোটদান প্ৰক্ৰিয়া । কিন্তু দ্বিতীয় পৰ্যায়ৰ নিৰ্বাচনৰ মাজতেই ৰঙিয়াত সংঘটিত হয় অঘটন । ৰঙিয়াৰ. বহিঃৰাজ‍্যৰ বাছ চালকক ৰঙিয়া. ৰঙিয়াত ড্ৰাগছ ক্ৰয় কৰিবলৈ টকা নাপায় বহু যুৱক কিশোৰ নামিছে চুৰিকাৰ্যত. ২২ মে ২০২১ঃ ড্ৰাগছৰ কৰাল গ্ৰাসত ৰঙিয়া। ৰঙিয়াত এতিয়া বহু ঠাইত উপলব্ধ ড্ৰাগছ।. ৰঙিয়া News Breaking Latest In Assamese News18 Assam. ৰঙিয়া চহৰৰ ৩ নং ৱাৰ্ডৰ বনগাঁৱত অৱস্থিত বংশীধৰ চৌধুৰী বড়ো মাধ্যম হাইস্কুলত ছাত্ৰ ছাত্ৰীৰ সংখ্যা হ্ৰাস পোৱাৰ পৰিপ্ৰেক্ষিতত চৰকাৰে বিদ্যালয়খন বন্ধ কৰি দি. ৰঙিয়াৰ বিশিষ্ট সমাজকৰ্মী মহাদেব. ৰঙিয়া মহকুমাతో అనుసంధానమవడానికి, ఈ రోజే Facebookకి సైన్ అప్ చేయండి. లాగిన్ చేయి. లేదా.\nৰঙিয়া আই.টি.আই. ত চাকৰি News in Assam.\nৰঙিয়াৰ এক ব্যৱসায়িক প্ৰতিষ্ঠানে দেখুৱালে নিদৰ্শন সম্পূৰ্ণ ব্যৱসায়িক প্ৰতিষ্ঠানখনৰ স্বত্বাধিকাৰী হেমন্ত কলিতাই জনোৱা মতে ৰঙিয়া প্ৰশাসনৰ সহযোগত. The Inside Story Headline 8. ৰঙিয়াৰ গৰমচুঙত গ্ৰাম্য উন্নয়ন মঞ্চ ৰ সেউজ বিপ্লৱ. পুঠিমাৰী নদীৰ ভয়াৱহ বানে প্ৰতিবছৰে সংহাৰ সৃষ্টি কৰি থৈ যোৱা ৰঙিয়া মহকুমাৰ পশ্চিম বড়িগোগ মৌজাৰ কৃষি প্ৰধান. Rangia Part, Kamrup ৰঙিয়া ভাগ: অসমলৈ গৌৰৱ. অসমীয়া Assamese meaning of ৰঙিয়া. A town in Kamrup district of Assam. It hasalarge Railway junction. ৰঙিয়া ৰngiyyaa.\nঅৱসৰৰ পিছদিনাই ৰঙিয়াত ৩১জন.\nৰঙিয়া,1 মাৰ্চ: বিধানসভা নিৰ্বাচনৰ অধিসূচনা জাৰি হোৱাৰ পাছতে নিজ কাৰ্যালয়ত এক সংবাদমেলৰ আয়োজন কৰি ৰঙিয়াৰ মহকুমাধিপতি স্বপ্নীল পালে কয় যে কভিড 19 ৰ বাবে. ৰঙিয়া আৰক্ষীৰ কঠোৰ পদক্ষেপ Asom Khobor. গণবাৰ্তা ৰঙিয়া ২৭ মাৰ্চ ৰঙিয়াত এইবাৰ বিজেপিৰ প্ৰাৰ্থী ভৱেশ কলিতা ৰঙিয়াত ধুলিসাৎ হৈ যাব । ৰঙিয়াৰ জনসাধৰণক দিয়া প্ৰতিশ্ৰুতি পালন কৰা নাই ভৱেশ কলিতাই ।. ৰঙিয়াত মহিলা সমাৰোহ NewsPole Assam. ৰঙিয়া ৰঙিয়াৰ ৩১ নং ৰাষ্ট্ৰীয় ঘাইপথৰ মৰাণজানাত আজি সংঘটিত এক পথ দুৰ্ঘটনাত এগৰাকী মহিলা সহ তিনিজন লোক আহত হয়। আহত সকলৰ ভিতৰত মহিলা গৰাকীৰ আঘাত গুৰুতৰ।. ৰঙিয়া Assamese translation of ৰঙিয়া. ৰঙিয়া মহকুমা প্ৰশাসনৰ সৌজন্যত স্বেচ্ছাসেৱী সংস্থা সাধনা আৰু স্বস্তি হস্পিতাল, ৰঙিয়াৰ উদ্যোগত আজি ৰঙিয়া মহাবিদ্যালয়ত নিচামুক্ত ৰঙিয়া ৰ অংশ হিচাপে. ৰঙিয়া আৰক্ষীৰ বৃহৎ সাফল্য নামনি. No stories found matching this criteria. এতিয়া LIVE. ফটো ধুমপান ত্যাগ কৰিব বিচাৰিছে নেকি? এইসমূহ উপায় অৱলম্বন কৰক Health: কোৰোণাকালত বৰষুণৰ পানী যেন গাত নপৰে! সাৱধান কৰি দিলে চিকিৎসকে, জানি.\nৰঙিয়া ৰেল জংচনত পুনৰ কৰনাৰ আতংক.\nPrimenewz ৰঙিয়া চহৰৰ ৪ নং ৱাৰ্ড নিবাসী বিশিষ্ট সমাজকৰ্মী মহাদেব ডেকাৰ যোৱা নিশা গুৱাহাটীৰ এখন ব্যক্তিগত চিকিৎসালয়ত মৃত্যু হয় । দীৰ্ঘ দিন ধৰি হৃদৰোগত ভুগি থকা. অসমৰ কেইবাটাও অঞ্চল পুনৰ বানৰ কবলত. জল উদ্ঘাটনৰ প্ৰশাসনিক অনুমোদন, 600.23 KB, swf image. PDF icon শোণিতপুৰ জিলাৰ আঁচনিৰ প্ৰশাসনিক অনুমোদনৰ পত্ৰ, 1.45 MB, swf image. PDF icon ৰঙিয়া সংমণ্ডল কমলপুৰ আৰু ৰঙিয়া সমষ্টি, 38.84 KB, swf image. দ্বিতীয় পৰ্যায়ৰ ভোটগ্ৰহণৰ দিনাই. 05968⇒15968 Dibrugarh Rangiya Express. ডিব্রুগড় ৰঙিয়া এক্সপ্ৰেছ डिब्रुगढ़ रंगिया एक्सप्रेस. SLGR Simaluguri Junction - GHY Guwahati. Updated: Jul 02 2019.\nপ্ৰথম খবৰ, ৰঙিয়া: কামৰূপ জিলাৰ ব্যস্ততম ৰেল জংছন ৰঙিয়া ৰেল ষ্টেচনৰ ১নং প্লেটফৰ্মত আজি পুৱা প্ৰায় ১০.৪৫ বজাত সংঘটিত এক ভয়াৱহ অগ্নিকাণ্ডত বহু সা সম্পত্তি. Rangia News ৰঙিয়াৰ দেউলকুছিত ৰঙিয়া. ৰঙিয়াৰ শান্তিপুৰত ডকাইতি কাণ্ড। এম ডি ষ্টোৰৰ স্বত্ত্বাধিকাৰী পংকজ দাসৰ পৰা ৪ জনীয়া দুৰ্বৃত্তৰ এটা দলে লুটি নিলে প্ৰায় আঢ়ৈ লাখ টকা। চুৰিৰে আক্ৰমণ কৰে.\nৰঙিয়াৰ শান্তিপুৰত ডকাইতিকাণ্ড.\nৰঙিয়া: মাৰাত্মক কৰোণা মহামাৰীয়ে তীব্ৰৰূপ ধাৰণ কৰাৰ সময়তে, একাংশ অসচেতন ব্যক্তিৰ দৌৰাত্ম্যৰ বাবে ৰঙিয়া আৰক্ষীয়ে কঠোৰ ব্যৱস্থা হাতত লোৱা পৰিলক্ষিত হৈছে. ইতিহাসৰ পাতত ৰঙিয়াৰ কৃষক. আজি ৰঙিয়া ৰেলষ্টেচনত উত্তপ্ত পৰিস্থিতিৰ সৃষ্টি হয়৷ বাংগালুৰুৰৰ পৰা অসমলৈ অহা তিনিশ ৰেলযাত্ৰীয়ে উত্তাল কৰিলে পৰিৱেশ। ৰঙিয়া ৰেলষ্টেচনত মহকুমা প্ৰ. ৰঙিয়াৰ নিজ বড়িগোগত ৰঙিয়া জিলা. শনিবার, 20 ফেব্রুয়ারি 2021. সূর্যোদয়, জ্যোতির্বিদ্যা দুপুর, সূর্যাস্ত,. ৰঙিয়াত মহাজোটৰ প্ৰাৰ্থী ভগৱান. নিয়মীয়া বাৰ্তা, ৯ এপ্ৰিলঃ ৰঙিয়া পৌৰসভাৰ সভাপতিৰ আসনত অধিস্থিত হল ৰঙিয়া. ৰঙিয়া সূর্যোদয় এবং সূর্যাস্ত. ৰঙিয়া ঃ নিজা বাতৰি দিওঁতা, ১০ জানুৱাৰী ঃ ১৮৯৪ চনৰ ঐতিহাসিক ৰঙিয়া ৰাইজমেলৰ ১২৬ সংখ্যক বছৰেকীয়া উৎসৱ আজি উদযাপন কৰা হয়৷ ৰঙিয়া ৰাইজমেল কৃষক শ্বহীদ ভৱনত এই.\n15968 Dibrugarh Rangiya Express Simaluguri to Guwahati NFR.\nডিজিটেল সংবাদ,লামডিঙ হোজাই জিলাৰ লামডিঙৰ এজন যুৱক ৰঙিয়া ৰেলৱে ষ্টেচনৰ পৰা সন্ধানহীন হোৱা ঘটনাই চাঞ্চল্যৰ সৃষ্টি কৰিছে৷সন্ধানহীন পুত্ৰক বিচাৰি কান্দোনত. ৰঙিয়া মৰাণজানাত পথ দুৰ্ঘটনা আহত ৩. ৰঙিয়াৰ নিজ বড়িগোগত ৰঙিয়া জিলা অৱসৰপ্ৰাপ্ত – কৰ্মৰত শিক্ষক কৰ্মচাৰী সন্থা বিপুল কলিতাক সম্পাদক হিচাপে লৈ ৰঙিয়া জিলা অৱসৰপ্ৰাপ্ত শিক্ষক কৰ্মচাৰী নতুন. বড়ো মাধ্যমৰ বিদ্যালয় বন্ধ কৰাৰ. অসমৰ ৰেল যোগাযোগ ব্যৱস্থাত উদ্গনি বঙাইগাঁও, বাক্সা, বৰপেটা নলবাৰী আৰু কামৰুপ জিলাক সামৰি ৰঙিয়া হৈ নিউ বঙাইগাঁও আগিয়াথুৰি দ্বৈত ৰেলপথ ১৪২.৯৭ কিলোমিটাৰ ত. Rangia Part, Kamrup ৰঙিয়া ভাগ: ৰঙিয়াত. দিল্লী, মুম্বাইকে ধৰি দেশৰ কেইবাখনো ঠাইত কৰনাত আক্ৰান্তৰ সংখ্যা ব্যাপক হাৰত বৃদ্ধি পোৱাৰ সমসাময়িকভাৱে ৰঙিয়া ৰেল জংচনতো পুনৰ কৰনাৰ আতংকই গ্ৰাস কৰিছে ।.\nকেবিনেট কমিটি বিত্তীয় পৰিক্ৰমা.\nৰঙিয়া নামটো কেনেকৈ হল? Rangia Namto Kenekai H Law. জ্ঞান গঙ্গাঅসম user img follow অনুসৰণ. ৰঙিয়াত মহিলা সমাৰোহ,উপস্থিত ডʼনাৰ. ৰঙিয়া আই.টি.আই. ত চাকৰি ২০২০ Rangiya ITI Recruitment 11 nos 4th Grade Posts 2020: ৰঙিয়া আই.টি.আই. য়ে ১১ টা পিয়ন চকীদাৰ চুইপাৰ ওৱৰ্কচ এটেনডেন্ট Peon Chowkider Sweeper Workshop Attendant পদৰ. তোমাৰেই যেন প্ৰেমত পৰিম আকৌ ৰঙিয়া. ৰঙিয়া সমগ্ৰ ৰঙিয়া মহকুমা সহ নামনি অসমত ত্ৰাস সৃষ্টি কৰি আৰক্ষীৰ নিদ্ৰা হৰণ কৰা.\nRangia Part, Kamrup ৰঙিয়া ভাগ: ৰঙিয়াৰ.\nৰঙিয়া,29 মে: ৰঙিয়া আৰক্ষীয়ে শুকুৰবাৰে বহিঃৰাজ‍্যৰ ড্ৰাইভাৰসকলক খাদ্য সামগ্ৰী বিতৰণ কৰে । লক ডাউনৰ বাবে বহিঃৰাজ্যৰ পৰা অহা বাছ ট্ৰাকসমূহ বৰ্তমান ৰাজ্যৰ. ৰঙিয়া নামটো কেনেকৈ হল? Rangia Vokal. ৰঙিয়া ৰাইজমেল is located in Rangiya, Assam. This business is working in the following industry: Public administration. Name: ৰঙিয়া ৰাইজমেল. Engaged in: Public administration. Sector: Community & Government Public administration. Industry: General public administration activities. ৰঙিয়া ৰেলষ্টেচনৰ স্ক্ৰীনিং. নিউজপল ৰঙিয়া পঞ্চায়ত আৰু গ্ৰামোন্নয়ন বিভাগৰ অন্তৰ্গত অসম ৰাজ্যিক গ্ৰামীণ জীৱিকা অভিযানৰ উদ্যোগত আৰু কামৰূপ জিলা প্ৰশাসন, কামৰূপ জিলা পৰিষদ তথা ৰঙিয়া.\nৰঙিয়াৰ এক ব্যৱসায়িক প্ৰতিষ্ঠানে.\nNo results found for. as. Home Explore Bookstore Store. Sign In. chevron left. aapkealfaz. dharmendrachaudhary. ohwomaniya. women. buddymantra. collabwithकोराकाग़ज. night. कोराकाग़ज़. yqbuddymantra. motivationalquotes. atlifeisachain. doublecollab. books. ৰঙিয়া ৰেল ষ্টেচনত ভয়াৱহ অগ্নি. তোমাৰেই যেন প্ৰেমত পৰিম আকৌ ৰঙিয়া হায়াৰ চেকেণ্ডাৰী ত পঢ়া সকলো ছাত্র ছাত্ৰীৰ হাতত হেদায়ত উল্লাহ ঘগ্ৰাপাৰ, নলবাৰী 9859200640 তোমাৰেই যেন প্ৰেমত পৰিম আক. ৰঙিয়া ৰাইজমেল 099542 68769 Rangiya AllBiz. ৰঙিয়া তিনিআলিত পথৰ পৰা দ খাৱৈত বাগৰি পৰে আৰক্ষী জোৱান ভৰ্তি বাছখন. Headline 8 Logo mob. হেডলাইন৮, উত্তৰ পূৰ্বাঞ্চলৰ এক অগ্ৰণী সংবাদ সেৱা প্ৰতিষ্ঠান যি বিভিন্ন খণ্ডৰ প্ৰতিটো.\nআজি ৰঙিয়া মিটিং ৰ লগত সংয Quotes.\nমুখ্যমন্ত্ৰী সৰ্বানন্দ সোনোৱালে পৰিদৰ্শন কৰা ৰঙিয়া শিক্ষক প্ৰশিক্ষণ মহাবিদ্যালয়ৰ বান শিবিৰত দুগৰাকীকৈ আশা কৰ্মীৰ দেহত কভিড ১৯ৰ সংক্ৰমণ ধৰা পৰাৰ ঘটনাই. ৰঙিয়া মহকুমা প্ৰেছ এছচিয়েশ্বন. ৰঙিয়া পৌৰসভাৰ সভাপতিৰ আসনত. ৰঙিয়া মহকুমা ন্যায়িক দণ্ডাধীশ.


মৰিশালিত পৰিণত অসম-মেঘালয় সীমান্তৰ লাংকেৰই প্ৰাথমিক বিদ্যালয় | প্ৰথম খবৰ\nHome/ অসম/মৰিশালিত পৰিণত অসম-মেঘালয় সীমান্তৰ লাংকেৰই প্ৰাথমিক বিদ্যালয়\nমৰিশালিত পৰিণত অসম-মেঘালয় সীমান্তৰ লাংকেৰই প্ৰাথমিক বিদ্যালয়\nপ্ৰথম খবৰ, খেৰণি: পৰিৱৰ্তনৰ শ্ল’গানেৰে দুৰ্নীতি, কৰ্ম গাফিলতি, ঘোচশূৰ বিষয়া-কৰ্মচাৰী আদিৰ বিৰুদ্ধে কঠোৰ ব্যৱস্থা গ্ৰহণ কৰি ৰাজ্যত উন্নয়ণ আৰু বিকাশ সাধনৰ নিমিত্তে বহু পৰিকল্পনা হাতত লৈছে পৰিবৰ্তনকামী বিজেপি চৰকাৰখনে৷\nআনকি বিভাগীয় বহু চৰকাৰী বিষয়া কৰ্মচাৰীকো অভিযোগৰ ভিত্তিত ইতিমধ্যে ৰঙাঘৰৰ আলহিও কৰিছে এই চৰকাখনে৷ কিন্তু কি হ’ব? পাহাৰীয়া জিলা কাৰ্বি আংলঙৰ দুৰ্গম আৰু স্পৰ্শকাতৰ অঞ্চলসমূহ এতিয়াও চৰকাৰৰ এনেবোৰ ব্যৱস্থা আৰু চোকা দৃষ্টিৰ পৰা বহু আঁতৰত ৰৈছে৷\nযাৰ ফলত সমগ্ৰ কাৰ্বি আংলঙৰ ভিন্ন প্ৰান্তৰ লগতে অসম-মেঘালয় সীমান্তৰ তথা পশ্চিম কাৰ্বি আংলঙৰ খান্দুলি-লাংহেমফি-ৰংপাংবং অঞ্চলত তলাবন্ধ-জৰাজীৰ্ণ অৱস্থাত একাধিক চৰকাৰী কাৰ্যালয় পৰি থকা পৰিলক্ষিত হৈছে৷ হয়, এনেবোৰ ছবি যদি দায়িত্বত থকা মন্ত্ৰী-আমোলাই প্ৰত্যক্ষ কৰে তেন্তে এনে দৃশ্যক লৈ হতচকিত হৈ পৰাৰ লগতে খঙত চকু কপাঁলত উঠিব মন্ত্ৰী-আমোলাৰ৷\nজানো আহঁক লাংকেৰই প্ৰাথমিক বিদ্যালয়ৰ পুতৌজনক অৱস্থাৰ কিছু নজনা কথা৷ উল্লেখ্য যে খান্দুলিৰ লাংকেৰই গাঁৱত অৱস্থিত লাংকেৰই প্ৰাথমিক বিদ্যালয়খনো ক্ৰমান্নয়ে মৰিশালিত পৰিনত হ’ব ধৰিছে এতিয়া৷ চাৰিটাকৈ বৰ্ষ ধৰি বিদ্যালয়খনত নাই শিক্ষক, নাই কোনো ছাত্ৰ-ছাত্ৰী৷ আনকি বিদ্যালয়খনত নাই ডেস্ক-বেঞ্চ, নাই কোনো যাৱতীয় ব্যৱস্থাপাতি৷ যাৰ ফলত বিদ্যালয়ৰ চৌহদ মৰিশালিৰ ৰূপ লোৱাৰ বিপৰীতে বিদ্যালয় গৃহৰ শ্ৰেণীকক্ষসমুহো গোহালিত পৰিনত হ’ব ধৰিছে৷\nমুঠতে শিক্ষাৰ অধিকাৰ আইন ধোঁৱা চাঙতঃ বিগত চাৰিটা বছৰে পাঠদান অবিহনে এই বিদ্যালয়খনৰ প্ৰধান শিক্ষক নেইলছন টেৰণে নিজৰ মাহিলি দৰমহা আদায় কৰি আহিছে৷ আনকি এই সন্দৰ্ভত স্থানীয়লোক তথা গাওঁবাসীয়ে একমাত্ৰ শিক্ষক বিদ্যালয়ত উপস্থিত নোহোৱাৰ বাবেই বিদ্যালয়ৰ অৱস্থা বেয়া হোৱা আৰু ছাত্ৰ-ছাত্ৰী শূণ্য হৈ পৰাৰ কাৰণ বুলি শিক্ষকগৰাকীৰ বিৰুদ্ধে অভিযোগ তুলি নিজৰ ক্ষোভ ব্যক্ত কৰিছে৷\nকিন্তু ৰহস্যজনক কথা, কিদৰে আচলতে শিক্ষকজনে পাঠদান অবিহনে চাৰি বছৰে ধৰি দৰমহা আদায় কৰি আহিছে, ক’ত গ’ল শিক্ষা বিভাগৰ ঊৰ্ধতন বিষয়ববীয়াসকল, কি কৰি আছে শিক্ষা বিভাগৰ দায়িত্ব থকা মন্ত্ৰী তথা কাৰ্বি পৰিষদৰ শিক্ষা বিভাগৰ দায়িত্বত থকা কাৰ্যবাহী সদস্যগৰাকীয়ে, কাৰ এনে গোপন বুজাবুজি আৰু আশিৰ্বাদ আছে এইগৰাকী শিক্ষকৰ ওপৰত? যাৰ ফলত দায়িত্বত থকা কৰ্তৃপক্ষ আৰু চৰকাৰৰ এনে নিৰৱ স্থিতি আৰু ভুমিকাক লৈ এতিয়া এনেবোৰ কোটীটকীয়া প্ৰশ্ন উঠিছে জনতাৰ মাজত এই বিদ্যালয়খনক লৈ৷\nইফালে আন এক লজ্জাজনক কথা যে উক্ত ইংৰাজী মাধ্যমৰ বিদ্যালয়খনত কৰ্মৰত হৈ থকা প্ৰধান শিক্ষকগৰাকীয়ে সাংবাদিকে কৰা প্ৰশ্নোত্তৰৰ সময়ত অসমীয়া ভাষা ক’ব জনাতো দূৰৰে কথা, ইংৰাজী ভাষাও ক’ব নাজানো বুলি কয় উল্লেখিত নামধাৰী শিক্ষকজনে৷ সেয়ে তেওঁ সাংবাদিকে কৰা প্ৰশ্নোত্তৰত নিজৰ কাৰ্বি ভাষাৰে উল্লেখিত গাঁৱৰ ৰাইজ আৰু বিদ্যালয় পৰিচালনা কমিটিৰ বিৰুদ্ধেই অভিযোগ তুলি গাওঁবাসী আৰু কমিটিখনকে জগৰীয়া কৰে আৰু মিছা কথাৰ গইনা লৈ নিজৰ দোষ ঢাকিবলৈ চেষ্টা কৰে নেইলছন টেৰনে৷\nস্মাৰ্তব্য যে আজি কিছু দিন পূৰ্বে এই বিদ্যালয়খনত কাৰ্বি পৰিষদৰ পৰিষদীয় সদস্য তথা পৰিষদীয় আমৰেং সমষ্টিৰ স্থানীয় জনপ্ৰতিনিধি ৰীণা টেৰাংপি উপস্থিত হৈ বিদ্যালয়খনৰ পৰিস্থিতি আৰু সমস্যা আদিৰ বুজ লয় আৰু কণ কণ ছাত্ৰ-ছাত্ৰীৰ জীৱন আৰু ভৱিষ্যতকলৈ হেতালি খেলা শিক্ষকগৰকীক পাঠদান নিয়মীয়া কৰিবলৈ নিৰ্দেশ দিয়ে আৰু শিক্ষকজনৰ বিৰুদ্ধে যথাচিত ব্যৱস্থাও লোৱা হ’ব বুলি শিক্ষকগৰাকীক সকিয়নি দিয়ে৷ এতিয়া প্ৰশ্ন হ’ল নিৰ্দেশ আৰু সকিয়নিৰেই শিক্ষকগৰাকীয়ে কৰা দোষৰ পৰা তেওঁ সাৰি যাব নেকী নে তেওঁৰ বিৰুদ্ধ উচিত ব্যৱস্থা লোৱা হ’ব সেয়া এক লক্ষণীয় বিষয় হৈ পৰিছে এতিয়া ৰাইজৰ বাবে?\nছিপাঝাৰত ব্ৰজ পাতত দুজন নিহত: আহত ৪ জন\nবৰপেটাৰোড-মানাহ সংযোগী পথ বন্ধ\nতেজপুৰত ৰাস্তাৰ আধাৰশিলা স্থাপন কৰিলে বৃন্দাবন গোস্বামীয়ে\nএ পি এচ চিৰ ৭ অভিযুক্তক জেলত জেৰা\nআইন সকলোৰে বাবে সমান হব লাগে –ৰিপুণ বৰা


Published on February 11, 2019 | News Source: সাক্ষাৎগ্রহণ: মৃদুল হালৈ\n* মহাজোঁটৰ কথাটো উচচাৰিত হ’লেই এটা কথা মনলৈ আহে যে এতিয়া নির্বাচনী বৈতৰণী পাৰ হোৱাৰ বাবে ২৩টা দল একত্রিত হোৱা আমি দেখিছোঁ ঠিকেই, কিন্তু এই আটাইবোৰ দল লগ হৈ চৰকাৰ এখন চলাব পাৰিব জানো? কর্ণাটকৰ কথাকে যদি ধৰোঁ– তাত কংগ্রেছ-জে ডি এছ চৰকাৰৰ অৱস্থাই থৰক-বৰক হৈ আছে৷\nপ্রদ্যুৎ বৰদলৈ: কেতিয়াবা কিছুমান ‘কনট্রাডিক৲শ্যন’ থাকে আৰু বিশেষকৈ ক্ষমতাৰ কাৰণে অৰিয়া-অৰিতো থাকেই৷ কিন্তু এতিয়া, 'objective is very clear'৷ এতিয়া বিৰোধী পক্ষবিলাকৰ ‘অব৲জেকটিভ’ বা উদ্দেশ্য কি? উদ্দেশ্য হ’ল– আমি বিজেপিৰ বিৰুদ্ধে ঐক্যবদ্ধ হ’ব লাগে৷ কাৰণ বিজেপিৰ হাতত অজস্র ধন-সম্পদ আছে৷ উদ্যোগপতিবিলাকে এই বিজেপি দলটোক, নৰেন্দ্র মোদীক সকলো প্রকাৰে সহায় কৰিব৷ আম্বানি-আদানিতো বহি নাথাকে৷ তেওঁলোকৰ তহবিলত ইতিমধ্যে হাজাৰ হাজাৰ কোটি টকা নির্বাচনত খৰচ কৰিবৰ কাৰণে জমা হৈ গ’ল৷ কংগ্রেছৰ হাতত পইচা নাই, বাকী কাৰো হাতত পইচা নাই৷ কিন্তু কংগ্রেছ, তেলুগু দেশম পার্টি, তৃণমূল কংগ্রেছ, আৰ জে ডি, নেশ্যনেল কনফাৰেন্স সকলো ঐক্যবদ্ধ হ’লে বিজেপিয়ে টিকিব নোৱাৰিব৷ যিটো হৈছে এতিয়া বিৰোধী ঐক্যৰ মূল উদ্দেশ্য৷\n* নৰেন্দ্র মোদীৰ চৰকাৰৰ বিৰুদ্ধে বিভিন্ন অভিযোগ একেলগে উত্থাপিত হৈছে৷ সেই অভিযোগ কেৱল বিৰোধীয়ে উত্থাপন কৰা নাই, সচেতন জনগণেও কৰিবলৈ লৈছে– বিশেষকৈ অসহিষ্ণুতাৰ প্রশংসা৷ বহু দিন ধৰি উচচাৰিত এই অভিযোগৰ শেহতীয়া প্রমাণ হ’ল ড০ হীৰেন গোহঁাইৰ বিৰুদ্ধে দেশদ্রোহৰ গোচৰ৷ তাৰ উপৰি বিমুদ্রাকৰণৰ কু-প্রভাৱ, কৃষকক প্রৱঞ্চনা, মিছা প্রতিশ্রুতি, ভুৱা সপোনৰ কথা আপুনি কৈছেই, নিবনুৱা সমস্যাৰ বিস্ফোৰণ, সংখ্যালঘু-দলিতৰ ওপৰত অত্যাচাৰ, ৰাফেল কেলেংকাৰি, ইমানবোৰ অভিযোগ, ইমানবোৰ ইছু্য থকাৰ পাছতো বিৰোধীয়ে ইমান কষ্ট কৰিবলগীয়া হৈছে কিয়? আচলতে বিজেপি বা মোদী অনায়াসে নিঃশেষ হৈ যাব লাগিছিল৷\nপ্রদ্যুৎ বৰদলৈ: চোৱা, তেওঁলোকে ক্ষমতা পাবৰ কাৰণে যিকোনো পর্যায়লৈ যাব পাৰে৷ আজি তেওঁলোকে যি নাগৰিকত্ব সংশোধনী বিধেয়ক আনিব খুজিছে, সেয়া তাৰ এটা উদাহৰণ৷ দ্বিতীয় কথাটো হ’ল, তেওঁলোকে যেতিয়া দেখিলে যে প্রত্যেকটো ক্ষেত্রতে তেওঁলোক ব্যর্থ হ’ল৷ ‘আচেছ দিন’ নাহিল, নিবনুৱাৰ কাৰণে বছৰি দুই কোটি চাকৰি সৃষ্টি কৰিব নোৱাৰিলে৷ দুই কোটি নতুন চাকৰিটো বাদেই দিয়া, আগৰ যিবোৰ চাকৰি আছিল তাৰ পৰা ডেৰ-দুই কোটিমান চাকৰি নাইকিয়া হ’ল৷ অকল সেয়াই নহয় অর্থনৈতিক অসমতুলতা আৰু বাঢ়িল৷ দুখীয়া মানুহ দুখীয়া হৈ গৈ আছে আৰু দেশৰ সম্পদ আৰু সমৃদ্ধি মাত্র কেইজনমান পুঁজিপতিৰ কুক্ষিগত হৈছে৷ কৃষকৰ অৱস্থা অতি বেছি বেয়া হৈছে, কৃষকৰ আত্মহত্যা বহু বাঢ়ি গৈছে৷ ঠিক তেনেকৈ মহিলাৰ ওপৰত অত্যাচাৰ, বলাৎকাৰৰ ঘটনা, হত্যা বাঢ়িছে৷ ধর্মীয় সংখ্যালঘুৰ ওপৰত অত্যাচাৰ বাঢ়িছে, লিনচিং হৈছে৷ অর্থনীতি তেওঁলোকে পৰিচালনা কৰিব পৰা নাই৷ প্রত্যেক ক্ষেত্রতে তেওঁলোক ব্যর্থ হৈছে৷ কিন্তু এতিয়া তেওঁলোকে কি কৰিছে– তেওঁলোকৰ পাশুপাট অস্ত্র এপাটেই, মানুহক ধর্মীয় আৱেগেৰে উত্তেজিত কৰা– যে আমি হিন্দু৷ স্বাভাৱিকতে সমগ্র ভাৰতবর্ষত প্রায় ৭৮ শতাংশ-৮০ শতাংশ লোক হিন্দু৷ দেশৰ ৭৮-৮০ শতাংশ মানুহক ধর্মীয় আৱেগেৰে যাতে তেওঁলোকে উত্তেজিত কৰি বিজেপিৰ সপক্ষে থিয় কৰাব পাৰে তাৰ চেষ্টাত তেওঁলোক ব্রতী হৈছে৷ লাগিলে দুখীয়া মানুহৰ খাবলৈ ভাত নাথাকক, পিন্ধিবলৈ কাপোৰ নাথাকক, জুহালত জুই নাথাকক, থাকিবলৈ ঘৰ নাথাকক, সংস্থাপন নাথাকক৷ তাৰ পাছতো তেওঁলোকে নির্বাচনৰ সময়ত মানুহৰ মনত সুমুৱাই দিব খুজিছে যে– চোৱা, তোমালোক হিন্দু, এই কথা পাহৰি নাযাবা৷ গতিকে আমাৰ এই হিন্দু দলক ভোট দিব লাগিব৷ নৰেন্দ্র মোদীক প্রধানমন্ত্রী কৰিব লাগিব৷ এনে ধর্মীয় আৱেগেৰে মানুহক উদ্বুদ্ধ কৰিবলৈ তেওঁলোকে মেৰুকৰণৰ ৰাজনীতি কৰি আছে৷\n* কিন্তু যোৱা সময়ছোৱাত, কেইবাখনো ৰাজ্যৰ বিধানসভা নির্বাচনৰ পূর্বে ৰাহুল গান্ধীয়েও ‘ছফ৲ট হিন্দুত্ব’ৰ এটা পৰিচয় গঢ়ি তুলিবলৈ যত্ন কৰাৰ কথা শুনা গৈছিল৷\nপ্রদ্যুৎ বৰদলৈ: নহয়, এই কথাটো আচলতে শুদ্ধ নহয়৷ প্রথম কথা হ’ল ‘ছফ৲ট হিন্দুত্ব’ বুলি কোনো কথা নাই৷ কথাটো হ’ল যে এই কথা সকলোৱে জানো যে ২০১৪ চনৰ পৰা গান্ধী পৰিয়াল, জৱাহৰলাল নেহৰুৰ পৰিয়ালৰ বিৰুদ্ধে আৰ এছ এছ-বিজেপিৰ মদতপুষ্ট একাংশ লোকে, একাংশ সংগঠনে ধাৰাবাহিকভাৱে প্রচাৰ কৰি আহিছে যে মতিলাল নেহৰু হেনো মুছলমান আছিল৷ তেওঁলোক যে কাশ্মীৰী পণ্ডিত, তেওঁলোক ব্রাহ্মণ পৰিয়ালৰ লোক সেই সত্যৰ অপলাপৰ জৰিয়তে ঢাকি দিবলৈ যত্ন কৰা হৈ আহিছিল৷ কাশ্মীৰী পণ্ডিতসকলৰ ইষ্ট দেৱতা হ’ল শিৱ৷ গান্ধী, নেহৰু পৰিয়ালতো সেই পৰম্পৰা চলি আহিছে৷ গতিকে কথাটো হ’ল এয়া নির্বাচনত জয়ী হ’বৰ বাবে কৰা কাম নহয়, বৰং পৰম্পৰাগতহে৷ তাৰ বিপৰীতে মুছলমান, মুছলমান বুলি প্রচাৰ কৰি বিজেপি-আৰ এছ এছেহে ৰাজনৈতিক মুনাফা আদায়ৰ চেষ্টা কৰি আহিছিল৷ ময়ো মন্দিৰলৈ যাওঁ, মছজিদলৈও যাওঁ, গুৰুদ্বাৰলৈও যাওঁ –ইয়াত কোনো ৰাজনৈতিক উদ্দেশ্য নাই৷ ৰাহুল গান্ধীৰ মন্দিৰ গমনতো তেনে কোনো ৰাজনৈতিক উদ্দেশ্য নাই৷ তেওঁ মছজিদতো সেৱা কৰে, গুৰুদ্বাৰতো সেৱা কৰে৷ তেওঁ অমৰনাথ যাত্রালৈ গৈছে– এয়া ৰাজনীতিৰ কাৰণে কৰা কাম হ’বই নোৱাৰে৷ এইবোৰ কথাক লৈ ৰাজনীতি কৰাটো বিজেপি, আৰ এছ এছৰ পলিচি৷ তেওঁলোকে এইবোৰেই কৰে৷\n* মোদীৰ কার্যকালত আন এটা অভিযোগ তেওঁলোকৰ বিৰুদ্ধে উঠিছে যে বিজেপি চৰকাৰে গণতান্ত্রিক ব্যৱস্থালৈ, সংবিধানলৈ সংকট কঢ়িয়াই আনিছে৷ গণতান্ত্রিক প্রতিষ্ঠানসমূহত তেওঁলোকে হস্তক্ষেপ কৰিছে, আনকি মিডিয়াক নিজৰ হাতৰ মুঠিত ৰখাৰ সকলো চেষ্টা ছলে-বলে-কৌশলে তেওঁলোকে কৰিছে–\nপ্রদ্যুৎ বৰদলৈ: এইটো অতি দুর্ভাগ্যজনক কথা৷ দেশৰ মিডিয়াৰ এটা বৃহৎ অংশ এতিয়া মোদী-বিজেপিৰ হাতৰ মুঠিত আছে৷ মই নামেই কৈ দিওঁ– অর্ণৱ গোস্বামীৰ ৰিপাব্লিক টিভি, এয়াতো মোদীৰ ছত্রছায়াতেই গঢ় লৈ উঠিছে৷ তেওঁতো মোদীৰ ভক্ত৷ তেওঁ মোদীৰ বাহিৰে কাকো চিনি নাপায় আৰু মোদী-আৰ এছ এছৰ শ্রুতলিপি মতে তেওঁ চলে৷ জি টিভি, ইণ্ডিয়া টুডে, আজ টক, অসমৰ নিউজ লাইভ, এই সকলো নাম তুমি লিখিবা৷ কেৱল ইলেক্ট্রনিক মাধ্যমেই নহয় , খবৰ কাগজবিলাক, টাইমছ অব৲ ইণ্ডিয়াৰ দৰে কাকতেও বিজেপিৰ বাবে কাম কৰি আছে৷ গতিকে কথাটো হ’ল যে মিডিয়াৰো এটা বৃহৎ অংশ, অর্থাৎ গণতন্ত্রৰ এটা গুৰুত্বপূর্ণ স্তম্ভ– চতুর্থ স্তম্ভকো তেওঁলোকে অতি প্রণালীগতভাৱে ভিতৰত সোমাই, সিন্ধি খান্দি বিজেপি-আৰ এছ এছৰ পক্ষত লৈ ল’লে৷ সেইবাবে তেওঁলোকৰ বহু কু-কার্য সংবাদ মাধ্যমত নোলায়৷ বোধহয় তেওঁলোকৰ কু-কার্যৰ দহ শতাংশহে সংবাদ মাধ্যমত প্রকাশ পায়, বাকী সকলো তেওঁলোকে ঢাকি ৰাখি দিয়ে৷ আৰু ঠিক তেনেধৰণে আজি ভাৰতবর্ষৰ এইটো দুর্ভাগ্য যে আমাৰ সংবিধানৰ ‘ফাউণ্ডিং ফাডার্ছ’, আম্বেদকাৰৰ দৰে ব্যক্তিসকলে যিবোৰ অনুষ্ঠান সৃষ্টি কৰিলে সেইবোৰত তেওঁলোকে হাত দিবলৈ আৰম্ভ কৰিলে৷ পৰিকল্পনা আয়োগে (Planning Commission) তেওঁলোকে নাইকিয়া কৰি পেলালে৷ ন্যায়ালয়বোৰত আৰ এছ এছৰ মানুহ সুমুৱাবলৈ তেওঁলোকে যত্ন কৰি আছে, বহু ক্ষেত্রত সফলো হৈছে৷ ঠিক একেদৰে এন চি ই আৰ টিৰ কথা কোৱা, ইউ জি চিৰ কথা কোৱা, ৰাজ্যপালৰ আসনসমূহত– সকলোতে আৰ এছ এছৰ মানুহ আনি বহুৱালে৷ বিশ্ববিদ্যালয়ৰ উপাচার্যৰ বেছিভাগ আসনত তেওঁলোকে আৰ এছ এছৰ মানুহ আনি বহুৱাইছে৷ বুৰঞ্জী নতুনকৈ লিখিবলৈ আৰম্ভ কৰিছে, বুৰঞ্জীৰ তথ্য বিকৃত কৰিবলৈ আৰম্ভ কৰিছে৷ এনে ধৰণে সকলো গণতান্ত্রিক তথা সাংবিধানিক তথা শৈক্ষিক প্রতিষ্ঠানকে তেওঁলোকে ধবংস কৰিবলৈ আৰম্ভ কৰিছে, যাতে আৰ এছ এছ-বিজেপিৰ এজেণ্ডা তেওঁলোকে ৰূপায়ণ কৰিব পাৰে৷\n* চি বি আই, আয়কৰৰ দৰে বিভাগবোৰৰ কথাতো প্রায়ে উচচাৰিত হৈ আহিছে৷\nপ্রদ্যুৎ বৰদলৈ: এইবোৰ কথাতো এতিয়া প্রমাণ হৈ গ’ল৷ চি বি আইত কিধৰণে তেওঁলোকে হস্তক্ষেপ কৰিছে৷ কিদৰে কোনোবাই চৰকাৰৰ বিৰোধ কৰিলেই তেওঁৰ ঘৰলৈ চি বি আইক পঠিয়াই দিয়ে, ইনকাম টেক্সক, ই-ডিক পঠিয়াই দিয়ে৷ মোক আয়কৰ বিভাগৰ শীর্ষ বিষয়া এজনে কৈছে যে তেওঁলোকলৈ চৰকাৰৰ পৰা তালিকা আহে ক’ত কেনেকৈ চাপ সৃষ্টি কৰিব লাগিব৷ গতিকে এইবোৰ কৰি মানুহক সন্ত্রাসিত কৰি হ’লেও তেওঁলোকে চৰকাৰ গঠন কৰি থাকিব খোজে৷\n* সর্বভাৰতীয় পর্যায়ত মহাজোঁটৰ কথাটো এতিয়া স্পষ্ট হৈছে৷ অসমতো তেনে সম্ভাৱনা আছে নেকি? অগপ ইতিমধ্যে চৰকাৰৰ পৰা ওলাই আহিছে, আপোনালোকৰ পুৰণা সহযোগী বি পি এফ আৰু অন্যান্য সৰু সৰু জনগোষ্ঠীয় ৰাজনৈতিক দলবোৰো আছে৷ তেনে প্রচেষ্টা কংগ্রেছৰ ফালৰ পৰা চলিছে বা চলিব পাৰে নেকি?\nপ্রদ্যুৎ বৰদলৈ: কংগ্রেছ এটা কথাত দৃঢ় যে সাম্প্রদায়িক কোনো দলৰ লগত কংগ্রেছে সংশ্রৱ নাৰাখে৷ সাম্প্রদায়িক দল বোলোতে এফালে বিজেপি-আৰ এছ এছ আৰু আনফালে এ আই ইউ ডি এফ৷ গতিকে এনে দলৰ লগত কংগ্রেছে কেতিয়াও সম্পর্কও নকৰে সংশ্রৱো নাৰাখে৷ তাৰ বাহিৰে যিবোৰ ধর্মনিৰপেক্ষ, প্রগতিশীল দল আছে তেওঁলোকৰ কাৰণে আমাৰ দুৱাৰ সদায় খোলা আছে৷ অগপৰ প্রসংগতো তুমি আনিছা– অগপই ক্ষমতাৰ জোল খাবৰ খুব চেষ্টা কৰিছিল আৰু এতিয়াও মনে-প্রাণে তেওঁলোকে ঘূৰি যাব বিচাৰে৷ মুখেৰে ক’বলৈ সাহ নকৰে, কাৰণ তেওঁলোক যদি পুনৰ ঘূৰি যায় অসমৰ মানুহে তেওঁলোকক ক্ষমা নকৰিব৷ তেওঁলোকৰ নিজৰ অস্তিত্ব নাইকিয়া হৈ যাব৷ কিন্তু তেওঁলোকে যদি সঁচাকৈয়ে শুদ্ধ অন্তৰেৰে আৰ এছ এছ, বিজেপিৰ দৰে ফেচিষ্ট শক্তিৰ সৈতে যুদ্ধ কৰিব বিচাৰে বা অসমীয়া বিৰোধী শক্তিৰ বিৰুদ্ধে যুদ্ধ কৰিব বিচাৰে, তেতিয়া হ’লে কংগ্রেছে নিশ্চয় তেওঁলোকক সহায় কৰিব৷ তুমি বি পি এফৰ কথা কৈছা– বি পি এফো সুবিধাবাদী৷ আজি কেন্দ্রত মোদী আছে কাৰণে তেওঁলোক বিজেপিৰ লগত আছে, আমাৰ চৰকাৰ অহাৰ লগে লগে তেওঁলোকে আমাৰ কাষ চাপিব৷ গতিকে আমাৰ সিদ্ধান্ত হ’ল যে আমি বিশেষকৈ অসমত কাৰো সহায় নোলোৱাকৈ ৰাইজৰ ওচৰলৈ যাম৷ আমাৰ সেইখিনি সাংগঠনিক ভিত্তিও আছে, শক্তিও আছে, মনোবলো আছে, জনবলো আছে৷ গতিকে আমি অকলে নির্বাচনত যুঁজ কৰিম৷\n* কেন্দ্রই অসম চুক্তি অৱমাননা কৰা বুলি আপোনালোকে প্রতিবাদ কৰিছে৷ কিন্তু প্রশ্ন উঠিছে– কংগ্রেছৰ অসম চুক্তিৰ কথা কোৱাৰ নৈতিক অধিকাৰ আছে জানো? চুক্তি ৰূপায়ণৰ দৰে বিষয় বা আই এম ডি টি আইন প্রসংগত কংগ্রেছৰ ভূমিকা আছিল সমালোচনাৰ যোগ্য৷\nপ্রদ্যুৎ বৰদলৈ: মই কথাটো বুজাই দিওঁ– আজি বিজেপিয়ে আগ-পিছ নোহোৱা কিছুমান কথাৰে কংগ্রেছক দোষাৰোপ কৰিছে৷ আমাৰ মুখ্যমন্ত্রীজনটো নিমাতী কইনা হৈ আছিল ইমানদিনে, তেওঁ মুখেৰে মতা নাছিল৷ পাছত কিছুদিন পূর্বে নেহৰুবালিত গৈ তেওঁ কি ক’লে? তেওঁ ক’লে যে অসমৰ এই অৱস্থাৰ বাবে হেনো কংগ্রেছ দল দায়ী৷ আচলতে তেওঁলোকৰ নিকৃষ্ট ৰাজনৈতিক অভিসন্ধিয়েই অসমৰ আজিৰ এই অৱস্থা কৰিছে, তেওঁলোকেই তাৰ কাৰণে দায়ী৷ কিন্তু এতিয়া তেওঁলোকে কংগ্রেছক দোষাৰোপ কৰি অভিযোগ কৰিছে যে কংগ্রেছে হেনো আই এম (ডি-টি) আইনখনৰ পোষকতা কৰিছিল৷ কংগ্রেছে পোষকতা কৰিছিল হয়৷ সেই সময়ত, অসম আন্দোলনৰ প্রথম ভাগত আৰু ভৰপক সময়তো কিছুমান উগ্র জাতীয়তাবাদী শক্তিয়ে কিছুমান কাম কৰিছিল, য’ত বৈধ ভাৰতীয় নাগৰিকৰ বিভিন্নধৰণে হাৰাশাস্তি হৈছিল৷ কংগ্রেছ দলে কেতিয়াও বিদেশীক ৰক্ষণাবেক্ষণ দিয়া নাই আৰু নিদিয়ে৷ কিন্তু প্রকৃত ভাৰতীয় নাগৰিকসকলক সুৰক্ষা দিবৰ বাবে কংগ্রেছে মাত্র কৈছিল যে আই এম (ডি-টি) আইনৰ জৰিয়তে পুলিচৰ হাতত বিদেশী নির্ধাৰণৰ ক্ষমতা নিদি ন্যায়িকভাৱে বিদেশী চিনাক্তকৰণৰ ব্যৱস্থা কৰা হওক৷ সেইটোৱেই আছিল আই এম (ডি-টি)৷ তেতিয়া হিন্দু বাঙালী ভাৰতীয় নাগৰিকৰ ওপৰত হাৰাশাস্তি হৈছিল, মুছলমান নাগৰিকৰ ওপৰতো হাৰাশাস্তি হৈছিল৷ এইসকল প্রকৃত ভাৰতীয়ক ৰক্ষণাবেক্ষণৰ বাবেহে কংগ্রেছে আই এম (ডি-টি) আইনৰ পোষকতা কৰিছিল৷ কিন্তু যেতিয়া উচচতম ন্যায়ালয়ে সেইখন বাতিল কৰিলে, কংগ্রেছে লগে লগে উচচতম ন্যায়ালয়ৰ সেই ৰায় বিনা বাক্য ব্যয়ে মানি ল’লে৷ তাৰ প্রতিবাদ কংগ্রেছে কৰা নাই৷ অসম চুক্তি আৰু আই এম (ডি-টি)ৰ মাজত আকাশ-পাতাল পার্থক্য আছে৷ আই এম (ডি-টি)ৰ জৰিয়তে কংগ্রেছে বাহিৰৰ পৰা লোক আনি ভাৰতত নাগৰিকত্ব দিয়াৰ কথা কোৱা নাই৷ কৈছে যে যিসকল বিদেশী অসমত আছে তাৰ চিনাক্তকৰণ ন্যায়িক ব্যৱস্থাৰ জৰিয়তে হওক, যাতে কোনো প্রকৃত ভাৰতীয় নাগৰিক ধর্ম বা ভাষাৰ ভিত্তিত নির্যাতিত নহয়৷ আৰু সঁচা কথা ক’বলৈ গ’লে অসম আন্দোলনক ন্যায্যতা প্রদান কৰিছিল কংগ্রেছেহে৷ অসম চুক্তি কোনে কৰিলে? ১৯৮৫ চনত যেতিয়া আন্দোলন স্তিমিত হৈ গ’ল– দিছপুৰত যেতিয়া কংগ্রেছৰ চৰকাৰ চলি আছিল, তেতিয়া দেশৰ প্রয়াত প্রধানমন্ত্রী ৰাজীৱ গান্ধীয়ে আন্দোলনকাৰীক মাতি আনি চুক্তি ৰূপায়ণ কৰিলে৷ তেতিয়া তেওঁলোক দাবী কৰিব পৰা অৱস্থাতো নাছিল, আন্দোলন একেবাৰে নিশকটীয়া হৈ পৰিছিল৷ মই ১৯৮৫ চনৰ কথা কৈছোঁ৷ কংগ্রেছে মাতি আনি চুক্তিখন কৰাইছিল৷ আৰু চুক্তিখনৰ যিটো ভিত্তিবর্ষ লোৱা হ’ল ১৯৭১ চনৰ ২৫ মার্চ, সেইটো সকলোৱে মানি ল’লে৷ আন্দোলনকাৰীয়ে মানি ল’লে, গণ সংগ্রাম পৰিষদে মানিলে, আছু হওক, জাতীয়তাবাদী যুৱ-ছাত্র পৰিষদ হওক, প্রত্যেকটো ৰাজনৈতিক দল হওক, আনকি বিজেপিয়েও মানি ল’লে৷ এতিয়া বিজেপিয়ে সংশোধনী বিধেয়ক আইনলৈ ৰূপান্তৰিত কৰি অসম চুক্তিখন সম্পূর্ণৰূপে নস্যাৎ কৰিব বিচাৰিছে৷ অসম চুক্তিখন কংগ্রেছৰ দান৷ আৰু অসম চুক্তিখনৰ কাৰণেইতো অসমত আচলতে শান্তি, সমৃদ্ধি, সম্প্রীতি ঘূৰি আহিল– সেইটো সাত শতৰুৱেও স্বীকাৰ কৰিব৷ এই সকলো তেওঁলোকে পুনৰ ধবংস কৰি ঠন ধৰি উঠা অসমখন ধবংস কৰিব খুজিছে৷ আৰু লগতে তেওঁলোকে অসমৰ মানুহক ঠগিবলৈ যত্ন কৰিছে৷ কিয়নো আইনত কেতিয়াও নির্দিষ্ট চন-তাৰিখ নাথাকে তাৰ নিয়মবোৰতহে থাকিব পাৰে৷ এতিয়া তেওঁলোকে ২০১৪ চনৰ ডিচেম্বৰ বুলি কেৱল অসমৰ মানুহক ঠগিবৰ কাৰণেহে কৈ আছে৷ এইখন আইন যদি তেওঁলোকে কৰি লয় তেন্তে তাৰ ‘ৰুলছ’ সলাই থাকিব পাৰিব৷ এতিয়া ২০১৪ চনৰ ডিচেম্বৰ বুলি কৈছে, তাৰ পাছত ২০১৮ চন বুলি ক’ব, কাৰণ আইনত কোনো নির্দিষ্ট সীমা ধৰা নাথাকে৷ গতিকে অসমলৈ বিভিন্ন ঠাইৰ পৰা হিন্দুৰ নামত মানুহ আমদানি কৰাৰ প্রক্রিয়াটো এটা নিৰন্তৰ প্রক্রিয়ালৈ ৰূপান্তৰ হ’ব৷ এই ভয়ংকৰ প্রচেষ্টাক কংগ্রেছে বাধা দিবই লাগিব৷ এটা কথা মই স্পষ্টকৈ ক’ব খুজিছোঁ যে কংগ্রেছে সেই তেতিয়াৰ পৰা, স্বাধীনতা সংগ্রামৰ দিনৰ পৰা অসম বা উত্তৰ-পূর্বাঞ্চলৰ যিবোৰ প্রাদেশিক কংগ্রেছ কমিটী আছে তেওঁলোকক ভাষা ভিত্তিক এটা ডাঙৰ অট’নমি দিছে৷ ১৯৪৪ চনতে অসম প্রদেশ কংগ্রেছ কমিটীয়ে প্রস্তাৱ গ্রহণ কৰিছিল যে অসমত linguistic affinity থাকিব লাগিব৷ ‘অসমীয়াত্ব’ অক্ষুণ্ণ ৰাখিবই লাগিব৷ (অসমীয়া বুলি কওঁতে অসমৰ সকলো জাতি-জনগোষ্ঠীৰ কথাকে মই কৈছোঁ)৷ কংগ্রেছে ইয়াক সদায় মর্যাদা দিব, স্বীকৃতি দিব৷ এয়া আমি এতিয়া লোৱা স্থিতি নহয়৷ ১৯৪৪ চনৰ জানুৱাৰী মাহতে কংগ্রেছে ইস্তাহাৰত এই কথা সন্নিৱিষ্ট কৰিছিল আৰু আমি আজিও ইয়াক সন্মান কৰোঁ আৰু মর্যাদা প্রদান কৰোঁ৷\nবগীবিল প্রকল্পত চলিল ৰে’লৰ গতি পৰীক্ষা\nসম্পূৰ্ণ বিনামূলীয়া দৰ্শনীৰে অনুষ্ঠিত হ’ব নতুন কমলাবাৰী সত্ৰৰ শংকৰদেৱ কলা-কৃষ্টি সংঘৰ ৰাস\nছিনটেক্স সূতাকলৰ ৭০ বিঘা মাটি লেণ্ড বেংকত অন্তর্ভুক্ত হ’ব\nJapan, India to strengthen military ties\nBJP govt at Centre failed miserably to solve problems of agriculture sector: Cong\nAll Rights Reserved 2019 © The Janambhumi | Total visits : 9851107


The Shawshank Redemption-আশা, বন্ধুত্ব আৰু স্বাধীনতাৰ এক সৰৱ আখ্যান (- ৰিতুপৰ্ণ বৰা) - সাহিত্য ডট অৰ্গ\nএখন মহান চলচ্চিত্ৰৰ সংজ্ঞা কি বাৰু? মোৰ মতে যি ছবিয়ে জীৱনৰ প্ৰতিখোজত প্ৰেৰণা যোগায়, মনত এৰি যায় এক পাহৰিব নোৱাৰা অনুভূতি, যিখন ছবি বাৰে বাৰে চোৱাৰ এক হেঁপাহ জাগি উঠে সেয়ে মহান ছবি। সেই দৃষ্টিকোণৰ পৰা চাবলৈ গ’লে The Shawshank Redemption ক সৰ্বকালৰ শ্ৰেষ্ঠ ছবিৰ অন্যতম বুলি অভিহিত কৰিব পাৰি। আশা, বন্ধুত্ব আৰু স্বাধীনতাৰ প্ৰতি থকা এক দুৰ্বাৰ হেঁপাহক খুব সুন্দৰ ভাৱে চিত্ৰায়িত কৰা হৈছে এই কালজয়ী ছবি খনত। ফ্ৰেন্ক দাৰাবোন্টৰ ১৯৯৪ চনৰ এই কথাছবিখনক সুবিখ্যাত IMDB ৰ পৃথিৱীৰ ২৫০ খন শ্ৰেষ্ঠ ছবিৰ তালিকাত শ্ৰেষ্ঠতম স্হান দিয়া হৈছে।\n“আশাবাদী হোৱাটো ভাল, হয়তো আশাই হৈছে জীয়াই থকাৰ শ্ৰেষ্ঠতম সঁজুলি” এই বাক্যশাৰীকে মূলমন্ত্ৰ হিচাবে লৈ নিৰ্মিত এই ছবিখনত দেখুওৱা হৈছে যাৱজ্জীৱন কাৰাদণ্ডৰে দণ্ডিত দুজন অভিযুক্ত এণ্ডি আৰু ৰেডৰ মাজত গঢ়লৈ উঠা বন্ধুত্বক। ষ্টিফেন কিংৰ একে নামৰ উপন্যাসৰ ওপৰত আধাৰিত কথাছবিখন আৰম্ভ হয় নিজৰ পত্নী আৰু পত্নীৰ প্ৰেমিকক হত্যা কৰা অপৰাধত অভিযুক্ত এণ্ডিৰ আদালতত হোৱা বিচাৰেৰে। বিচাৰত যাৱজ্জীৱন কাৰাদণ্ডপ্ৰাপ্ত এণ্ডিক প্ৰেৰণ কৰা হয় কুখ্যাত Shawshank কাৰাগাৰলৈ। হঠাতে কাৰাগাৰৰ যন্ত্ৰণাময় জীৱনৰ সন্মুখীন হব লগা হোৱা এণ্ডিৰ বন্ধুত্ব হয় আন এজন কয়দী ৰেডৰ সৈতে। কাৰাগাৰৰ চাৰিবেৰৰ ভিতৰত চলি থকা নানা অপৰাধ আৰু অত্যাচাৰৰ স্বত্বেও কেনেকৈ এক ধনাত্মক চিন্তাৰে জীৱন পৰিচালিত কৰিব পাৰি সেই কথা শিকোৱা এণ্ডি লাহে লাহে কাৰাগাৰৰ অন্যান্য কয়দীসকলৰ মাজতো জনপ্ৰিয় হৈ পৰে। বছৰ অতিবাহিত হোৱাৰ লগে লগে এণ্ডিৰ বিচক্ষণতাত মুগ্ধহৈ কাৰাগাৰৰ ৱাৰ্ডেনে তেওঁৰ হিচাপৰক্ষণৰ কামত নিযুক্ত কৰে। এই কাম কৰি থাকোতে কাৰাগাৰৰ ভিতৰত দুৰ্নীতিয়ে কি দৰে শিপাইছে সেই কথা এণ্ডিৰ চকুত পৰে। কেইবছৰ মানৰ পাছত এণ্ডি আৰু ৰেডৰ লগত বন্ধুত্ব হয় টমী নামৰ আন এজন কয়দীৰ। টমীয়েই এণ্ডিক কয় যে হত্যাৰ যি অভিযোগৰ বাবে এণ্ডিয়ে কাৰাগাৰত দিন কটাব লগীয়া হৈছে ইতিমধ্যে সেই অপৰাধ আন এখন কাৰাগাৰৰ কয়দী এজনে স্বীকাৰ কৰি লৈছে। এই কথা যেতিয়া এণ্ডিয়ে ৱাৰ্ডেনক কয় তেওঁ এণ্ডিক মুক্ত কৰাৰ সলনি ২ মাহৰ বাবে অকলশৰীয়া এটা কোঠাত বন্দীহে কৰি ৰাখে। ইমানবোৰ অত্যাচাৰৰ সন্মুখীন হোৱাৰ পাছতো কিন্তু এণ্ডিয়ে এদিন মুক্ত হোৱাৰ যি সপোন তাক বাদ দিয়া নাছিল। এইবোৰ ঘটনাৰ মাজতে এদিন ৰাতিপুৱা সকলোৱে গম পায় যে এণ্ডিয়ে কাৰাগাৰৰ পৰা পলায়ন কৰিছে। এণ্ডিৰ এই পদক্ষেপে ৰেডকো মুক্তিৰ সপোনত বিশ্বাস কৰিবলৈ প্ৰেৰণা যোগায়। নিজৰ কাৰাবাসৰ অন্তত ৰেড এখন মুক্ত পৃথিৱীলৈ ওলায় আহে আৰু বিচাৰি যায় সদায় জীয়াই থাকিবলে প্ৰেৰণা যোগোৱা অন্তৰঙ্গ বন্ধু এণ্ডিক। অৱশেষত এখন মুক্ত নীলা আকাশে আৱৰি ৰখা সাগৰৰ পাৰত দুই বন্ধুৰ পুনঃ মিলনেৰে চিনেমাখন সামৰা হৈছে।\nচলচ্চিত্ৰখনৰ চিত্ৰনাট্য ৰচনাত ফ্ৰেন্ক দাৰাবোন্টে মানৱীয় আবেদনসমূহৰ ৰূপায়ণ অতি স্পৰ্শকাতৰ আৰু বিশ্বাসযোগ্যকৈ ফুটাই তুলিছে। ছবিখনৰ সংলাপবোৰ যিমান মনোগ্ৰাহী সিমানেই সুন্দৰ থমাছ নিউমেনৰ আৱহ সংগীত। সংলাপ নথকা কিছুমান দৃশ্যত সংগীতেই যেন কথা কয়।\nঅভিনয়ৰ ক্ষেত্ৰত সকলো অভিনেতাৰ অনবদ্য অভিনয়ে চলচ্চিত্ৰখনক এক সুকীয়া মাত্ৰা প্ৰদান কৰিছে। এণ্ডি আৰু ৰেডৰ চৰিত্ৰত ক্ৰমে টীম ৰবিন্স আৰু মৰ্গান ফ্ৰীমেনে প্ৰাণ ঢ়ালি দিছে। সহ অভিনেতাসকলৰ ভিতৰত বৃদ্ধ ব্ৰুক হাল্টেনৰ ৰুপত জেমছ হোৱাইটমোৰে সুদক্ষ অভিনয় আগবঢ়াইছে।\nছবিখনৰ বিষয়ে আমোদজনক কথাটো হৈছে শ্ৰেষ্ঠ কথাছবি আৰু শ্ৰেষ্ঠ অভিনেতাৰ লগতে আন ৫ টা শিতানত অস্কাৰ বঁটাৰ বাবে মনোনয়ন লাভ কৰা এই চিনেমাখন কিন্তু মুক্তিৰ সময়ত বিশেষ ব্যৱসায়িক সফলতা লাভ কৰা নাছিল। ইয়াৰ বাবে ছবিখনৰ দুৰ্বল ব্যৱসায় কৌশলকে দোষাৰোপ কৰা যায়। কিন্তু লাহে লাহে দৰ্শকৰ মাজত ছবিখন জনপ্ৰিয় হবলৈ লয় আৰু ক্ৰমে পৰিগণিত হয় সৰ্বকালৰ অন্যতম শ্ৰেষ্ঠ চিনেমা হিচাবে।\nজীৱনৰ যিকোনো কঠিন পৰিস্হিতিতে নিৰাশ নহ’বলৈ শিকোৱা এই চলচ্চিত্ৰখনে আশা, বন্ধুত্ব আৰু স্বাধীনতাৰ এক অনবদ্য কাহিনীক যিমান মনোগ্ৰাহীকৈ উপস্থাপন কৰিছে তাতেই চলচ্চিত্ৰখনৰ মূল কৃতকাৰ্য্যতা নিহিত হৈ আছে।\n← পৰিষ্কাৰ পৰিচ্ছন্নতাই ঈশ্বৰ পৰায়ণতা\nকাটাৰৰ ডায়েৰী – কাৰ বেচি উত্তাপ – বতৰৰ নে ৰাজনীতি চৰ্চাৰ?( ডা° ভূপেন্দ্ৰ নাথ শইকীয়া) →


Health : উচ্চ ৰক্তচাপ নিয়ন্ত্ৰণ কৰিবলৈ অতিকৈ কাৰ্যকৰী এই ৫ বিধ খাদ্য...– News18 Assam\nHealth : উচ্চ ৰক্তচাপ নিয়ন্ত্ৰণ কৰিবলৈ অতিকৈ কাৰ্যকৰী এই ৫ বিধ খাদ্য...\nLakshmi Puja 2021: আজি লক্ষ্মী পূজা ! পূজাৰ সময়ত এইসমূহ নিয়ম মানি চলিব আৰু ভুলতো নকৰিব এই ভুল !\nlakshmi puja 2021: পুৰোহিত নাথাকিলেও ঘৰতে কিদৰে কৰিব লাগে লক্ষ্মীক আৰাধনা, পূজাত কদাপি নকৰিব এনে কৰ্ম\nগাৰ্লফ্ৰেণ্ডৰ সৈতে জিম কৰি আছিল স্বামী, হঠাৎ গৈ উপস্থিত হ’ল পত্নী, তাৰ পিছত কি হ’ব পাৰে অনুমান কৰক! চাওক ভিডিঅ’\n»Health : উচ্চ ৰক্তচাপ নিয়ন্ত্ৰণ কৰিবলৈ অতিকৈ কাৰ্যকৰী এই ৫ বিধ খাদ্য...\nUpdated:September 24, 2021, 8:41 AM IST\nআপোনাৰ High Blood Pressure উচ্চ ৰক্তচাপৰ সমস্যা হৈ আছে নে , তেনেহলে এইসমূহ তথ্য আপোনাৰ বাবে যথেষ্ট উপকাৰী। স্বাস্থ্য বিশেষজ্ঞসকলৰ মতে, উচ্চ ৰক্তচাপ কেৱল ঔষধৰ দ্বাৰা নহয়, সুষম আহাৰৰ দ্বাৰাও নিয়ন্ত্রণত ৰাখিব পাৰি।\nLast Updated: September 24, 2021, 8:41 AM IST\nআপোনাৰ High Blood Pressure উচ্চ ৰক্তচাপৰ সমস্যা হৈ আছে নে , তেনেহলে এইসমূহ তথ্য আপোনাৰ বাবে যথেষ্ট উপকাৰী। উচ্চ ৰক্তচাপৰ ফলত হৃদৰোগত আক্রান্ত হোৱাৰ লগতে, ব্ৰেইন ষ্ট্ৰোক, চকুৰ ৰেটিনাৰ ক্ষতি হোৱা আনকি লোকৰ মৃত্যু পৰ্য্যন্ত হোৱা দেখা যায়। স্বাস্থ্য বিশেষজ্ঞসকলৰ মতে, উচ্চ ৰক্তচাপ কেৱল ঔষধৰ দ্বাৰা নহয়, সুষম আহাৰৰ দ্বাৰাও নিয়ন্ত্রণত ৰাখিব পাৰি।\nযেতিয়া শৰীৰৰ ধমনীবোৰত ৰক্তচাপ বৃদ্ধি কৰে তেতিয়া হৃদযন্ত্ৰই স্বাভাৱিকতকৈ অধিক কাম গতিত কাম কৰিব লগা হয়। এই কাৰ্যকে উচ্চ ৰক্তচাপ বুলি কোৱা হয়। সাধাৰণতে ৰক্তচাপৰ স্বাভাৱিক স্তৰ ৮০/১২০ ৰ ভিতৰত থাকিব লাগে। যেতিয়া ৰক্তচাপৰ স্তৰ ইয়াতকৈ অধিক হয় তেতিয়া সেইস্থিতিক উচ্চ ৰক্তচাপ আক্রান্ত হোৱা বুলি কব পৰা যায়।\nবৰ্ধিত ৰক্তচাপৰ লক্ষণ:\nমূৰ ঘূৰোৱা, উদ্বিগ্নতা, আৰু নিদ্ৰাহীনতা উচ্চ ৰক্তচাপৰ লক্ষণ হব পাৰে। কিন্তু এই লক্ষণবোৰ ইমান সচৰাচৰ হয় যে ইয়াৰ আন বহুতো কাৰণ থাকিব পাৰে। এক গৱেষণা অনুসৰি, চকুৰ তেজৰ দাগ যাক চাবকঞ্জাক্টিভেল ৰক্তক্ষৰণ বুলি কোৱা হয় ইয়াক উচ্চ ৰক্তচাপৰ সতৰ্কবাণী হিচাপে চিহ্নিত কৰিব পাৰে।\nৰক্তচাপ বৃদ্ধি হোৱাৰ কাৰণঃ\nজীৱনশৈলী সলনি কৰা, মানসিক চাপ, ভাগৰ অনুভৱ কৰা আৰু দুৰ্বল আহাৰ ৰক্তচাপ বৃদ্ধি হোৱাৰ মুখ্য কাৰণ বুলি গণ্য কৰা হয়। আনকি অধিক পৰিমাণত নিমখ সেৱন কৰিলেও, উচ্চ ৰক্তচাপৰ আশংকা বৃদ্ধি হয়।\nউচ্চ ৰক্তচাপ নিয়ন্ত্ৰণত ৰখা খাদ্যসমূহ:\n১. টেঙা ফল\nনেমুটেঙাৰ দৰে টেঙা ফলৰ সেৱনে উচ্চ ৰক্তচাপ আক্রান্ত হৈ থকা লোকসকলৰ ৰোগ প্ৰতিৰোধ ক্ষমতা শক্তিশালী কৰি তোলে। টেঙা ফলত ভিটামিন, খনিজ আৰু বিভিন্ন ধৰণৰ পুষ্টিকৰ উপাদান উপলব্ধ থাকে। যি হৃদযন্ত্ৰক স্বাস্থ্যৱান কৰি ৰখাৰ লগতে উচ্চ ৰক্তচাপ নিয়ন্ত্ৰণত ৰাখে। নেমুৰ লগতে আঙুৰ, কমলা, কল আদিও গ্ৰহণ কৰিব পাৰে। কলত যথেষ্ট পৰিমাণে পটাছিয়াম থাকে, যি ছডিয়ামৰ প্ৰভাৱ হ্ৰাস কৰে। ই ৰক্ত কণিকাৰ চাপ হ্ৰাস কৰে আৰু উচ্চ ৰক্তচাপ নিয়ন্ত্ৰণ কৰে।\n২. ৰঙালাওৰ গুটি\nৰঙালাওৰ গুটিত যথেষ্ট পৰিমাণৰ পুষ্টিকৰ উপাদান পোৱা যায়। ইয়াক গ্ৰহণ কৰিলে শৰীৰৰ ৰক্তচাপ নিয়ন্ত্ৰণ হৈ থাকে। ৰঙালাওৰ গুটিত পটাছিয়াম, মেগনেছিয়াম আৰু আৰ্গিনিন থাকে, যি ৰক্তচাপ হ্ৰাস কৰে। আপুনি খাদ্যত ৰঙালাওৰ গুটি বা ৰঙালাওৰ তেল ব্যৱহাৰ কৰিব পাৰে।\n৩. বীন আৰু মাহজাতীয় শস্য\nমাহজাতীয় শস্যত আঁহ, মেগনেছিয়াম আৰু পটাছিয়াম যথেষ্ট পৰিমাণত পোৱা যায়। বহুতো গৱেষণাত ৰক্তচাপৰ স্তৰ হ্ৰাস কৰাত বীন আৰু মাহজাতীয় শস্য যথেষ্ট কাৰ্যকৰী হিচাপে বিবেচিত হৈছে। গতিকে আপুনি আপোনাৰ আহাৰত মাহজাতীয় শস্য অন্তৰ্ভুক্ত কৰিটো অতিকৈ উত্তম।\nষ্ট্ৰবেৰীত যথেষ্ট মাত্ৰাত এণ্টিঅক্সিডেণ্ট পোৱা যায়৷ ষ্ট্ৰবেৰীত থকা এন্থোচাইনিন এণ্টিঅক্সিডেণ্টে নামৰ উপাদন দুবিধে তেজত নাইট্ৰিক অক্সাইডৰ স্তৰ বৃদ্ধি কৰে লগতে ষ্ট্ৰবেৰী খোৱাৰ ফলত শৰীৰত উচ্চ ৰক্তচাপৰ স্তৰ হ্ৰাস পায়।\nFirst published: September 24, 2021, 8:35 AM IST\n২৫ বছৰৰ পিছত ডাঃ ধনীৰাম বৰুৱাৰ বিফল চেষ্টাক সফল কৰিলে আমেৰিকাৰ শল্য চিকিৎসকে! সফলতাৰে মানৱ দেহত সংৰোপণ কৰিলে গাহৰিৰ বৃক্ক\nআৰক্ষীৰ জেৰাত মুখেই নুখুলিলে ইণ্ডাষ্ট্ৰিয়েল ক'অপাৰেটিভ বেংক’ৰ দুৰ্নীতিগ্ৰস্ত MD শুভ্ৰজ্যোতি ভৰালীয়ে, ন্যায়িক জিম্মালৈ প্ৰেৰণ\nRecruitment 2021| আৰু মাত্ৰ ১০ দিন সময়, ইউজিচিৰ অধীনত বিভিন্ন পদ খালী, আজিয়েই আবেদন কৰক\nFacebook Name Change Report: নাম সলনি কৰা হ’ব নেকি ফেচবুকৰ? সবিশেষ জানক\nসফলতাৰে মানৱ দেহত সংৰোপণ কৰিলে গাহৰিৰ বৃক্ক\nশুভ্ৰজ্যোতি ভৰালীক ন্যায়িক জিম্মালৈ প্ৰেৰণ\nআৰু মাত্ৰ ১০ দিন সময়, ইউজিচিৰ অধীনত বিভিন্ন পদ খালী\nReport: নাম সলনি কৰা হ’ব Facebookৰ, সবিশেষ জানক


চিন্তনঃ ব্ৰহ্মাণ্ডৰ বিপদঃ আপোনাৰ কেনেকৈ মৰিবলৈ মন? :: ড° পৱন কুমাৰ চহৰীয়া - অসমীয়াৰ সুখ-দুখ\nHome ARTICLE Dr Paban Sahariya RECENT SCIENCE চিন্তন ড° পৱন কুমাৰ চহৰীয়া বিজ্ঞান চিন্তনঃ ব্ৰহ্মাণ্ডৰ বিপদঃ আপোনাৰ কেনেকৈ মৰিবলৈ মন? :: ড° পৱন কুমাৰ চহৰীয়া\nxukhdukh.com August 06, 2021 ARTICLE, Dr Paban Sahariya, RECENT, SCIENCE, চিন্তন, ড° পৱন কুমাৰ চহৰীয়া, বিজ্ঞান,\nব্ৰহ্মাণ্ডৰ বিপদঃ আপোনাৰ কেনেকৈ মৰিবলৈ মন?\nড° পৱন কুমাৰ চহৰীয়া\nতৎক্ষণাৎ হয়তো আপোনাৰ মনলৈ আহিছে কভিডৰ কথা । নাই, নাই, মই কভিডত মৰাৰ কথা কোৱা নাই। কভিডেনো এজন দুজনকৈ কিমান মাৰিব? কোনো পাৰমাণৱিক যুদ্ধত মৰাৰ কথাও কোৱা নাই। জলবায়ুৰ পৰিৱৰ্তনে যে এক গণবিলুপ্তিৰ ইংগিত দিছে, তাৰ কথাও কোৱা নাই। হয়তো ভাবিছে পৃথিৱীখন কোনো ধুমকেতুৱে খুণ্ডিয়াই সমুলঞ্চে ধ্বংস কৰাৰ কথা ক’ব খুজিছো। সেইটো সম্ভাৱনাতো আছেই, তেনেকুৱা এটা ঘটনাৰ কাৰণেইতো আমি জোনবাইটো পালো, পৃথিৱীয়ে আজিৰ এই অৱস্থা পালে। পাছে মই সিমান ঠেক মনোভাবেৰেও অকল পৃথিৱীৰ কথাই ভবা নাই।\nপৃথিৱীনো কি ? কাৰ্ল ছাগানে কোৱাৰ দৰে মহাকাশত এটা মাত্ৰ নীলা বিন্দু ! এতিয়ালৈকে আৱিষ্কাৰ হোৱা প্ৰায় ২০০ বিলিয়ন নক্ষত্ৰপুঞ্জৰ কথা বাদেই, কেৱল আমাৰ হাটিপটি তাৰকামণ্ডলীতে হেনো ঠিক পৃথিৱীৰ দৰে বাসোপযোগী গ্ৰহ কেইবাশ কোটিমান আছে । তাৰে ভিতৰত আকৌ অনেক হেনো সৰ্বোত্তম বাসপোযোগী (superhabitable)। তাৰে ক’ৰবাত জীৱ উৎপত্তি নোহোৱাকৈ আছেনে? বহুতে আকৌ গণনা কৰি উলিয়াইছে , ঠিক আমাৰ দৰে, মোৰ দৰে, আপোনাৰ দৰে কোনোবা থকা পৃথিৱীও হেনো থকাৰ সম্ভাৱনা আছে। থকা বুলি ভাবিলেই ভাল লাগে, ভাল লাগে এইকাৰণেই যে আমি অকলশৰীয়া নহয়। পাছে, এই সকলোবোৰ এনেদৰেই থাকিবনে চিৰকাল, চিৰদিন ?\nবিজ্ঞানীসকলে, মানে সৃষ্টিৰ কথা কোৱা বিজ্ঞানীসকলে, যিসকলক আমি সৃষ্টিতত্ত্ববিদ বুলি কওঁ, তেওঁলোকে কৈছে যে নাথাকে। এদিন ধ্বংস হ’ব সকলো। কেতিয়া আহিব সেই দিনটো, সেইটোও বেলেগ কথা । কিন্তু কেনেকৈ আহিব, কেনেকৈ ধবংস হ’ব, মহেশ্বৰে কি নাচ নাচিব? কেইবাটাও সম্ভাৱনাৰ ভিতৰত আপোনাৰ কোনটো ভাল লাগিব বাৰু? অৱশ্যে তেতিয়ালৈ আপুনি, মই থাকোনে নাথাকো সেইটোও অবান্তৰ প্ৰশ্ন, হ’লেও কোনটো ভাল লাগিব চোৱাতনো কি আপত্তি ? ন’বেল বিজয়ী ষ্টিভেন ৱেইনবাৰ্গে কোৱা নাছিল জানো যে, বিশ্বব্ৰহ্মাণ্ডৰ বিষয়ে জানিবলৈ কৰা চেষ্টাই আমাক প্ৰাত্যহিক জীৱনৰ প্ৰহসন আৰু মিছা অভিমানৰ পৰা অলপ হ’লেও আঁতৰাই ৰাখিব পাৰে আৰু আমাৰ জীৱনটোক কিছু হ’লেও অৰ্থ প্ৰদান কৰিব পাৰে।\nআমাৰ বিশ্বৰ ইতিহাস প্ৰায় ১৪০০ কোটি বছৰৰ, মানে সেই মহানাদ বা বিগ বেঙত সৃষ্টিৰ পৰা এতিয়ালৈ। মানুহৰ সভ্যতাৰ ইতিহাস কেৱল মাথো দহ-বাৰ হেজাৰ বছৰৰ, তাতে আধুনিক বিজ্ঞান মাত্ৰ তিনিশ বছৰৰ পানীকেঁচুৱাহে মাত্ৰ । তথাপিও এই চকুৰ টিপ মৰা সময়তে মানুহে সুদূৰ অতীতলৈ চাবলৈ শিকিছে আৰু সুদূৰ ভৱিষ্যতে কি হ’ব পাৰে তাৰো ইংগিত দিব পাৰিছে। খুব দীঘলীয়া চিনেমা এখনৰ মাজত ঝলককৈ এক ছেকেণ্ডমান চায়েই চিনেমাখনৰ আগৰখিনি কি হ’ল আৰু পাছত কি হ’ব ঠিক তাক কোৱাৰ দৰে । হ’লেও বিজ্ঞানীয়ে কোৱা কাহিনীত কেৱল কল্পনাৰ ৰহণ নাথাকে, তাত থাকে তত্ত্ব আৰু তথ্যৰ অপূৰ্ব সমাহাৰ। সেইকাৰণেই আমি সেইবিলাক বিশ্বাস কৰো ।\nআমাৰ দৃশ্যমান বিশ্বৰ নক্ষত্ৰপুঞ্জবোৰ ইটোৱে সিটোৰ পৰা আতৰি গৈ আছে, অৰ্থাৎ বিশ্বব্ৰহ্মাণ্ডখন অনবৰতে প্ৰসাৰিত হৈ আছে । ইয়াৰ বিপৰীতে মহাকৰ্ষণৰ কাৰণে নক্ষত্ৰপুঞ্জবোৰে ইটোৱে সিটোক আকৰ্ষণ কৰি সংকুচিত কৰিবও চেষ্টা কৰি আছে । জ্যোতিপদাৰ্থবিদে আজি কিছু দশকৰ আগলৈ ভাবিছিল যে এই দুটাৰ যিটোৱে জয়লাভ কৰে সেইটোৱে বিশ্বব্ৰহ্মাণ্ডৰ ভাগ্য নিৰূপন কৰিব । প্ৰসাৰণৰ গতি স্তব্ধ কৰিবলৈ আটাইতকৈ উল্লেখযোগ্য কাৰকটো হ’ল বিশ্বব্ৰহ্মাণ্ডত ভৰৰ ঘনত্ব, অৰ্থাৎ সমগ্ৰ বিশ্বব্ৰহ্মাণ্ডৰ ভৰক তাৰ আয়তনৰে হৰণ কৰি দিলে যিটো ৰাশি পাম, সেইটো । পাছে বিশ্বব্ৰহ্মাণ্ডখনৰ ভৰ জোখাতো দোকানত আলু পিয়াজ জোখাৰ দৰে নহয়, এফালে দগা উঠাই দিলেই হ’ল। আয়তনো কিবা ফিটা মাৰি জুখিবনে? বিজ্ঞানীসকলো অলপ নহয়, ব্ৰহ্মাণ্ডৰ ভৰ, আয়তন জোখা কায়দা তেওঁলোকে উলিয়াইছে। এই ঘনত্বৰ এটা সংকট মানৰ ওপৰতে সকলো নিৰ্ভৰ কৰে। যদি ঘনত্ব এই সংকট মানৰ সমান হয় তেনেহলে মহাকৰ্ষণে কোনোমতে এই প্ৰসাৰণ বন্ধ কৰিবলৈ সক্ষম হ’ব, তাকো অনন্ত অপেক্ষাৰ পাছত।\nঅন্য অৰ্থত বিশ্বব্ৰহ্মাণ্ডৰ প্ৰসাৰণ অনন্তকাল হৈ থাকিব একে গতিৰে। যদিহে এই ঘনত্বৰ মান সংকট ঘনত্বতকৈ বেছি হয় তেনেহলে মহাকৰ্ষণে এই প্ৰসাৰণৰ গতি অনতিপলমেই ( মানে আজি কাইলৈৰ ভিতৰত নহয় !) ৰুদ্ধ কৰিব আৰু নক্ষত্ৰপুঞ্জবোৰ ইটো সিটো ওচৰ চাপি আহিব । নক্ষত্ৰপুঞ্জবোৰ ইটো সিটোৰ লগত মিলি যাব, আমাৰ হাটিপটিত থকা তৰাবোৰৰ মাজৰ দূৰত্বও নোহোৱা হ’ব, সূৰ্য বেলেগৰ লগত লগ লাগিব (পৃথিৱীৰ কথা আৰু ভাবিব নোৱাৰি )। ব্ৰহ্মাণ্ডৰ সকলো বস্তু এটা বিন্দুত গৈ থুপ খাব, আয়তন নাই , কিন্তু সমস্ত ব্ৰহ্মাণ্ডৰ ভৰ, গতিকে অসীম ঘনত্ব। তাত সময় স্তব্ধ হৈ যাব । গতিকে যি ধৰণে বিগ বেঙৰ পৰা সৃষ্টি হৈছিল সেই একেদৰেই এক বিগ ক্ৰান্সত বিশ্বৰ যবনিকা পৰিব । টি এছ ইলিয়টে কোৱাৰ দৰে, “ In my beginning is my end"। তাৰ পাছত ? তেনেকুৱা প্ৰশ্ন কৰিব নাপায় ! পিছে সেই ভয়তো হেনো এই মুহূৰতত নাই। কাৰণ কৃষ্ণপদাৰ্থৰ পৰা আৰম্ভ কৰি ব্ৰহ্মাণ্ডৰ সকলো ভৰৰ কথা ধৰিলেও এতিয়াও হেনো সেই সংকট ঘনত্বৰ দহ শতাংশমানহে হয় । গতিকে ৰক্ষা !\nপাছে আন এক বিপদ, কৃষ্ণশক্তি (dark energy), মানে প্ৰতি-মহাকৰ্ষণ। বিশ্বব্ৰহ্মাণ্ডৰ জন্মৰ পাছৰ কিছু বিলিয়ন বছৰ ভৰে সকলো নিয়ন্ত্ৰন কৰিছিল। কিন্তু বিজ্ঞানীৰ হিচাপ মতে যোৱা কেইটামান বিলিয়ন বছৰ এই কৃষ্ণশক্তিয়ে প্ৰভুত্ব বিস্তাৰ কৰিব ধৰিছে আৰু ইয়াৰ কাৰণেই বিশ্বব্ৰহ্মাণ্ডখন ত্বৰিত গতিত প্ৰসাৰিত হৈ আছে । এইদৰে প্ৰসাৰণ হৈ হৈ নক্ষত্ৰপুঞ্জবোৰ ইটোৰ পৰা সিটো ইমান আঁতৰি যাব যে পোহৰেও ইটোৰ পৰা সিটো নক্ষত্ৰপুঞ্জ কেতিয়াও ঢুকি নাপায়। এখনৰ পাচত এখনকৈ নক্ষ্ত্ৰপুঞ্জ আমাৰ দিগন্তৰ পৰা চিৰকাললৈ হেৰাই যাব। বাকী নক্ষত্ৰপুঞ্জৰ ক্ষেত্ৰতো একেই কথা। নতুনকৈ নক্ষ্ত্ৰ বা নক্ষ্ত্ৰপুঞ্জ সৃষ্টি হবলৈও আন্তনক্ষ্ত্ৰপুঞ্জৰ গেচবোৰ ইমান পাতলি যাব যে মহাকৰ্ষণিক বলে আৰু নতুন নক্ষত্ৰৰ সৃষ্টি কৰিব নোৱাৰিব। এটা সৰু চুবুৰীত থকা কেইঘৰমান মানুহক এখন বিশাল জনশূন্য মহাদেশত সিচৰিত কৰি দিলে যেনেকুৱা হ’ব ঠিক তেনেকুৱা। তেতিয়া চাৰিওফালে থাকিব কেৱল শীতল নিৰবতা, নিৰন্ধ্ৰ অন্ধকাৰ । উষ্ণতা একেবাৰে নিম্নতম মান পাবগৈ আৰু এনট্ৰপি হবগৈ সৰ্বোচ্চ । বিজ্ঞানীয়ে নাম দিছে ইয়াৰ “তাপ-মৃত্যু”(heat death of the Universe)। প্ৰসাৰণশীল বিশ্বত এই মৃত্যু নিশ্চিত, মাত্ৰ কিমান সোনকালে আহিব সেইটো নিৰ্ভৰ কৰিব প্ৰসাৰণৰ বেগৰ ওপৰত ।\nবিশ্বব্ৰহ্মাণ্ডৰ আন এক ধৰণৰ মৃত্যুয়েও পিছে ওপৰৰ কেইটাৰ লগত ফেৰ মাৰিব পাৰে । এইটো হেনো আৰু ভয়ানক ! ই আহিলে অণু, পৰমাণুকো হেনো ৰেহাই নিদিয়ে । এই যে অণু, পৰমাণু আদিৰ দ্বাৰা আমি গঠিত এই সকলোবোৰেই হেনো বিস্ফোৰিত হৈ ভাঙি যাব পাৰে । এইটোক কোৱা হৈছে “Big Rip” বা “মহা বিদিৰণ“। এই সম্ভাৱনা আহিব যদিহে কৃষ্ণশক্তিৰ কাৰণে হোৱা ব্ৰহ্মাণ্ডৰ ত্বৰিত সম্প্ৰসাৰণৰ মান সময়ৰ লগত বাঢ়ি যায় । সেইটোক আকৌ বহুতে ‘ফেন্টম শক্তি’ বুলি মাতিব খোজে । গতিকে কৃষ্ণশক্তিয়ে যদি ‘ফেন্টম’ৰ ৰূপ লয় তেতিয়া প্ৰসাৰণৰ বল, মানে প্ৰতি-মহাকৰ্ষণিক বিকৰ্ষণ বলৰ মান সময়ৰ লগত বাঢ়ি গৈ থাকিব আৰু এক সসীম সময়তে সেই প্ৰতি-মহাকৰ্ষণিক বিকৰ্ষণ বল অসীম হ’ব (অসীমৰ ফালে ধাৱমান হ’ব বুলিহে ক’ব লাগে) । এই প্ৰতি-মহাকৰ্ষণিক বা কৃষ্ণশক্তি সৰ্বত্ৰ বিৰাজমান, গতিকে সকলোকে ই প্ৰভাৱিত কৰিব। এই ‘Big Rip’ হবলৈ হেনো মাত্ৰ (!) ২০ বিলিয়ন বৰ্ষৰহে প্ৰয়োজন হ’ব । ভয় খোৱাৰ দৰকাৰ নাই, ২০ বিলিয়ন বৰ্ষ মানে বিশ্বব্ৰহ্মাণ্ডৰ বয়সতকৈও বহুত বেছি । তাৰ বহু আগতেই আমাৰ সূৰ্য্যটোৱে ডাঙৰ হৈ হৈ আমাৰ পৃথিৱীখন গিলি পেলাব আৰু নিজেও এটা বগা বাওনা তৰালৈ পৰিবৰ্তিত হ’ব । কিন্তু ধৰি ল’লো তাৰ বহু আগতেই মানুহে গৈ সৌৰজগতৰ ওচৰৰে আন এটা গ্ৰহত থিতাপি লৈছেগৈ । গতিকে ‘বিগ ৰিপ’ যেতিয়া হ’ব, কি ভয়ানকভাবে হ’ব তাৰ এটা ধাৰণা কৰিলেনো কি আপত্তি ? বিগ ৰিপ হোৱাৰ ৬০ মিলিয়ন বৰ্ষ মানে ৬ কোটি বছৰ আগতে হেনো আমাৰ হাটিপটি তাৰকাৰাজ্যখনৰ বান্ধোন ছিঙি যাব, মানে সকলো তৰা মুক্ত হ’ব । বিগ ৰিপৰ তিনিমাহ আগতে সৌৰজগতখন ভাঙি যাব, পৃথিৱী আৰু সূৰ্যৰ চাৰিওফালে ঘূৰি ফুৰিব নালাগে । ‘বিগ ৰিপ’ৰ ত্ৰিশ মিনিট আগতে পৃথিৱীখনৰ বিস্ফোৰণ হ’ব আৰু ঠিক ছেকেণ্ড আগতে পৰমাণুবিলাকো ভাঙি যাব। দেহৰ অণু-পৰমাণুবোৰ বিদিৰ্ন হৈ শূন্যত মিলিত হ’ব । মহাকাশত স্থাপন কৰা বিভিন্ন পৰীক্ষাগাৰৰ পৰা আহৰণ কৰা তথ্যই কিন্তু এনেকুৱা এটা সম্ভাৱনা এতিয়াও নাকছ কৰা নাই ।\nওপৰত উল্লেখ কৰা সম্ভাৱনাবোৰ কোনো কল্পকাহিনী নহয় । আইনষ্টাইনৰ সাধাৰণ আপেক্ষিকতাবাদৰ ভিত্তিত গণিতৰ সহায়ত কৰা বিশ্বৰ ভৱিষ্যতৰ এক ছবি । আপেক্ষিকতাবাদতো বিশ্বাস কৰিবই লাগিব, নহ’লে দেখোন হাতত থকা স্মাৰ্টফ’নটোৰ ওপৰতেই বিশ্বাস হেৰাই যাব । কেতিয়া আহিব সেইটো বেলেগ কথা, কিন্তু ষ্টিভেন ৱেইনবাৰ্গে কোৱাৰদৰে আমাকতো সামাজিক জীৱনৰ পংকিলতাৰ পৰা কিছুসময় হ’লেও আতৰাই ৰাখিব ।\nলেখক কটন বিশ্ববিদ্যালয়ৰ পৰা পদাৰ্থ বিজ্ঞানৰ মুৰব্বী ৰূপে অৱসৰপ্ৰাপ্ত তথা বিজ্ঞান-জনপ্ৰিয়কৰণৰ বাবে অবিৰত প্ৰচেষ্টা গ্ৰহণ কৰা অগ্ৰণী নিৱন্ধকাৰ।\nTags # ARTICLE # Dr Paban Sahariya # RECENT # SCIENCE # চিন্তন # ড° পৱন কুমাৰ চহৰীয়া # বিজ্ঞান


উৰাজাহাজৰ সোণোৱালী দিনবোৰ - সাহিত্য ডট অৰ্গ\nনৱ নিৰ্বাচিত অধীক্ষক নতৰাজন চন্দ্ৰশেখৰে এয়াৰ ইণ্ডিয়াৰ কৰ্মচাৰী সকলক উদ্দেশ্য কৰি কয় যে “এয়াৰ ইণ্ডিয়াৰ সোণালী দিনবোৰ আহি আছে’’……\nএসময়ৰ বিমান ভ্ৰমণ কিমান যে ‘চটকদাৰ’অৰ্থাৎ ‘গ্লেমাৰাচ’ আছিল আজি আমি কল্পনাও কৰিব নোৱাৰোঁ। আজিৰ বিমানবন্দৰ জনবহুল, কঠুৱা মাতৰ ‘ইমিগ্ৰেশ্যন বিষয়া’, ঠেক মেটেল টিউবেৰে পাৰ হ’ব লগীয়া যাত্ৰী আৰু অদ্ভুত দামৰ বিমানৰ খাদ্য! অৱশ্যে আন্তৰ্জাতিক বিমানৰ কথা কিছু সুকীয়া। আজিৰ প্ৰজন্মই যিদৰে দেখিছে, ইয়াৰ বিপৰীতে এটা সময় আছিল – যেতিয়া বিমান ভ্ৰমণ গ্লেমাৰছ হোৱাৰ লগতে ভাৰতবৰ্ষই বিশ্বৰ ভিতৰতে অন্যতম এক আটক ধুনীয়া বিমান পৰিবহণৰ খ্যাতি আৰ্জন কৰিবলৈ সক্ষম হৈছিল।\nসকলোৱে জানে যে টাটা গ্ৰুপৰ প্ৰখ্যাত সচিব স্বৰ্গীয় জে আৰ ডি টাটা নিজেই পাইলত আছিল। কিন্তু বহুতেই হয়তো নাজানে যে ১৯৩০ চনত টাটাৰো নিজা বিমান আছিল। যি সময়ত চৰকাৰে ভাবিছিল যে ‘বিমান পৰিবহণ (এভিএচন) কোম্পানী’চলোৱাৰ দায়িত্ব কেৱল চৰকাৰৰহে, সেই সময়তে, ১৯৩০ চনত টাটা এয়াৰ লাইনছৰ জন্ম হৈছিল। জে আৰ ডি পাইলত হোৱাৰ উপৰিও তেখেতৰ গ্লোবেল কইঝীন (global cuisine)ৰ আৰু উচ্চ মানদণ্ডৰ ৱাইনৰ প্ৰতি দুৰ্বলতা আছিল। তেখেতৰ মাতৃ ফ্ৰেঞ্চ আছিল; হয়তো সেয়েহে জীৱনত সৌন্দৰ্য্যবোধ আৰু স্বাচ্ছন্দ্যৰ প্ৰতি সততে তেখেতৰ নজৰ আছিল।\nসকলো ঠিকেই চলি আছিল তেতিয়ালৈকে, তাৰ পাছত ১৯৫০ চনৰ পৰা বিশ্বৰ সকলো এয়াৰ লাইন্সতে চৰকাৰে দখলদাৰী কৰিবলৈ আৰম্ভ কৰিলে। সেই সময়তে ভাৰতত বহুতো সৰু সৰু এয়াৰ লাইন্স আছিল, গতিকে চৰকাৰে ধৰি ল’লে যে, এভিয়েচন চেক্টৰসমূহ এক জঞ্জলীয়া কাৰবাৰ হৈ পৰিছে। সেয়েহে ঠিক কৰিলে যে এইবোৰক ৰাষ্ট্ৰীয়কৰণ কৰিব লাগে। চৰকাৰে ঘোষণা কৰিলে যে, “এতিয়াৰ পৰা মাত্ৰ দুটা এয়াৰ লাইন্স চলোৱা হব, এয়াৰ ইণ্ডিয়া আন্তৰ্জাতিক আৰু ইণ্ডিয়ান এয়াৰ লাইন্স ঘৰুৱা মানে ডমেষ্টিক চেক্টৰত। ’’\nটাটা এয়াৰ লাইন্স জে আৰ ডি ৰ পৰা লৈ যোৱা হ’ব বুলি তেওঁৰ বৰ বেজাৰ লাগিল। জে আৰ ডি য়ে প্ৰধান মন্ত্ৰী জৱাহৰলাল নেহৰুলৈ লিখিলে যে, “মোৰ এয়াৰ লাইন্স ৰাষ্ট্ৰীয়কৰন কৰাত মই বৰ বেয়া পাইছোঁ আৰু এবাৰো এই বিষয়ে মোৰ লগত আলোচনা নকৰাটোও ভাল কথা হোৱা নাই।” নেহৰুৱে দোষ স্বীকাৰ কৰি ক্ষমা খুজিলে আৰু ক’লে যে, “সঁচা, এইবোৰ কৰাৰ আগতে আপোনাক জনোৱাটো উচিত আছিল, কিন্তু বিমান পৰিবহণ বিভাগত (এভিয়েচন চেক্টৰ)ত বহুতো খেলিমেলি হোৱাতহে আমি এই সিদ্ধান্তত উপনীত হৈছোঁ। ডাঙৰ এয়াৰক্ৰাফ্ট কিনিবলৈ কেৱল চৰকাৰৰ হাততহে ধন আছে যেতিয়া ৰাষ্ট্ৰীয়কৰণ কৰাটো প্ৰয়োজন।” “পিছে মোৰ এটা পৰিকল্পনা আছে ‘’- নেহৰুৱে জে আৰ ডি ক ক’লে যে তেৱেঁই দেখোন বিমান পৰিবহণ বিভাগক পুৰাদমে সহায় কৰিব পাৰে! নেহৰুৱে এইবুলি জে আৰ ডি ক অনুৰোধ কৰিলে – তেওঁ এয়াৰ ইণ্ডিয়া চলাব পাৰে (যিখন টাটা এয়াৰ লাইন্সতকৈ বহু গুণে ডাঙৰ ) আৰু ইণ্ডিয়ান এয়াৰ লাইন্সৰ ডাইৰেক্টৰ পদটোও ল’ব পাৰে।\nজে আৰ ডি য়ে নেহৰুৰ প্ৰস্তাৱ গ্ৰহণ কৰিলে কিন্তু টাটা হেড কোৱাৰ্টাৰৰ সহকৰ্মী সকলে কথাটো ভাল নাপালে এইবাবেই যে, লোকৰ হৈ কাম কৰাতকৈ জে আৰ ডি য়ে নিজা কোম্পানীত অধিক মনোনিবেশ কৰা দৰকাৰ। জে আৰ ডি কিন্তু নিজৰ মতত অটল। তেখেতে নিজৰ দেশৰ হৈ এয়াৰ ইণ্ডিয়া চলাব, লাগিলে এক পইচাও নলয়। জে আৰ ডি ৰ পৰিচালনাত এয়াৰ ইণ্ডিয়াৰ মূল্যাঙ্কন বহু গুণে বাঢ়িল। নেহৰুৱে জানিছিল যে, কোনো ৰাজনীতিকেই বিমান পৰিবহণৰ বিষয়ে বিশেষ একো নাজানে। ইন্দিৰা গান্ধীয়ে কাৰ্যভাৰ গ্ৰহণ কৰাৰ পাছত চৰকাৰ একেবাৰে উদাসীন হৈ পৰিল। ইন্দিৰা গান্ধীয়ে জে আৰ ডি ক বহু আগৰে পৰাই জানিছিল। শুনিবলৈ পোৱা মতে নেহৰুৱে বিদেশী বস্তুবোৰৰ আমদানি বন্ধ কৰাৰ হেতুকে ইন্দিৰা গান্ধীয়ে বৰ অসন্তোষ কৰিছিল কিয়নো তেওঁ বিদেশী প্ৰসাধন খুবেই ভাল পাইছিল। নেহৰুৱে তেতিয়া জে আৰ ডি ক কিবা এটা উপায় উলিয়াবলৈ ক’লে আৰু ইন্দিৰা গান্ধীৰ অনুৰোধত জে আৰ ডি য়ে টাটা অইল মিলচৰ বেনাৰত লেকমি (Lakme)ৰ জন্ম দিলে। এইটো এনে এক সিদ্ধান্ত আছিল যে আজিৰ দিনত সেয়া কোনেও ভাবিবই নোৱাৰে কাৰণ কোনো চৰকাৰে জানো ইমান পাকৈত উদ্যোগপতিক দেশীয় কোম্পানী এটা চলাবলৈ দিব? আৰু আমি কল্পনা কৰিব পাৰিমনে বাৰু যে এজন সফল উদ্যোপতিয়ে নিজৰ ঠন ধৰি উঠা ব্যৱসায় এৰি, কেৱল দেশৰ স্বাৰ্থতে ৰাজহুৱা খণ্ডৰ কোম্পানীত যোগ দিব পাৰে? প্ৰকৃততে কিন্তু সেয়াই হৈছিল। জে আৰ ডিৰ তত্ত্বাৱধানত এয়াৰ ইণ্ডিয়া বিশ্বৰ সবাতোকৈ উত্তম এয়াৰলাইন্স বুলি জনাজাত হৈছিল। আমি এতিয়া সিঙ্গাপুৰ এয়াৰলাইন্সক প্ৰশংসা কৰোঁ কিন্তু বহুতেই হয়তো নাজানে যে, এই এয়াৰলাইনে আৰম্ভণিতে এয়াৰ ইণ্ডিয়াৰ পৰাই সকলো শিকি সিঙ্গাপুৰ এয়াৰলাইন্স জাকত জিলিকি উঠিছিল। আনকি, ক্যাথায় পেচিফিক (Cathay Pacific) আৰু থাই এয়াৰৱেস(Thai Airways)য়েও এয়াৰ ইণ্ডিয়াৰ ইন-ফ্লাইট-চাৰভিস (In-flight service)ৰ তলানলা শিকি লৈছিল।\nজে আৰ ডি ৰ তত্ত্বাৱধানত চলি থকা এয়াৰ ইণ্ডিয়া ৰ এনেকুৱা সুনাম আছিল যে ১৯৬০ আৰু ১৯৭০ দশকত বহুতো ব্ৰিটিছ আৰু আমেৰিকান লোকেও লণ্ডন নিউয়ৰ্ক লৈ যোৱাৰ পথত এয়াৰ ইণ্ডিয়াহে বিচাৰিছিল। ইয়াৰ গুৰিতে আছিল জে আৰ ডি, কিয়নো তেখতে নিজেই সকলোবোৰতে চকু দিছিল। সুন্দৰ সুস্বাদু ‘মেনু ‘, উত্তম ৱাইনৰ পৰা বিমান চালক আৰু পৰিচৰ্যাকাৰীৰ ( Air Hostess)ৰ ইউনিফৰ্মলৈকে! তাতোকৈ ডাঙৰ কথা – তেখেতে আকাশী জাহাজৰ বিষয়ে সকলো জানিছিল।\n১৯৬০ চনত এয়াৰ ইণ্ডিয়াই প্ৰথমখন জেট্ উলিয়াইছিল আৰু প্ৰথম ব’ইং ৭৪৭(Boeing 747) অথবা জাম্বো জেট্ (Jumbo Jet)ৰ প্ৰচলন কৰিবলৈ সক্ষম হৈছিল। জে আৰ ডি য়ে উৰা জাহাজ প্ৰায়েই নিজে চলাইছিল কিন্তু তেখেতৰ আন পাইলতৰ মাজত পাৰ্থক্য এয়েই আছিল যে, তেখেতে ককপিতৰ পৰা ওলাই আহি যাত্ৰী সকলৰ কিবা অসুবিধা হৈছে নেকি জানিবলৈ নিজেই কথা বতৰা পাতিছিল। যদিহে এখনো প্লেট বা\nনেপকিন অলপো ময়লা যেন দেখে, ততালিকে সেইবোৰ আঁতৰাই বেলেগ দিবলৈ তেখেতে কেবিন ক্ৰু (cabin crew)ক নিৰ্দেশ দিছিল। আহাৰৰ ক্ষেত্ৰতো একেই – অতি ঠাণ্ডা বা অতি গৰম আহাৰ পৰিবেশন কৰিবলৈ মানা কৰিছিল।\nএয়াৰ ইণ্ডিয়াৰ সোণালী দিনবোৰৰ অন্ত পৰিছিল দুটা প্ৰধান কাৰণত – প্ৰথমটো হ’ল, ১৯৭০ চনত গ্যাল্ফ (Gulf)লৈ যোৱা মজদুৰ সকলৰ সঘন অহা যোৱা, মধ্য এচিয়াত চাকৰি কৰিবলৈ যোৱা কেৰেলা আৰু গোৱাৰ লোক সকলৰ বাবেই এয়াৰ ইণ্ডিয়াৰ যাত্ৰীৰ নমুনা বেলেগ হৈ পৰিল আৰু এয়াৰ ইণ্ডিয়াই উপলব্ধি কৰিলে যে, বোম্বাইৰ পৰা লণ্ডনলৈ বা দিল্লীৰ পৰা টকিয়লৈ যোৱা যাত্ৰীতকৈ মধ্য এছিয়াৰ যাত্ৰীৰ পৰা অধিক আয় হ’বলৈ ধৰিছে। জে আৰ ডি য়ে জানিছিল যে, এয়াৰ ইণ্ডিয়াত দুই ধৰণৰ যাত্ৰীৰ সমাগম হ’বলৈ ধৰিছে– উপসাগৰীয় ভ্ৰমণকাৰী (Gulf traveller) আৰু ভূপৰ্যটক (Globetrotter)। কিন্তু এই শ্ৰেণীবিভাজনৰ সময়ত জে আৰ ডি বেছি দিন উপস্থিত থাকিব নোৱাৰিলে কিয়নো ১৯৭৭ চন ত তেতিয়াৰ প্ৰধান মন্ত্ৰী মুৰাৰজী দেশায়ে হঠাতে জে আৰ ডি ক আঁতৰাই পঠালে। আৰু তেতিয়াৰ পৰাই আৰম্ভ হ’ল – পতনৰ জখলা, এয়াৰ ইণ্ডিয়া কেৱল ৰাজহুৱা খণ্ডৰ উদ্যোগ হৈ পৰিল। ইন্দিৰা গান্ধী ১৯৮০ চনত ক্ষমতালৈ আহোঁতে পাৰিলেহেঁতেন সকলো ঠিক কৰিবলৈ কিন্তু তেওঁ তাকেই নকৰিলে। তেওঁৰ প্ৰধান সচিব আৰ ধৱনে বেংকাৰ এজনক হে নিযুক্তি দিলে, যিজনৰ এয়াৰ ইণ্ডিয়া চলাবলৈ বিমান পৰিবহণৰ বিষয়ে একোৱেই জ্ঞান নাছিল। সেইদৰেই এয়াৰ ইণ্ডিয়াক কংট্ৰল কৰিবলৈ ৰাজনৈতিক নেতা আৰু বাবুসকল উঠি পৰি লাগিছিল।\nজে আৰ ডি আজি নাই কিন্তু টাটা পুনৰ বিমান পৰিবহণ উদ্যোগলৈ ৱিস্তাৰা এয়াৰলাইন্স (Vistara airlines)লৈ উভতি আহিল, যদিও ই সিঙ্গাপুৰ এয়াৰলাইন্স (Singapore airlines)ৰ লগত টাই আপ কৰি চলাবলৈ ধৰিলে। যদিও আগৰ দৰে গ্লেমাৰ এই এয়াৰলাইন্স ৰ নাই, তথাপি ৱিস্তাৰাৰ আন এক সুন্দৰ পদক্ষেপ হৈছে ৰেট্ৰোজেট (Retrojet); এইখন সদায় নচলে কিন্তু যেতিয়া উৰিবলৈ ধৰে, ই হৈ পৰে আটক সুন্দৰ। কেবিন ক্ৰু (Cabin crew)ৰ ইউনিফৰ্ম সেই অতীতৰ টাটা এয়াৰলাইন্সৰ দৰে আৰু তেওঁলোকে সকলো যাত্ৰীৰেই বৰ সাৱধানে তদাৰক কৰে যাতে কোনোৱেই কোনো ধৰণৰ অসুবিধা নাপায়। তদুপৰি খোৱাৰ তালিকা এনেকুৱা যে – ভাব হব, উৰাজাহাজত নহয়, জে আৰ ডি ৰ দিনৰ তাজমহল হোটেলৰ ৰেষ্টুৰেণ্ট হে!\nজে আৰ ডি ৰ দিন আৰু আজিৰ দিনৰ আকাশ পাতাল পাৰ্থক্য, য’ত আজি লেতেৰা ৰাজনীতি য়ে সকলো নষ্ট কৰি পেলাইছে। জে আৰ ডি থকা হ’লে আজি ভাৰতীয় বিমান বিশ্বৰ ভিতৰতে জাকত জিলিকা হ’ল হেঁতেন! সেয়েহে সকলোৱে অতীৱ আশা আৰু হেঁপাহেৰে নতৰাজন চন্দ্ৰশেখৰৰ আহ্বানক আদৰণি জনাইছে।


নৈতিকতাৰ অভাৱত আজিৰ সমাজ ব্যৱস্থা-মায়াশ্ৰী ঠাকুৰ\nদেশ তথা ৰাজ্যত চলি থকা কিছু অমানৱীয় কাম কিছুমানে আমাক ভাবিবলৈ বাধ্য কৰিছে যে-আমাৰ সমাজত নৈতিকতাৰ অভাৱ ঘটিছে নেকি?। মানুহৰ মাজত সজাগতা নাইকিয়া হৈছে নেকি?\nসেইদিনা চিকিৎসক ডা: সেউজ কুমাৰ সেনাপতিক নিৰ্মম ভাৱে প্ৰহাৰ কৰাটো আমাৰ সহ্য হোৱা নাই। অকল সেউজ ডাঙৰীয়াৰ লগতেই নহয় পূৰ্বেও এনে ঘটনা সংঘটিত হোৱা পৰিলক্ষিত হৈছে। কিয় বাৰে বাৰে চিকিৎসকৰ ওপৰত এনে আক্ৰমণৰ লক্ষ্য কৰি লয়? চিকিৎসক সকলেই আমাৰ জীৱনদাতা। এজন চিকিৎসক হ'বলৈ ইমান সহজ নহয়, বহুত কষ্ট কৰিব লগা হয়। তেওঁ হে জানে কষ্ট ৰোগী এজনক চিকিৎসা প্ৰদান কৰাটো। এজন চিকিৎসকে এজন ৰোগীক যিখিনি পৰামৰ্শ দিব পাৰে, তেনে পৰামৰ্শ আমি সাধাৰণ মানুহ এজনে দিব পাৰিম নে? নোৱাৰো, কাৰণ আমাৰ সেই ক্ষেত্ৰত শিক্ষা নাই। এজন চিকিৎসকক প্ৰহাৰ কৰা মানে ---- তেওঁৰ শিক্ষাক অপমান কৰা। ই অতি লজ্জাজনক।\nচিকিৎসক জনৰ ওপৰত এই ঘটনা সংঘটিত হৈছিল হোজাইৰ এখন গাঁৱত। প্ৰতিবাৰেই এনে ভিতৰুৱা অঞ্চল বিলাকতেই এনে ঘটনা সংঘটিত হয় কিয়? চাহ বাগিচাৰ চিকিৎসক সকলৰ ক্ষেত্ৰতটো এনে ঘটনা সংঘটিত হৈছে। আমাৰ মনত এনে কিছুমান প্ৰশ্ন উদয় হয় যে ----- অসমৰ ভিতৰুৱা অঞ্চল বিলাকত শিক্ষাৰ অভাৱ নে , নে মানুহ বিলাক সচেতন নহয়? কিয় এনেবিলাক মানসিকতাই তেওঁলোকৰ মনটো লেতেৰা কৰি ৰাখিছে?\nআমাৰ অসমৰ মুখ্যমন্ত্ৰী জন, অসমৰ জনপ্ৰতিনিধি সকল তেওঁলোকে কেনেধৰণৰ পদক্ষেপ লয়, চিকিৎসক সকলক নিৰ্দেশ দিয়া ক্ষেত্ৰত, কেনেধৰণৰ আচৰণ কৰে, এইবোৰৰ প্ৰতিও অসমৰ জনগণে কাণ দিব লাগিব, কাৰণ --- অসমত এনে বহুত জনসাধাৰণ আছে যিসকলে আমাৰ মুখ্যমন্ত্ৰী জনক, জনপ্ৰতিনিধি সকলক অনুসৰণ কৰে, কাৰণ তেওঁলোকৰ প্ৰতি বিশ্বাস আছে।\nসৌ সিদিনা আমাৰ স্বাস্থ্যমন্ত্ৰী কেশৱ মহন্ত ডাঙৰীয়াই চিকিৎসালয়ৰ কাম - কাজ পৰিদৰ্শন কৰিবলৈ যাওঁতে এজন চিকিৎসকক ধমক দিয়া আমাৰ দৃষ্টিগোচৰ হৈছে। যদি আমাৰ মন্ত্ৰী সকলেই এনে আচৰণ কৰে তেনেহ'লে বাকী সকলনো কিয় পিছপৰি থাকিব, তাৰ সুযোগহে গ্ৰহণ কৰিব। গতিকে সাৱধান হ'ব লাগে। চৰকাৰে কঠোৰ পদক্ষেপ লওক তাত আমাৰ ক'ব লগা একো নাই কিন্তু তেনে পদক্ষেপে যাতে আন সকলৰ ওপৰত নেতিবাচক প্ৰভাৱ নেপেলাই সেইটোও মন কৰিব লাগিব।\nআকৌ, সমাজত এনে কিছুমান ব্যক্তি আছে যিসকলৰ মাজত সজাগতাৰ অভাৱ। বাস্তৱক স্বীকাৰ কৰিব পৰা যিখিনি শিক্ষা হয়তো তেওঁলোকৰ নাই। এজন বিষয়াই হওঁক বা সমাজৰ সাধাৰণ নাগৰিকেই হওঁক তেওঁলোকক কেনে আচৰণ কৰিব লাগে, কেনেকৈ সন্মান জনাব লাগে সেইবিলাকৰ হয়তো অভাৱ। আনহাতে, এজন ব্যক্তিক প্ৰহাৰ কৰাটো ইমান সহজ কথা নহয়। কেনেকৈ ইমান সাহস কৰে, মনত ভয় শঙ্কা নোহোৱা হ'ল, কেৱল আইন হাতত তুলি ল'বলৈ শিকিলে। এজন চিকিৎসকে হাজাৰ হাজাৰ ৰোগীক চিকিৎসা প্ৰদান কৰে, তাৰ মানে এইটো নহয় তেওঁ সকলোকে বচাব পাৰিব, সেয়া ভগৱানৰ কৃপা। জানি বুজি কোনো চিকিৎসকে এজন মানুহক মৃত্যুৰ মুখলৈ ঠেলি নিদিয়ে। গতিকে এনেবিলাক মানসিকতা এৰাই চলক আৰু যিসকলৰ মাজত এনে মানসিকতা বিৰাজমান তেওঁলোকৰ চিন্তাধাৰা সলনি কৰক নতুবা কোনো অভিজ্ঞ লোকে জ্ঞানী সচেতন লোকে তেওঁলোকৰ মাজত সজাগতাৰ সৃষ্টি কৰক। তেতিয়া হে সমাজত চলি থকা এনেবিলাক ঘটনাৰ ওৰ পৰিব।\nTags: প্ৰবন্ধ মায়াশ্ৰী ঠাকুৰ


যোৰহাট জিলাৰ ইতিহাস - অসমীয়া ৱিকিপিডিয়া\nআহোম ৰজাসকলৰ শাসন কালত যোৰহাট জিলাখন পোহৰলৈ আহিছিল। আহোম ৰজা গদাধৰ সিংহই বৈষ্ণৱ মহন্ত সকলক নিৰ্যাতন কৰি এতিয়াৰ যোৰহাটৰ ভিতৰতে ৰাখিছিল। যোৰহাট নামটো গৌৰীনাথ সিংহৰ দিনতহে প্ৰখ্যাত হয়। পুৰণি কালত ৰাজনৈতিকভাৱে গুৰুত্বপূৰ্ণ নহ’লেও বাণিজ্যিক নহ’লেও এই ঠাইৰ এটা বিশেষত্ব আছিল। সেই ঠাইত এই ঠাই বেহা-বেপাৰৰ কেন্দ্ৰ বুলি পৰিচিত আছিল। ইয়াত চকীৰ হাট আৰু মাছৰ হাট নামৰ দুখন হাট ওচৰা-ওচৰিকৈ আছিল। যোৰ পাতি থকা বা সমান্তৰালকৈ থকা এই দুখন হাটৰ পৰাই যোৰহাট নাম জ্বলি উঠিল।\n3.1 আহোমৰ ৰাজধানী আৰু ন-নগৰ স্থাপন\n3.2 মানৰ যোৰহাট আক্ৰমণ\n3.3 পূৰ্ণানন্দ বুঢ়াগোহাঁইৰ দিনত যোৰহাট\n3.4 মানৰ দিনৰ অৱসান\n4.1 ইংৰাজ শাসনৰ অধীনত যোৰহাট\n4.2 সাতৱন ছালৰ বিদ্ৰোহ\n4.3 যোৰহাট মহকুমা গঠন\n4.4 গণ আন্দোলন\n4.5 ভাৰত ত্যাগ আন্দোলন\n4.6 যুদ্ধকালীন যোৰহাট\n5 উত্তৰ ঔপনিবেশিক\n6.1 পৌৰ প্ৰশাসন\n8 প্ৰাকৃতিক দুৰ্যোগ\n9.1 ৰেল প্ৰৱৰ্তন\n9.2 নিমাতি ঘাট নিৰ্মাণ\n9.3 বিমান অৱতৰণ\nঅতি পুৰণি কালত যোৰহাট নগৰ আৰু ইয়াৰ উপকণ্ঠ অঞ্চলৰ কোনো লিখিত বিৱৰণ পাবলৈ নাই। গুণাভিৰাম বৰুৱাই প্ৰবাদৰ ওপৰত নিৰ্ভৰ কৰি লিখিছে যে মহাভাৰতৰ যুগত প্ৰসিদ্ধ বীৰ জৰাসন্ধই ক্ষুদ্ৰ দেশ জয় কৰি এতিয়াৰ যোৰহাটতে সেই ৰজাসকলক বন্দী কৰি ৰাখিছিল। কিন্তু এই কথা সঁচা বুলিও কোৱা কঠিন। কিয়নো, প্ৰাচীন যুগত প্ৰাগজ্যোতিষ এখন স্বাধীন ৰাজ্য আছিল। এতিয়াৰ যোৰহাটত প্ৰাচীন কালৰ কোনো চিহ্নই পোৱা নাযায়।\nআহোম ৰজাসকলৰ শাসন কালত এই ঠাইখন পোহৰলৈ আহিছিল। গদাধৰ সিংহই বৈষ্ণৱ মহন্তসকলক নিৰ্যাতন কৰি এতিয়াৰ যোৰহাটৰ ভিতৰত ৰাখিছিল। তেতিয়া যোৰহাট নাম নাছিল। মহন্তসকলক নিৰ্যাতন দিয়াৰ সময়ত ‘চেউনি বচা’ বা ‘টোকোলাইবচা’ বুলিহে জনা গৈছিল। টোকোলাইবচা প্ৰায় হাবি-জংগল, খাল-ডোং আদিৰে পৰিপূৰ্ণ আছিল। ৰাজনৈতিক দোষীবিলাককো টোকোলাইৰ গভীৰ অৰণ্যত মেলি দিয়া হৈছিল। গদাধৰ সিংহই উত্তৰ কুলৰ বহুতো বেবেজীয়া মানুহ আনি টোকোলাইতে পাতিছিল। মণিৰাম দেৱানে টোকোলাই জৰা-ব্যাধিৰ ঠাই বুলি তেওঁৰ অপ্ৰকাশিত বুৰঞ্জীত লিখি থৈ গৈছিল। কোনো কোনো বৈষ্ণৱ গুৰুৰ চৰিত পুথিতো গদাধৰ সিংহৰ নিৰ্যাতন প্ৰসংগত টোকোলাইৰ নাম পোৱা যায়। ৰুদ্ৰ সিংহৰ দিনৰ পৰাহে টোকোলাইবচা আৰু চেউনি বচা সত্ৰ সভা আৰু ব্ৰাহ্মণ-মহন্তৰ সমাগম বাঢ়িবলৈ ধৰিছিল।\nআহোমৰ ৰাজধানী আৰু ন-নগৰ স্থাপনসম্পাদনা কৰক\nমোৱামৰীয়াৰ উপদ্ৰৱত আহোমৰ ৰাজধানী ৰংপুৰ নগৰ চাৰখাৰ হ’ল। তাত সঘনে মোৱামৰীয়া সকলে অশান্তি কৰি থকাত বুঢ়াগোহাঁই ডাঙৰীয়াই ১৭১৬ শকৰ শাওণ মাহত (১৭৯৪ চনৰ জুলাই-আগষ্ট মাহত) যোৰহাটলৈ ৰাজধানী তুলি আনিলে। দিচৈ কোঠত নকৈ বাহৰ সাজি ৰজাদেৱক থাকিবলৈ দিয়া হৈছিল। বুঢ়াগোহাঁয়ে অন্যান্য পাত্ৰ-মন্ত্ৰীৰে আলচ কৰি যোৰহাটত এখন নতুন নগৰ সাজি উলিয়াবলৈ ঠিক কৰিলে। তেওঁ যোৰহাটৰ বচা পথাৰত মানুহ লগাই বৰঘৰ, হোলোং ঘৰ আৰু অন্যান্য ঘৰ সাজি উলিয়াইছিল। এই নগৰখনক ‘ন-নগৰ’ নামেৰে নামকৰণ কৰা হৈছিল। এই নতুন নগৰৰ চাৰিওফালে গড় দি মেৰাই থোৱা হৈছিল। এই নগৰত নকৈ সাজি উলিওৱা ঘৰ-বাৰীক ‘ন-বাহৰ’ বা নতুন যোৰহাট বুলি কোৱা হৈছিল। কমলেশ্বৰ সিংহৰ দিনত যোৰহাটৰ ভিতৰে বাহিৰে ন-আলি, কমাৰবন্ধা আলি, ম’হবন্ধা আলি, চুচন্দে বন্ধা আলি আদি বন্ধোৱা হৈছিল। গৌৰীনাথ সিংহৰ পৰ্বতীয়া কুঁৱৰীয়ে চেউনী আলিৰ কাষত কুঁৱৰী পুখুৰী নাম দি পুখুৰী এটা খন্দাইছিল। এই জনা ৰজাৰ দিনত, আলি পদূলি আৰু পুখুৰী আদিৰে যোৰহাটৰ ন-নগৰখন শুৱনি কৰি তোলে।\nমানৰ যোৰহাট আক্ৰমণসম্পাদনা কৰক\nবদন চন্দ্ৰ গুৱাহাটীলৈ বৰফুকন হৈ গৈছিল। তাত তেওঁ কামৰূপীয়া প্ৰজাৰ ওপৰত নানা অত্যাচাৰ চলাইছিল। সেয়ে, বদন চন্দ্ৰক ধৰিবলৈ মহেশ্বৰ পৰ্বতীয়া ফুকনক গুৱাহাটীলৈ পঠোৱা হ’ল। জীয়েকৰ পৰা এই খবৰ পাই বদন চন্দ্ৰ ইংৰাজ ৰাজ্যলৈ পলাই গ’ল। কলিকতাত তেওঁ গৱৰ্ণৰ জেনেৰেলক দেখা কৰি পূৰ্ণানন্দৰ বিৰুদ্ধে ৰণ কৰিবলৈ সাহায্য বিচাৰিলে। তাত বিফল হৈ ব্ৰহ্মদেশৰ এজেণ্টৰ সহায়ত সেই দেশ পাইগৈ। ব্ৰহ্মদেশৰ ৰজাক বুঢ়াগোহাঁয়ে নিজে ৰজা হোৱা বুলি কৈ যুঁজ কৰিবলৈ সহায় বিচাৰিলে। ব্ৰহ্মদেশৰ ৰজাই বদনচন্দ্ৰৰ লগত আঠ হাজাৰ সেনা পঠিয়াই দিয়ে। ১৮১৬ চনত মান সেনা লৈ বদন চন্দ্ৰ অসমত প্ৰৱেশ কৰে। বুঢ়াগোহাঁয়ে এই বাতৰি পাই এফৌজ সেনা যুদ্ধলৈ পঠিয়াই দিয়ে। ঘিলাধাৰীত মান আৰু অসমীয়া সেনাৰ যুদ্ধ হয়। যুদ্ধত জয়ী হৈ মান সেনা যোৰহাটৰ দিশে আগবাঢ়ি যায়। এই সময়তে হঠাৎ পূৰ্ণানন্দ বুঢ়াগোহাঁইৰ মৃত্যু হয়। কোনো কোনোৰ মতে তেওঁ আত্মহত্যা কৰিছিল। বদন চন্দ্ৰই মানসেনা লগত লৈ হেলাৰঙে যোৰহাটত প্ৰৱেশ কৰে। ৰজাদেৱে বৰফুকনক ‘মন্ত্ৰী ফুকন’ বুলি নতুন বাব এটা দিলে। কিছুদিনৰ পাছত নিজৰ স্থিতি নিৰাপদ যেন অনুভৱ কৰি বৰফুকনে মান সকলক বঁটা পুৰস্কাৰ দি ১৮১৭ চনত ঘূৰাই পঠালে।\nচন্দ্ৰকান্ত সিংহক ৰজা ভাঙি পুৰন্দৰ সিংহক ৰজা পতাৰ বাতৰি বৰফুকনৰ পক্ষৰ মানুহে গৈ ব্ৰহ্মৰাজ সভাত জনালেগৈ। ব্ৰহ্ম ৰজাই বদন চন্দ্ৰ হত্যাকাণ্ড আৰু চন্দ্ৰকান্ত সিংহক তৰাতলিলৈ খেদোৱাৰ প্ৰতিশোধ ল’বলৈ দ্বিতীয়বাৰৰ কাৰণে আলোমিঙ্গি বৰগোহাঁইক সেনাপাতি পাতি অসমলৈ পঠিয়াই। আহোম সৈন্য আৰু মানসেনাৰ মাজত নাজিৰাৰ ওচৰত যুদ্ধ হ’ল। মানৰ হাতত আহোম সৈন্য ছেদেলি-ভেদেলি হয়। আলোমিঙ্গি আহি যোৰহাট অধিকাৰ কৰে। মানে তৰাতলিৰ পৰা চন্দ্ৰকান্ত সিংহক আনি পুনৰ ৰাজ আসনত বহুৱালে।\nপূৰ্ণানন্দ বুঢ়াগোহাঁইৰ দিনত যোৰহাটসম্পাদনা কৰক\nমন্ত্ৰী পূৰ্ণানন্দ বুঢ়াগোহাঁইয়ে যোৰহাটত কোঠদিয়া দিন ধৰি যোৰহাট নগৰ আৰু উপকণ্ঠ অঞ্চলৰ উন্নয়নৰ প্ৰতি চকু দিছিল। তেওঁৰ ইচ্ছাতেই যোৰহাট নগৰত পণ্ডিত আৰু ব্ৰাহ্মণ লোকক দূৰ-দূৰণিৰ পৰা আনি পতা হৈছিল। পুৰণি আৰু যোৰহাট দুয়ো ঠাইতে শিক্ষাৰ কাৰণে সংস্কৃত টোল আৰম্ভ কৰা হৈছিল। পণ্ডিতৰো সভা বহুওৱা হৈছিল। এওঁৰ উৎসাহতে তৰাজানত বৰগোহাঁই দেৱে বুঢ়াগোহাঁই পুখুৰী, চোলাধৰা ফুকনে চোলাধৰা পুখুৰী, কেন্দুগুৰীত গৌৰীনাথ সিংহৰ কুঁৱৰীয়ে কুঁৱৰী পুখুৰী, যোৰহাটৰ ন-বাহৰত চন্দ্ৰকান্ত সিংহৰ মাতৃয়ে বিষ্ণু সাগৰ পুখুৰী খনাইছিল। বুঢ়াগোহাঁয়ে নিজেও লাক্‌চি মুংমুত বা ১৭৩৪-৩৫ শকত হাতীগড়ত পুখুৰী খনাই দেৱালয় প্ৰতিষ্ঠা কৰিছিল।\nমানৰ দিনৰ অৱসানসম্পাদনা কৰক\nমানে ইংৰাজৰ ৰাজ্য আক্ৰমণ কৰি নিজৰ বিপদ নিজেই মাতি লৈছিল। গৱৰ্ণৰ জেনেৰেল ল’ৰ্ড আৰ্মহাষ্টে ১৮২৪ চনত মানৰ বিৰুদ্ধে যুদ্ধ ঘোষণা কৰিছিল। ডেভিড্ স্কট চাহাবে জয়ন্তাৰ ফালৰ পৰা আৰু মেক্‌মেৰিণ চাহাবে গোৱালপাৰাৰ ফালৰ পৰা মানক বেৰি ধৰিছিলগৈ। ৰিচাৰ্ডৰ লগত যুদ্ধ কৰি মান সৈন্য হাৰে। মান সৈন্য কলিয়াবৰৰ পৰা পলাই আহি যোৰহাট পায়হি। ইংৰাজ সেনা ১৮২৪ চনৰ ১৭ জানুৱাৰীত যোৰহাটৰ ম’হগড়ত নাহি যোৰহাটত প্ৰৱেশ কৰিছিল। ইংৰাজ আহি পোৱাৰ আগে আগে মানহঁতে যোৰহাটৰৰ কোঠ আৰু ঘৰবাৰীত অগ্নি সংযোগ কৰি গৌৰীসাগৰৰ ফালে আগবাঢ়ি গৈছিল। মানৰ উপদ্ৰৱত যোৰহাট নগৰ আৰু উপকণ্ঠৰ মানুহ যেনি-তেনি আঁতৰি গৈছিল। বহু লোকে মান যোৱাৰ পাছতো নিজৰ মাটি-বাৰী হেৰুৱাব লগা হৈছিল। সেই ঠাইসমূহত আন ঠাইৰ পৰা অহা মানুহ বহিছিলহি। ১৮২৬ চনৰ ২৪ ফেব্ৰুৱাৰীত মানহঁতে সম্পূৰ্ণ হাৰি ইংৰাজৰ লগত সন্ধি কৰিবলৈ বাধ্য হৈছিল। সন্ধিৰ পাছত গোটেই অসমখনেই ইংৰাজৰ হাতলৈ গুচি গৈছিল।\nইয়াণ্ডাবু সন্ধিৰ ফলত গোটেই অসম ইংৰাজে দখল কৰিছিল। লগে লগে প্ৰায় ছশ বছৰীয়া আহোম ৰাজত্বৰ ৰঙাবেলি ডুব গৈছিল। আন আন ঠাইৰ দৰে যোৰহাটখনো ইংৰাজৰ অধীনলৈ যায়।\nইংৰাজ শাসনৰ অধীনত যোৰহাটসম্পাদনা কৰক\nইংৰাজে যোৰহাট অধিকাৰ কৰাৰ সময়ত, যোৰহাটৰ অৱস্থা বৰ শোচনীয় আছিল। নগৰত মানুহৰ সংখ্যা কমি গৈছিল। আলি-পদূলি ছিগি গৈছিল। মানৰ উপদ্ৰৱত সৰুচৰাই, হোলোঙাপাৰা আদি হাবিত থাকি কচু-ঢেকীয়া খাই বহুতো লোকে আত্মৰক্ষা কৰি আছিল। বহু মানুহক মান আৰু চিংফৌবিলাকে বন্দী কৰি লগত লৈ গৈছিল। কেপ্টেইন নিউভিল চাহাবে তেওঁলোকৰ পৰা প্ৰায় ৩০ হাজাৰ বন্দী মুকলি কৰি আনিছিল। নিউভিল চাহাবেই যোৰহাটলৈ সদৰ আনি অফিচ পাতিছিল।\nসাতৱন ছালৰ বিদ্ৰোহসম্পাদনা কৰক\nভাৰতৰ ইতিহাস প্ৰসিদ্ধ ১৮৫৭ চনৰ স্বাধীনতা সংগ্ৰামত যোৰহাট বা ইয়াৰ দাঁতি কাষৰীয়া অঞ্চলৰ সাধাৰাণ ৰাইজ লিপ্ত হোৱা নাছিল। অসমত এই বিদ্ৰোহৰ জোকাৰ সৰু-সুৰা ভূমিকম্পৰ দৰেই অনুভূত হৈছিল। ১৮৩৮ চনত কৰতলীয়া ৰজা পুৰন্দৰ সিংহৰ হাতৰ পৰা ইংৰাজে দেশ কাঢ়ি লোৱাত সামন্তসকলৰ মাজত ইংৰাজ বিদ্বেষ দেখা দিছিল। ৰাজ পৰিয়ালৰ লগত জড়িত কাকতি, কটকী, বাইলুং, সভাপণ্ডিত আদি বিষয়া কৰ্মহীন হোৱাত তেওঁলোকো ইংৰাজৰ প্ৰতি খড়্গহস্ত হৈ পৰিছিল। ১৮৫৩ চনত কলিকতাৰ পৰা অহা মফ্‌ট মিল্‌চ চাহাবক আৰ্জ্জি দুখন দি মণিৰামে অসমত পুনৰ আওম ৰাজত্ব প্ৰতিষ্ঠাৰ কাৰণে ওকালতি কৰিছিল।১৮৪৭ চনত কলিকতালৈ গৈয়ো দুৱলীয়া লাটৰ ওচৰত কন্দৰ্পেশ্বৰক ৰাজ্য দিবলৈ আহ্বান জনাইছিল। কিন্তু, দুয়োবাৰে তেওঁৰ প্ৰচেষ্টা বিফলে যায়। তেওঁ কন্দৰ্পেশ্বৰ সিংহ আৰু ৰামেশ্বৰ গাভৰু মেলীয়াৰ পুতেক মহেশ চন্দ্ৰ (পিয়ালী বৰুৱা) লগত গোপনে যোগাযোগ কৰিছিল। সকলোৱে লগলাগি ইংৰাজক অসমৰ পৰা খেদাৰ পৰিকল্পনা হাতত লৈছিল। দুৰ্ভাগ্যবশঃত অসমত বিদ্ৰোহ বিস্ফোৰণ হোৱাৰ আগতেই তাক ইংৰাজে নিয়ন্ত্ৰণ কৰিছিল। ইংৰাজে মণিৰামক কলিকতাত গ্ৰেপ্তাৰ কৰি যোৰহাটলৈ আনিছিল। পিয়ালীকো চোলাধৰাত পিতৃগৃহৰ পৰা গ্ৰেপ্তাৰ কৰা হৈছিল। বিচাৰত ১৮৫৮ চনৰ ১৩ ফেব্ৰুৱাৰীৰ দিনা ফাঁচীৰ হুকুম দিয়া হৈছিল। অৱশেষত, সেই বছৰৰে ২৬ ফেব্ৰুৱাৰীৰ দিনা শুকুৰবাৰে দিনৰ ১০ বজাৰ সময়ত দুয়োকে বৰ্তমানৰ যোৰহাটৰ থানা ৰোডত ফাঁচি দিছিল।\nযোৰহাট মহকুমা গঠনসম্পাদনা কৰক\n১৮৫৭ চনৰ বিদ্ৰোহৰ পাছত যোৰহাটৰ শাসনৰ প্ৰতি চকু দিবলৈ চৰকাৰে যোৰহাটক এটা সুকীয়া মহকুমা ঘোষণা কৰাৰ কথা চিন্তা কৰে। ১৮৬৫ চনত কেপ্টেইন হাৰবাৰ্ট ক্ৰোনচ্ চাহাব শিৱসাগৰ জিলাৰ অধিপতি হৈছিল। এওঁ বদলি হৈ গলত ক্লাৰ্ক চাহাব জিলাধিপতি হ’ল। এওঁৰ দিনতে ১৮৬৯ চনৰ ১৫ ডিচেম্বৰত যোৰহাটত মহকুমা চৰকাৰী ভাৱে ঘোষণা কৰা হ’ল।\nগণ আন্দোলনসম্পাদনা কৰক\n১৯২০ চনৰ পৰা অসমত মহাত্মা গান্ধীৰ প্ৰভাৱ পৰিবলৈ আৰম্ভ কৰিছিল। ১৯২৯ চনৰ ২১ অক্টোবৰত কংগ্ৰেছৰ অসহযোগ কাৰ্যসন্থাৰ বিষয়ে আলোচনা কৰিবলৈ ‘আসাম এছোচিয়েচন’ৰ এখন বিশেষ সভা আহ্বান কৰা হৈছিল। ফাইজনুৰ আলিয়ে এই সভাৰ সভাপতিত্ব কৰিছিল। সেই সভাত ঘাইকৈ ৰাগীয়াল বস্তু বৰ্জ্জন, খদ্দৰ প্ৰচলন, আগন্তুক নিৰ্বাচন বৰ্জ্জন আদি আৰম্ভ হৈছিল। অতি কম সময়ৰ ভিতৰতে যোৰহাটৰ গাঁও আৰু উপকণ্ঠ অঞ্চলতো অসহযোগ আন্দোলনৰ শিখা বনজুইৰ দৰে বিয়পিয়লৈ ধৰিছিল। জিলা প্ৰশাসনে এই আন্দোলন কঠোৰ হাতেৰে দমন কৰিছিল। উপায়ুক্ত ফ্ৰিল চাহাবে নিজে চৰকাৰী হাইস্কুলত সোমাই ধৰ্মঘট কৰা ল’ৰাবিলাকক স্বহস্তে বেতাইছিল। এই ঘটনাই গোটেই বগৰতে আলোড়নৰ সৃষ্টি কৰিছিল। সকলো ল’ৰা স্কুলৰ পৰা ওলাই গৈছিল। ঠায়ে ঠায়ে প্ৰতিবাদী সভা অনুষ্ঠিত হৈছিল। যোৰহাটত কংগ্ৰেছীসকলে কাউন্সিলৰ কাৰণে নিৰ্বাচন বৰ্জন কৰিছিল। সমগ্ৰ যোৰহাটতে ১০-১২টা কংগ্ৰেছ কমিটী স্থাপন কৰা হৈছিল। ১৯২১ চনৰ আগষ্ট মাহৰ কুৰি তাৰিখে মহাত্মা গান্ধী মৰিয়নি হৈ ৰেলেৰে যোৰহাটলৈ আহিছিল। সেই সময়ত গান্ধীজীৰ দৰ্শন পাবলৈ নিতৌ হাজাৰ-বিজাৰ সমাগমৰ হৈছিল। যোৰহাটত গান্ধীজীয়ে এখন ৰাজহুৱা সভাত ভাগ লৈছিল। তেতিয়াৰ দিনত যান-বাহনৰ সুবিধা নথকাতো প্ৰায় কুৰি হাজাৰতকৈও অধিক মানুহৰ সমাগম ঘটিছিল। ১৯৩৪ চনত হৰিজনৰ কামত গান্ধীজী পুনৰ যোৰহাটলৈ আহিছিল।\nভাৰত ত্যাগ আন্দোলনসম্পাদনা কৰক\nভাৰত ত্যাগ আন্দোলনৰ সময়ত অসমৰ অৱস্থা শোচনীয় হৈ পৰিছিল। ইয়াৰ ঘাই কাৰণ হ’ল পূবখণ্ডত জাপানৰ প্ৰবল আক্ৰমণ সহিব নোৱাৰি মিত্ৰপক্ষ হুহকি আহিবলগীয়া হৈছিল। ব্ৰহ্মদেশৰ পৰা অহা ভগনীয়া লোকেৰে যোৰহাট নগৰ ভৰি পৰিছিল। ভগনীয়াসকলৰ লগত যুদ্ধত আঘাতপ্ৰাপ্ত আৰু ৰোগাক্ৰান্ত সেনা কিছুমানো যোৰহাটত আহি প্ৰৱেশ কৰিছিল। ব্ৰিটিছ চৰকাৰে প্ৰাদেশিক যুদ্ধ সমিতি গঠন কৰি ব্ৰিটিছৰ যুদ্ধ প্ৰচেষ্টাৰ প্ৰচাৰ চলাবলৈ ধৰিছিল। নগৰ আৰু গাঁও অঞ্চলত ‘নগৰৰক্ষী দল’ আৰু ‘গাঁও ৰক্ষী দল’ সুকীয়া সুকীয়াকৈ গঠন কৰি শান্তি অক্ষুণ্ণ ৰাখিবলৈ যত্ন কৰিছিল। এনে সময়তে দেশৰ আন প্ৰান্তৰ লগতে যোৰহাটতো বিয়াল্লিছৰ আন্দোলনৰ শিখা বিস্ফোৰণ হৈ নগৰ, গাঁও চাটি ধৰিছিল। হৰিনাৰায়ণ বৰুৱাৰ নেতৃত্বত তথা কংগ্ৰেছৰ উদ্যোগত জনগণৰ মাজত আন্দোলন জনপ্ৰিয় কৰা প্ৰচেষ্টা অব্যাহত ৰখা হৈছিল। ব্ৰিটিছ চৰকাৰে বিশেষকৈ উপায়ুক্ত মিষ্টাৰ হাম্‌ফ্ৰে চাহাবে শান্তিসেনা বাহিনীক (কংগ্ৰেছে পতা) অশান্তিৰ উৎস বুলিহে ধৰি লৈছিল।\n১৯৪২ চনৰ ৮ আগষ্টৰ দিনা যোৰহাটত দেৱেশ্বৰ শৰ্মা গ্ৰেপ্তাৰ কৰে। তেওঁক আন ঠাইৰ নেতাৰ লগতে যোৰহাট জেলত ৰখা হৈছিল। গড়মূৰীয়া পীতাম্বৰ গোস্বামীয়ে ঠায়ে ঠায়ে উত্তেজনামূলক বক্তৃতা দি ফুৰিছিল। সেয়ে ১৯৪২ চনৰ ৩ অক্টোবৰ তাৰিখে গোসাঁইক অন্তৰীণ আদেশ দি মাজুলীৰ সত্ৰ নেৰিবলৈ আদেশ দিয়া হৈছিল। অন্তৰীণৰ আদেশ উলঙ্ঘা কৰাৰ অপৰাধত ১৯৪৩ চনৰ আৰম্ভণিতে পীতাম্বৰ গোস্বামীক গ্ৰপ্তাৰ কৰি জেললৈ প্ৰেৰণ কৰা হৈছিল। যোৰহাটত কংগ্ৰেছ সেৱক সকলে ‘যুদ্ধকালী মন্ত্ৰী পৰিষদ’ গঠন কৰি আন্দোলন চলাই নিছিল। কমল ডেকা আৰু কিছুমান ডেকাই গোপনীয়ভাৱে প্ৰশিক্ষণ লৈ ধ্বংসাত্মক কামত লিপ্ত হৈ পৰিছিল। যোৰহাট মহকুমাত ৰেলৰ চিৰি তোলা, দলং ভঙা আদি কামত কোনো কোনো স্বেচ্ছাসেৱক জড়িত হৈ আছিল। তিতাবৰৰ কাছজানত ৰেল বাগৰি পৰিছিল। যোগেন শইকীয়া আৰু অজিত শৰ্মাই পটীয়া গাঁৱৰ ওচৰত থকা সেনা বাহিনীৰ খেৰত জুই লগাই দিছিল। নগৰত আন্দোলন, শোভাযাত্ৰা, হৰতাল আদিও চলি আছিল। কাছাৰী ঘৰত পতাকা তোলাৰ চেষ্টাও চলোৱা হৈছিল। এনেবোৰ ঘটনাত উত্তেজিত আৰু অগ্নিমূৰ্ত্তি ধৰি পুলিচ চাহাব দীনেশ দত্তই স্বেচ্ছাসেৱকক স্বহস্তে প্ৰহাৰ কৰিছিল। যোৰহাট নগৰত আন্দোলন কৰা সকলৰ ভিতৰত প্ৰধান আছিল – সৰ্বেশ্বৰ বৰদলৈ, তিলেশ্বৰ বৰদলৈ, পদ্মেশ্বৰ গোস্বামী, গোলাপ দত্ত, যোগেন শইকীয়া, হৰি নাৰায়ন বৰুৱা, শশীধৰ মলীয়া বৰুৱা, মোহন চন্দ্ৰ বৰা আদি।\nযুদ্ধকালীন যোৰহাটসম্পাদনা কৰক\n১৯১৫ চন মানৰ পৰা যোৰহাটৰ খেলপথাৰ সমূহত ইংৰাজ আৰু ভাৰতীয় সেনাক যুদ্ধ শিক্ষা দিয়া আৰম্ভ কৰিছিল। ইউৰোপৰ মহাযুদ্ধত ভাৰতক জড়িত কৰাত আন আন ঠাইৰ লগতে যোৰহাটতো এটা সাধাৰণ অসন্তুষ্টিৰ ভাৱ প্ৰকাশ পাইছিল। এই যুদ্ধৰ কাৰণে বয়-বস্তু কঢ়িওৱা বা অস্থায়ী গোলাঘৰ সজা আদি কামলৈ গাঁৱলীয়া মানুহক ধৰি নিছিল। এই ঘটনাৰ বাবে মানুহৰ মাজত প্ৰশাসন বিৰোধী মনোভাৱ জাগি উঠিছিল। যুদ্ধৰ কাৰণে অৰ্থ সংগ্ৰহ কৰা কামত বহুত মানুহৰে সমৰ্থন পোৱা নাছিল। জিলাধিপতিৰ নিৰ্দেশত যোৰহাটত এটা যুদ্ধ সমিতি গঠন কৰি, যুদ্ধৰ কামত সহায় কৰিবলৈ বিশিষ্ট নাগৰিক সকলক আহ্বান জনোৱা হৈছিল। শিৱসাগৰৰ ফণীধৰ চলিহাক এই সমিতিৰ এগৰাকী সদস্য আছিল। ১৯২০ চনৰ পাছত প্ৰথম বিশ্বযুদ্ধৰ সামৰণি পৰিলত যোৰহাট নগৰত শান্তি আৰু প্ৰগতিৰ পৰিৱেশ আছিল।\nদ্বিতীয় বিশ্বযুদ্ধৰ সময়ত যোৰহাট আৰু ইয়াৰ দাঁতিকাষৰীয়া উপকণ্ঠ অঞ্চল যুদ্ধৰ আখৰাৰ কেন্দ্ৰস্থল হৈ পৰিছিল। এই ঠাইত পদাতিক আৰু বায়ুসেনাই কুচ-কাৱাজ কৰিবলৈ প্ৰয়োজনীয় ঘৰ-বাৰী নিৰ্মাণ কৰি লৈছিল। যুদ্ধৰ অগ্ৰগতিৰ লগে লগে যোৰহাটত সেনা বাহিনীৰ কেইবাটাও শিবিৰ আৰম্ভ কৰা হৈছিল। নগৰখনলৈ বহু নিগ্ৰো আৰু আমেৰিকান সেনা আহি নগৰৰ স্কুল, কলেজ অধিকাৰ কৰি সোমাই গৈছিল। ডেৰাজত উকীলৰ বৃহৎ বঙলা, ফণীধৰ শৰ্মাৰ বঙলা, চন্দ্ৰকান্ত ভৱন, যোৰহাট চৰকাৰী বিদ্যালয়, জগন্নাথ বৰুৱা কলেজ, ছোৱালী হাইস্কুল আদি সেনাৰ থকাৰ ঠাইৰ বাবে অধিগ্ৰহণ কৰা হৈছিল। তেওঁলোকৰ কাৰণে স্থায়ী আৰু অস্থায়ী দুয়োবিধ ঘৰকে সজোৱা হৈছিল। বৰভেটা, পূজা ডুবি, ৰজাবাৰী আদি ঠাইত স্থানীয় লোকক দূৰলৈ খেদি সেনা বাহিনীক ৰখিবলৈ আৰু শিক্ষা দিবলৈ ঠাই খালী কৰা হৈছিল। যেতিয়া সেনাৰ সোঁত বেছি প্ৰবল হোৱাত যোৰহাট কাছাৰী পথাৰ আৰু উত্তৰ ফালৰ মুকলি ঠাইবিলাকতো স্থায়ী পকী ঘৰ, নৰ্দমা, কুঁৱা আদি সাজি সেনা বাহিনীৰ সুবিধা কৰি দিয়া হৈছিল। ৰাজমাও পুখুৰীৰ পাৰত ৩০০/৪০০ ট্ৰাক ৰাখি পুখুৰীৰ পৰিৱেশ নষ্ট কৰি দিয়াৰ কাৰণে আজিও তাৰ পানী অপৰিষ্কাৰ হৈয়ে থাকিল।\nদ্বিতীয় মহাযুদ্ধৰ সময়তে ব্ৰহ্মদেশৰ পৰা প্ৰাণলৈ পলাই অহা ভাৰতীয় ভগনীয়া সকল যোৰহাটত প্ৰৱেশ কৰিছিল। তেতিয়া এই নগৰৰ বজাৰ মহঙা হৈ উঠিছিল আৰু খাদ্য সামগ্ৰী খোৱাতেল, আটা, চেনি আদিৰ হৰলুকি দিছিল। যোৰহাটৰ ৰৰৈয়া, টীয়কৰ কলিয়াপানী, দেৰগাঁৱৰ বগৰিজেং আদি ঠাইত ন-ন বিমান ঘাটি সজা আৰু বিমানৰ আখৰা চলিবলৈ আৰম্ভ কৰিছিল। ৰেলগাড়ী, বিশেষকৈ মৰিয়নি পাণ্ডু লাইনত আমেৰিকাৰ পৰা অনা শক্তিশালী দ্ৰুতগামী ওখ ইঞ্জিন লগোৱা হৈছিল। ১৯৪১ চনৰ ডিচেম্বৰ মাহৰ পৰা আন আন ঠাইৰ দৰে যোৰহাট নগৰতো নিশা নিস্প্ৰৰদীপ ঘোষণা কৰা হৈছিল। খিৰিকিৰ আয়নাত ক’লা কাগজ মাৰি পোহৰ বাহিৰলৈ নাযাবলৈ সাৱধান কৰি দিয়া হৈছিল। লগতে বাটৰ কাষত থকা বিজুলী বাতিবোৰো নুমুৱাই ৰখা হৈছিল।\nদ্বিতীয় মহাযুদ্ধৰ স্মৃতিচিহ্ন\n১৯৪৫ চনত মিত্ৰপক্ষৰ বিজয় ঘোষণা কৰি দ্বিতীয় বিশ্বযুদ্ধৰ যৱনিকা পৰিছিল। যুদ্ধৰ অন্তত চৰকাৰে অধিগ্ৰহণ কৰি লোৱা ঘৰবাৰী, স্কুল-কলেজ পুনৰ খালি কৰি দিয়া হৈছিল। স্কুল-কলেজ আগৰদৰেই চলিবলৈ ধৰিছিল। কাছাৰী পথাৰৰ বৃহৎ বহৎ পকীঘৰবোৰ বুলড্ৰেজাৰ লগাই খহাই দিয়া হৈছিল। দ্বিতীয় মহাযুদ্ধৰ স্মৃতি হিচাবে যোৰহাটৰ তাঁৰ ঘৰটোলৈ আঙুলিয়াই দিব পাৰি। ইয়াৰ তলৰ মহলা যুদ্ধ চলি থকা অৱস্থাতে এবিধ অদাহ্য কংক্ৰিতেৰে সজা হৈছিল। জগন্নাথ বৰুৱা কলেজৰ পাঠাগাৰৰ মূল ঘৰটোও সেনা বাহিনীয়ে নিৰ্মাণ কৰিছিল। যোৰহাট আৱৰ্ত ভৱনৰ কাষত ‘ই এণ্ড ডি’ কাৰ্যালয়ৰ প্ৰাঙ্গণত থকা সাঁতোৰ শিকোৱা পকী পুখুৰীটোত মহাযুদ্ধৰ সময়ত পানী ৰখা হৈছিল। হঠাৎ জুই লাগিলে ইয়াৰ পৰা পানী যোগান ধৰিবলৈ নলী থকা কলৰ ব্যৱস্থাও তাত ৰখাৰ ব্যৱস্থা কৰা হৈছিল।\nমহাযুদ্ধত কাৰিকৰী মানুহৰ প্ৰয়োজন হোৱাত লৰালৰিকৈ কাৰিকৰি বিদ্যাত প্ৰশিক্ষণ দিবলৈ স্কুল এখন সজা হৈছিল। ইয়াৰ চলিত নাম আছিল ‘ওৱাৰ টেক্‌নিকেল’। 'পূৰ্বতে যি ঠাইত ট্ৰেক্টৰৰ দোকান ‘ৰুচা কোম্পানী’ আছিল, তাতেই এই প্ৰশিক্ষণ কেন্দ্ৰটো পতা হৈছিল। আজিকালি এই অনুষ্ঠানক ইণ্ডাষ্ট্ৰিয়েল ট্ৰেইনিং চেণ্টাৰ বুলি কোৱা হয়। ইয়াৰ এচাম ঘৰ যুদ্ধৰ দিনৰে।\nউত্তৰ ঔপনিবেশিকসম্পাদনা কৰক\n১৮৭০চনৰ পাছৰে পৰা যোৰহাট নগৰত চৰকাৰী উদ্যোগত কাৰ্যবিলাক স্থায়ীকৈ সাজি লোৱাৰ প্ৰচেষ্টা আৰম্ভ হৈছিল। যোৰহাট মহকুমা ঘোষণা কৰাৰ সময়ৰে পৰা ইয়াত কাছাৰীঘৰৰ কাম, মামলা-মোকৰ্দমা আদিৰ সৌধ হ’বলৈ ধৰিছিল। মামলা-মোকৰ্দমাৰ বেছি ভাগ গাঁৱৰ মেলতে নিষ্পত্তি কৰা হৈছিল।\nকাছাৰী ঘৰ : যোৰহাটৰ পুৰণি কাছাৰী ঘৰটো ইটা আৰু চুৰুকিৰে সজোৱা হৈছিল। ইয়াৰ প্ৰৱেশ দুৱাৰবোৰ ধেনুভিৰীয়া আছিল। বৰ্তমানৰ বনবিভাগৰ কাৰ্যালয়ত থকা ঠাইৰ ওচৰতে এই পুৰণা কাছাৰী ঘৰটো আছিল। ঊনবিংশ শতিকাৰ শষৰফালে কাছাৰীঘৰত কাম-কাজ আৰম্ভ হৈছিল। দেশ স্বাধীন হোৱাৰ পাছত এই ইটাৰ ঘৰটো ভাঙি পেলোৱা হৈছিল।\nপৌৰ প্ৰশাসনসম্পাদনা কৰক\nআহোম ৰাজত্ব অৱসান হোৱাৰ পাছত এখন সৰু পুৰণি নগৰ বুলি জনমানসত প্ৰসিদ্ধি লাভ কৰিছিল। ১৮৭৬ চনত বেংগল মিউনিচিপেল আইন যোৰহাটত বলৱৎ হৈছিল। ফলস্বৰূপে, যোৰহাটত ষ্টেচন ব’ৰ্ডৰ সলনি এখন ইউনিয়ন বোৰ্ড গঠন কৰিবলৈ ১৮৮০ চনত অনুমতি দিয়া হৈছিল। মহকুমাধিপতি এই ব'ৰ্ডৰ সভাপতি হৈছিল। আগতে নগৰ থকা ঠাই বাবে যোৰহাটত সহজতে ইউনিয়ন বোৰ্ড পাতিবলৈ দিয়া হৈছিল।\nযোৰহাট নগৰখন ইংৰাজ চৰকাৰৰ অধীনলৈ অহাৰ পূৰ্বে ইয়াত সাপ্তাহিক হাট এখন বহিছিল। হাটখনৰ নাম আছিল চকীহাট। মোৱামৰীয়া বিদ্ৰোহৰ সময়ত চকীহাট যুদ্ধক্ষেত্ৰলৈ পৰিণত হৈছিল। চন্দ্ৰকান্ত সিংহৰ দিনলৈকে এই নগৰত তিনিখন দোকান চলি আছিল। ফ্ৰাঞ্চিচ্ জেনকিঞ্চৰ ভ্ৰমণ ডায়েৰীত, ১৮৩৮ চনত প্ৰায় তিনিকুৰী মাৰোৱাৰীয়ে এই নগৰত বেহা-বেপাৰ কৰাৰ কথা উল্লেখ আছে। ১৮৪০ চনত ৰাজস্থান আৰু মাৰোৱাৰীৰ বেপাৰী আহি স্থায়ীকৈ যোৰহাটত গোলা বা বাণিজ্যিক কেন্দ্ৰ খুলিছিল। ইংৰাজ অহাৰ সময়ত যোৰহাট নগৰত ‘লাইট ইনফেণ্টি’ৰ কাৰণে এখন বজাৰ আৰম্ভ হৈছিল। সেই বজাৰেই পাছত আহল-বহল বজাৰৰ ৰূপ লৈছিল। ১৮৪০ চনৰ শেষ বা ১৮৪১ চনৰ আদি ভাগত আচকৰণ চোহনলাল আৰু পাঞ্চিৰামে যোৰহাটত ব্যৱসায় আৰম্ভ কৰিছিল। ১৮৫০ চনৰ পাছৰ পৰা যোৰহাট নগৰত বজাৰ নিয়মীয়াকৈ চলিবলৈ ধৰিছিল।\nপুৰণি ‘দাস এণ্ড কোম্পানী’\nবৰ্তমানৰ চেউনি আলিৰ নতুন বজাৰৰ ওচৰত ১৯৩৮-৩৯ চন পৰ্যন্ত আমগছ কেইজোপা মানৰ তলত দোকান আছিল। সেই ঠাইক ‘আমতলৰ বজাৰ’ বুলি কোৱা হৈছিল। ঊনবিংশ শতিকাৰ শেষৰ ফালে, যোৰহাটৰ গড় আলিত সৰু সৰু ঘৰ সাজি দোকান চলোৱা হৈছিল। ১৮৯৮ চনত মুক্তিযোদ্ধা গঙ্গাধৰ বৰকটকীয়ে যোৰহাট চকবজাৰত কিতাপ পত্ৰৰ দোকান খুলিছিল। তেওঁৰ ককায়েক ১৮৯০ চনত যোৰহাট নগৰত কিতাপৰ ব্যৱসায় আৰম্ভ কৰিছিল। কলিকতাৰ বিখ্যাত মেক্‌মিলান কোম্পানীৰ পৰা পাঠ্যপুথি আৰু আন ধৰণৰ কিতাপ আনি বাটৰ দাঁতিত বহি বেচিছিল। তেওঁৰ মৃত্যুত গঙ্গাধৰে ব্যৱসায় হাতত তুলি ধৰিছিল। ১৯২০-২২ চনলৈকে যোৰহাটৰ চক্‌বজাৰখন আকৃতিত সৰু আছিল। চন্দ্ৰধৰ বৰকটকীৰ সমসাময়িক আন এজন ব্যৱসায়ী আছিল স্বৰ্গীয় কালিকুমাৰ দাস। এৱেঁই যোৰহাটত ‘দাস এণ্ড কোম্পানী’ প্ৰতিষ্ঠা কৰিছিল। এই প্ৰতিষ্ঠানটো এতিয়াও তেওঁৰ নাতিসকলে চলাই আছে। ১৯১৮ চনত চৰ্দাৰ চোহন সিং যোৰহাটলৈ আহিছিল। তেৱেঁই প্ৰথম যোৰহাটৰ গড়আলিত নানা ধৰণৰ ব্যৱসায় আৰম্ভ কৰিছিল। এওঁৰ সহায়ত আন আন শিখ সম্প্ৰদায়ৰ লোকেও গড়আলিত ব্যৱসায় বহল কৰিছিল।\nবৰতি চাহাব বা ব্ৰোডি চাহাবৰ শাসন কালত যোৰহাটৰ বানপানী উল্লেখযোগ্য আছিল। ১৮৫০ চনৰ ছেপ্তম্বৰ মাহত প্ৰবল বানপানী হৈ যোৰহাট নগৰ আৰু ইয়াৰ উপকণ্ঠ অঞ্চলৰ অভূতপূৰ্ব ক্ষতি সাধন কৰিছিল।\n১৯৪৩ চনৰ আগষ্ট মাহৰ মাজ ৰাতি এটা প্ৰবল ভূমিকম্প হৈ ডেৰাজতৰ বঙলা খহি পৰিছিল। ইটাৰ সেই পুৰণি বিশাল ঘৰটোত সাতজন সেনাৰ জীৱন্ত সমাধি হৈছিল। বৰ্তমান সেই ঠাইত ব্ৰডৱে হোটেল নামৰ ব্যৱসায়ী প্ৰতিষ্ঠান এটা চলি আছে। সেই ভূমিকম্পৰ জোকাঁৰতে পুৰণি ব্যৱসায় প্ৰতিষ্ঠান দোচ্ (দাস) এণ্ড কোম্পানীৰ সুদৃশ্য পকী ঘৰৰ দ্বিতল খহি পৰিছিল। নগৰৰ ঠায়ে ঠায়ে মাটি ফাটি বালি ওলাইছিল।\nঅতিৰিক্ত তথ্য: যোৰহাট জিলাৰ পৰিবহণ\nৰেল প্ৰৱৰ্তনসম্পাদনা কৰক\n১৮৮৪ চনত যোৰহাটত ইংৰাজ চৰকাৰে এখন সৰুফুটীয়া ৰেলগাড়ী চলোৱাৰ কাম আৰম্ভ কৰিছিল। ১৮৮৪ চনৰ ৯ ডিচেম্বৰৰ দিনা মঙ্গলবাৰে যোৰহাটৰ পৰা ককিলামুখলৈ ৰেলগাড়ীখন চলোৱা হৈছিল। সেই সময়ৰ উপায়ুক্ত ক্লাৰ্ক চাহাবৰ ডায়েৰীত শুভাৰম্ভ উৎসৱৰ কথা বিষদভাৱে পোৱা যায়। এই ৰেলখন চলোৱাৰ প্ৰধান উদ্দেশ্য আছিল – যোৰহাটৰ কাষত থকা চাহ-বাগিচাবিলাকৰ পৰা চাহৰ বাকচ চালান দিয়া। প্ৰথমতে ৰেলখনৰ নাম ‘ষ্টেট ৰেল’ ৰখা হৈছিল। পাছত নাম সলনি কৰি ‘যোৰহাট প্ৰভিঞ্চিয়েল ৰেল’ কৰা হৈছিল। ১৯২৭ চনত এই ৰেলগাড়ীখন চলোৱাৰ দায়িত্ব ‘ৰিভাৰ ষ্টিম নেভিগেচন’ কোম্পানীয়ে লৈছিল। এই ৰেলখনৰ ডবা যোৰা দিয়া কপ্‌লিং ডাল প্ৰায়ে চিগি বাটত ডবা ৰৈ থাকিব লগা হৈছিল। সেয়ে যোৰহটীয়া ৰাইজৰ মাজত এই ৰেলখন ‘কপ্‌লিং চিগা ৰেল’ বুলি জনাজাত আছিল। প্ৰথম অৱস্থাত ৰেলপথ নগৰৰ ভোগদৈ নগৰৰ বৰদলঙৰ কাষেদি বড়িগাঁৱত প্ৰৱেশ কৰিছিল। এই পথ একা-বেকি কাৰণে, এটা নতুন ৰেলপথ ফাঁচী আলিৰ কাষেদি খোলা হৈছিল। চেউনি আলিৰ অলপ দূৰত ভোগদৈৰ ওপৰত এখন নতুন দলং সাজি এই পথটো নিৰ্মাণ কৰা হৈছিল।\nনিমাতি ঘাট নিৰ্মাণসম্পাদনা কৰক\nবিমান অৱতৰণসম্পাদনা কৰক\n১৯২৮-২৯ চনত যোৰহাটৰ জিমখানা ক্লাবত প্ৰথমবাৰৰ বাবে এখন উৰাজাহাজ অৱতৰণ কৰিছিল। এইখন বাৰ্নাড্ লেটি নামৰ এজন চাহাবৰ নিজা উৰণীয়া জাহাজ আছিল। এইখন সেইসময়ত কলিকতালৈ যাত্ৰী নিবৰ বাবে অনা হৈছিল।\nযোৰহাট চৰকাৰী বালক বিদ্যালয়\n১৮৮৩ চনত যোৰহাটত চৰকাৰী উদ্যোগত প্ৰথমখন হাইস্কুল প্ৰতিষ্ঠা কৰা হৈছিল। প্ৰথমতে ৰাজমাওঁ পুখুৰীৰ পশ্চিম পাৰৰ এটা খেৰীঘৰত এই স্কুলখন আছিল। ১৯১৬ চনত চিফ্ কমিচনাৰ চাৰ আৰ্চিডেল আৰ্ল চাহাবে এই স্কুলখনৰ পকীঘৰটো মুকলি কৰিছিল।\n১৯৩০ চনত যোৰহাটত এখন মহাবিদ্যালয় আৰম্ভ কৰা হৈছিল। তেতিয়া ইয়াৰ নাম ‘যোৰহাট কলেজ’ ৰখা হৈছিল। কৃষ্ণকান্ত সন্দিকৈ এই কলেজৰ প্ৰথম অধ্যক্ষ আছিল। স্বৰ্গীয় মুৰলিধৰ বৰুৱাই নিজৰ মাতামহ জগন্নাথ বৰৱাৰ বাসস্থান ‘বৰপাত্ৰ কুটীৰ’টো দান কৰাত এই কলেজৰ নাম জগন্নাথ বৰুৱা মহাবিদ্যালয় ৰখা হৈছিল।\nযোৰহাট সাহিত্য সভা\nযোৰহাট ৰাজহুৱা কামত সদায় আগবাঢ়ি আছিল। অসম সাহিত্য সভা নৌহওঁতেই যোৰহাটত ১৯১৫ চনত যোৰহাট সাহিত্য সভা গঠন কৰা হৈছিল। সেই সময়ত শৰৎ চন্দ্ৰ গোস্বামী, চন্দ্ৰধৰ বৰুৱা, কুলধৰ চলিহা, দুৰ্গেশ্বৰ শৰ্মা, দেৱেন্দ্ৰ নাথ বেজবৰুৱা আদি সাহিত্যানুৰাগী লোক এই সভাৰ সদস্য আছিল। ফনীধৰ চলিহা এই সভাৰ সভাপতি আছিল।\n১৮৬০ আৰু ১৮৭০ দশকত সমগ্ৰ যোৰহাট জিলাতে বহুতো চাহ বাগিচা প্ৰতিষ্ঠা কৰা হৈছিল। সেয়েহে চাহ খেতিৰ লগত জড়িত লোকসকলে বিনোদনৰ বাবে নানা প্ৰতিষ্ঠান / কেন্দ্ৰ প্ৰতিষ্ঠা কৰি লৈছিল।\n১৮৭৬ চনত চেকনীধৰা গাঁৱত ডি. স্লিমনৰ দ্বাৰা যোৰহাট জিমখানা ক্লাবটো স্থাপিত হৈছিল। স্থাপন হোৱা বছৰ ধৰি ইয়াত ঘোঁৰা দৌৰ অনুষ্ঠিত হৈ আহিছে য'ত বিজয়ীক "গ'ভাৰ্ণৰছ কাপ" প্ৰদান কৰা হয়। ইয়াত থকা 'নাইন হ'ল গ'ল্ফ ক'ৰ্ছ' এছিয়াৰ আটাইতকৈ পুৰণি গ'ল্ফ ক'ছ আৰু বিশ্বৰ ভিতৰত তৃতীয় সৰ্বোচ্চ পুৰণি। ইয়াত এতিয়া ল'ন টেনিছ গ্ৰাছ ক'ৰ্ট, চুইমিং পুল, বিলিয়াৰ্ডছ্, প'ল' আৰু চিনেমা থিয়েটাৰৰ সুবিধা আছে। ইয়াত ক্ৰিকেটৰ বাবে 'যোৰহাট জিমখানা খেলপথাৰ'ও আছে।\nপুৰণি প্ৰভৰাজ চিনেমাঘৰত মানুহৰ ভিৰ\nবিংশ শতিকাৰ শেষৰফালে যোৰহাট জিলাত চিনেমা ঘৰ প্ৰতিষ্ঠা কৰা হ'ল। যোৰহাট নগৰৰ মাজমজিয়াতে পাঁচোটাকৈ চিনেমা ঘৰ আছিল। বৰ্তমান দুটাহে চালুকীয়া অৱস্থাত আছে। অৱশ্যে বৰ্তমান এটা মালটিপ্লেক্স আইনক্স চলি আছে।\n↑ 1.0 1.1 1.2 1.3 1.4 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ১১, ১২, ১৩ পৃষ্ঠা.\n↑ বৰুৱা গুণাভিৰাম. আসাম বুৰঞ্জী, ২য় প্ৰকাশ. প্ৰকাশক অসম. পৃষ্ঠা. ১২ পৃষ্ঠা.\n↑ তুংখুঙীয়া বুৰঞ্জী; ২৩, ২৪, ২৫, ২৬, ২৭ পৃষ্ঠা\n↑ 4.0 4.1 4.2 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ২৩, ২৭ পৃষ্ঠা.\n↑ সাতসৰি অসম বুৰঞ্জী, ষষ্ঠখন, ৩১৭ পৃষ্ঠা\n↑ তামূলী ফুকন কাশীনাথ – আসাম বুৰঞ্জী পুথি, চ্ছেদ ৩৭\n↑ 7.0 7.1 7.2 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ২৯, ৩০, ৩১ পৃষ্ঠা.\n↑ 8.0 8.1 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৩৪ পৃষ্ঠা.\n↑ 9.0 9.1 9.2 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৩৮, ৩৯ পৃষ্ঠা.\n↑ দত্ত, ভোলানাথ, ৰিমিনিচেঞ্চ, জিমখানা স্মৃতিগ্ৰন্থ\n↑ ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৩৯ পৃষ্ঠা.\n↑ 12.0 12.1 12.2 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৫৩, ৫৪, ৫৫ পৃষ্ঠা.\n↑ মিলচ্ ৰিপোৰ্ট, এপেণ্ডিক্স – জে, আমাৰ লিখিত, সাতাৱন ছাল আৰু পিয়ালী বৰুৱা চাওক, পিঠি – ৩৪,৩৫\n↑ 14.0 14.1 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৫৭ পৃষ্ঠা.\n↑ হাণ্টাৰ উইলিয়াম – ষ্টেটিচিকেল একাউণ্ট অৱ আসাম (দ্বিতীয় ভাগ)\n↑ 16.0 16.1 16.2 16.3 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৭৩, ৭৪ পৃষ্ঠা.\n↑ পূৰ্বোক্ত গ্ৰন্থ, পিঠি - ১০০\n↑ 18.0 18.1 18.2 18.3 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৭৪, ৭৫, ৭৬ পৃষ্ঠা.\n↑ দেৱেশ্বৰ শৰ্মা - হেৰাই যোৱাৰ দিনবোৰ\n↑ নীলিমা শৰ্মা - ত্যাগমূৰ্ত্তি পদ্মেশ্বৰ, কৰ্ম্মপ্ৰাণ হৰিনাৰায়ণ বৰুৱা\n↑ পলিটিকেল হিষ্টৰি অৱ্ আসাম – ৩য় খণ্ড\n↑ 22.0 22.1 22.2 22.3 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৭০, ৭১ পৃষ্ঠা.\n↑ চলিহাৰ ডায়েৰীৰ কেইপাতমান (শৰ্মা, বেণুধৰ টোকোৰা বাঁহৰ কুটা)\n↑ 24.0 24.1 24.2 24.3 24.4 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৭৭, ৭৮, ৭৯ পৃষ্ঠা.\n↑ 25.0 25.1 25.2 25.3 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৭৯, ৮০ পৃষ্ঠা.\n↑ 26.0 26.1 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৬৫, ৬৬ পৃষ্ঠা.\n↑ 27.0 27.1 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৬৬, ৬৭ পৃষ্ঠা.\n↑ 28.0 28.1 28.2 28.3 28.4 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৮১, ৮২ পৃষ্ঠা.\n↑ বৰুৱা গুণাভিৰাম, আসাম বুৰঞ্জী, দ্বিতীয় সংস্কৰণ। পিঠি - ১৮৯\n↑ পূৰ্বোক্ত মছাই বৰাৰ পৰা সংগ্ৰহ\n↑ ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৫১ পৃষ্ঠা.\n↑ 32.0 32.1 32.2 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৬০, ৬১ পৃষ্ঠা.\n↑ 33.0 33.1 33.2 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৮৩, ৮৪ পৃষ্ঠা.\n↑ 34.0 34.1 ড॰ অমূল্য শৰ্মা (জুন, ২০১৩). অতীত যোৰহাটৰ ৰেহৰূপ. প্ৰকাশক যোৰহাট: শ্ৰী ৰাজ কুমাৰ দত্ত, প্ৰিণ্ট ৱৰ্ল্ড প্ৰিণ্ট এণ্ড পাব্লিকেশ্যন, যোৰহাট. পৃষ্ঠা. ৭২ পৃষ্ঠা.\n↑ পূৰ্বোক্ত গ্ৰন্থ; পিঠি – ৩৯\n↑ 36.0 36.1 "Gymkhana Club". BharatOnline.com. http://www.bharatonline.com/assam/jorhat/jorhat-gymkhana.html। আহৰণ কৰা হৈছে: January 06, 2013.\n"https://as.wikipedia.org/w/index.php?title=যোৰহাট_জিলাৰ_ইতিহাস&oldid=247977"ৰ পৰা অনা হৈছে\nশেষ সম্পাদনা কৰা হৈছে4October 2020 তাৰিখে 08:24 বজাত\nএই পৃষ্ঠাখন ০৪ অক্টোবৰ, ২০২০ তাৰিখে ১৩:৫৪ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=34456।